ישיבת מליאה, כנסת 23, פרוטוקול מספר 132, 2021-02-24 00:00

יריב לוין: חברות וחברי הכנסת, היום יום רביעי, י"ב באדר תשפ"א, 24 בינואר 2021.

יריב לוין: אני פותח את הישיבה.

יריב לוין: גברתי השרה, גברתי השרה רגב, גברתי השרה מירי רגב, את יודעת, היום זה יום – זה דווקא יצא מקרה יפה שאת השרה התורנית, כי היום זה יום מיוחד.

יריב לוין: את יודעת, בכנסת, כמו בבתי הספר, יש מחזורים, ואנחנו בני מחזור שהתחיל את הכהונה שלו בכנסת השמונה-עשרה, וב-24 בפברואר היה היום השבעתנו בשנת 2009.

מירי רגב: מרגש.

יריב לוין: אז אנחנו משלימים היום 12 שנות כהונה.

מירי רגב: וואי וואי, מרגש.

יריב לוין: אני חושב שזאת זכות.

אוסאמה סעדי: כמה קדנציות, אדוני היושב-ראש?

יריב לוין: זכות ענקית.

יריב לוין: כרגע שש בואכה השביעית.

אוסאמה סעדי: אז אני כבר ארבע קדנציות ובקושי שלוש שנים.

יריב לוין: אז ההספק שלך הוא אפילו יותר טוב, אתה רואה?

אוסאמה סעדי: לא, איזה הספק טוב?

יריב לוין: אנחנו נקווה שהסטטיסטיקה בהיבט של הקדנציות תשתפר למטה, ואני מאחל לכל חברות וחברי הכנסת אריכות ימים בכל המובנים, גם בריאותית וגם פרלמנטרית.

יריב לוין: אם כן, אנחנו נעבור להודעה למזכירת הכנסת, בבקשה.

ירדנה מלר-הורוביץ: תודה, ברכות.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת – לקריאה שנייה ולקריאה שלישית: הצעת חוק לתיקון פקודת בריאות העם (מס' 36 – הוראת שעה – נגיף הקורונה החדש), התשפ"א–2021, שהחזירה ועדת העבודה, הרווחה והבריאות.

ירדנה מלר-הורוביץ: החלטה בדבר אישור תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות שונות) (תיקון מס' 30), התשפ"א–2021.

ירדנה מלר-הורוביץ: הודעת שר הבריאות חבר הכנסת יולי יואל אדלשטיין על מסקנות ועדת הכספים בעקבות דיון מהיר בהצעתם של חברי הכנסת רם בן ברק וסונדוס סאלח בנושא:

ירדנה מלר-הורוביץ: היערכות בתי החולים לקראת החורף – הקמת בתי חולים שדה.

ירדנה מלר-הורוביץ: הודעת שר הבריאות על מסקנות ועדת העבודה, הרווחה והבריאות בעקבות דיון מהיר בהצעתם של חברי הכנסת עידן רול ותמר זנדברג בנושא: רפורמת הקנביס הרפואי לא מגשימה את יעדיה, גורמת לעלייה במחירים ולמחסור בתרופה ופוגעת ברצף הטיפולי של עשרות אלפי אנשים.

ירדנה מלר-הורוביץ: הודעת שר הבריאות על מסקנות הוועדה המיוחדת לעניין נגיף הקורונה החדש ולבחינת היערכות המדינה למגפות ולרעידות אדמה בעקבות דיון מהיר בהצעתם של חברי הכנסת מיקי לוי ואימאן ח'טיב יאסין בנושא: הצורך לגבש מדיניות לרכש חיסונים.

ירדנה מלר-הורוביץ: הודעת שר הבריאות על מסקנות הוועדה המיוחדת לעניין נגיף הקורונה החדש ולבחינת היערכות המדינה למגפות ולרעידות אדמה בעקבות דיון מהיר בהצעתו של חבר הכנסת ווליד טאהא בנושא: משרד הבריאות מתכוון לרכוש שמונה מיליון מנות חיסון נגד קורונה, שיספיקו לארבעה מיליון אזרחים.

ירדנה מלר-הורוביץ: החלטת ועדת החוקה, חוק ומשפט בדבר פיצול הצעת חוק חדלות פירעון ושיקום כלכלי (תיקון מס' 4 והוראת שעה) (נגיף הקורונה החדש) (עיכוב הליכים לשם גיבוש ואישור הסדר חוב), התשפ"א–2021, תודה.

יריב לוין: תודה רבה.

יריב לוין: [מס' מ/1394; דברי הכנסת, חוברת זו, ישיבה 131; נספחות.

יריב לוין: ]

יריב לוין: אם כן, אנחנו עוברים מכאן להצעת חוק לתיקון פקודת בריאות העם (מס' 36 – הוראת שעה – נגיף הקורונה החדש), התשפ"א–2021, לקריאה השנייה ולקריאה השלישית.

יריב לוין: ההצעה קיבלה פטור מחובת הנחה.

יריב לוין: יציג את הצעת החוק חברנו הוותיק מאוד חבר הכנסת חיים כץ, יושב-ראש ועדת העבודה, הרווחה והבריאות.

יריב לוין: בבקשה.

יריב לוין: אתה כבר היית ותיק כשאנחנו נבחרנו פעם ראשונה.

חיים כץ: אדוני היושב-ראש, איך אמרת, אני ותיק?

חיים כץ: אני חושב שאנחנו הולכים עכשיו לבחירות לכנסת העשירית.

חיים כץ: לפני זה נעשה את מה שצריך לעשות.

חיים כץ: אדוני היושב-ראש, חבריי חברי הכנסת, כנסת נכבדה, אנחנו הולכים עכשיו, מבחינתי, לבחירות לכנסת העשירית.

חיים כץ: שלוש מהן היו לזמן קצר מאוד.

חיים כץ: בעבר ידענו שהממשלות פועלות למשך זמן קצר כי אנחנו בכנסת העשרים-וחמש והממשלה השלושים-וחמש.

חיים כץ: זאת אומרת, אנחנו רואים – – –

יריב לוין: הכנסת העשרים-ושלוש, כן.

חיים כץ: בהתחלה הממשלות היו מאוד קצרות.

חיים כץ: ואני לא זוכר כנסת – או תשע כנסות לפני זה – שחודש או פחות מחודש לפני הבחירות הכנסת התכנסה וחוקקה והייתה פעילה והוועדות פעילות.

חיים כץ: זאת אומרת, אנחנו נמצאים היום בזמנים לא נורמליים, בעולם, בארץ.

חיים כץ: ובמדינת ישראל – ואללה, אני יכול היום להגיד בגאווה, כי זה נוגע לזה, ש-4.538 מיליון אנשים התחסנו כבר, מתוכם 3.146 מיליון בפעם השנייה.

חיים כץ: ואלה נתונים מרשימים.

חיים כץ: יחד עם זאת, זה לא מספיק.

חיים כץ: זה לא מספיק כי, מה לעשות, המגפה הזאת – בתחילת הדרך שמעתי את כולם אומרים: צריך לפתוח כי זה לא הגיוני, וזה לא הגיוני, וההוא לא הגיוני.

חיים כץ: ומאיפה הבינו אותם מומחים מה ההיגיון של המגפה?

חיים כץ: המגפה חשבה בדיוק כמו אותם אנשים?

חיים כץ: לפי איזה היגיון עבדה הקורונה?

חיים כץ: היא הכתה איפה שיכולים להכות כי היא הייתה יותר חכמה מאלה שאמרו לפתוח ולפתוח ולפתוח, כי זה לא הגיוני.

חיים כץ: מה לעשות?

חיים כץ: בהתחלה היא הכתה באנשים המבוגרים.

חיים כץ: עכשיו היא מכה בצעירים.

חיים כץ: ואנחנו, שנבחרנו על ידי העם לנסות לשפר את איכות החיים שלהם, צריכים לדאוג לקבל החלטות: החיסונים חייבים להיות.

חיים כץ: ובהצעת החוק הזאת אומרים לי: תשמע, איפה הפרטיות?

חיים כץ: נשאלת השאלה אם ערך הפרטיות יותר חשוב מערך החיים?

חיים כץ: זאת השאלה.

חיים כץ: אם הפרטיות מקדשת את החיים – אתי – או החיים מקדשים את הפרטיות?

חיים כץ: אני מבין שמה שאני מדבר לא מעניין, אבל זה בסדר.

חיים כץ: ולכן התכנסנו, על מנת להעלות את כמות החיסונים – לאלה שנדמה להם שאולי לא צריך להתחסן.

חיים כץ: ישבתי היום ודיברתי עם איתן גינזבורג – ועדת כלכלה, בבוקר – אמרתי לו: תקשיב, עולה בן אדם לכביש, לא שיכור ולא מסומם, והוא נוהג, ובטעות של רגע הוא פגע באדם והפך אותו נכה או, חלילה, הרג אותו.

חיים כץ: עושים לו משפט – הוא הולך לכלא.

חיים כץ: מה קורה עם בן אדם חולה?

חיים כץ: גם כן, הוא לא יודע שהוא חולה – יוצא החוצה ומדביק והורג.

חיים כץ: מה עושים לו בדיוק?

חיים כץ: איזה עונש הוא מקבל על כך שהוא הדביק וגמר משפחה והשאיר נכים?

חיים כץ: תשאלו את ביטן, חבר שלנו – תשאלו אותו מה זה קורונה.

חיים כץ: אנחנו לא יודעים.

חיים כץ: אנחנו לא יודעים איך המחלה הזאת חושבת, אנחנו לא יודעים איך המחלה הזאת מתנהגת.

חיים כץ: אנחנו רק יודעים שהחנויות סגורות והכלכלה נפגעה – לא רק אצלנו, בכל העולם.

חיים כץ: אז כל ההיגיוניסטים – זה לא היגיון.

חיים כץ: ואללה, בגלל ההיגיון הפוליטי, זה לא היגיון.

חיים כץ: אז בשקט, בשקט, הם גורמים לכך שהמחלה הזאת תימשך – ואנחנו צריכים להיות קשים, ואנחנו צריכים להיות יותר קשים.

חיים כץ: ובמקומות עבודה, מי שלא רוצה להתחסן, שיעבוד מהבית, או יעשה בדיקות יומיות – והוא ישלם על הבדיקות האלה, שלא מישהו אחר ישלם בגינו.

חיים כץ: זה לא פופולרי, אבל מה לעשות, ככה זה צריך להיות, כי אנחנו מקדשים את החיים של כולנו, והחיים זה לא הפקרות.

חיים כץ: ואף אחד לא יכול לקחת, ולסכן, את החיים של מישהו אחר בגלל שהוא רוצה ללכת למסיבה או אפילו רוצה ללכת להפגין.

חיים כץ: ואני בא מארגוני עובדים, ואני בעד זכות השביתה, ואני בעד זכות ההפגנה.

חיים כץ: יחד עם זאת, קדושת החיים זה הרבה מעבר; הרבה מעבר לקדושת ההפגנה וקדושת המסיבה.

חיים כץ: ואנחנו צריכים להיות אחראים – חייבים; כי אחרת זאת הפקרות וזאת אנרכיה.

חיים כץ: והממשל, לצערי, לא נוקט צעדים קשים מדי.

חיים כץ: לכן אנחנו עם 5,650 מתים.

חיים כץ: אני בטוח שאם היינו נוהגים אחרת לא היינו עם המספרים האלה.

חיים כץ: לא היינו עם המספרים.

חיים כץ: היום בדיון בוועדת הכלכלה על הכניסה לארץ – ואללה, כל מי שעולה לטיסה, ורוצה לבוא לארץ ולא התחסן, בשדה צריך לחסן אותו.

חיים כץ: אם לא, שלא יעלה לטיסה.

חיים כץ: אין ברירה.

חיים כץ: ככה אנחנו צריכים להתנהל, כי אנחנו מקדשים את החיים.

חיים כץ: הבן הגדול שלי, כשהוא נולד זה היה ערב מלחמת כיפור.

חיים כץ: גרתי בבני ברק, ליד השלישות, וכולם נסעו במכוניות.

חיים כץ: החיים קידשו – ואללה, החיים דוחים כיפור.

חיים כץ: הזכות לחיות דוחה כיפור.

חיים כץ: ואנחנו נעשה ככה, נעשה ככה, הפרטיות, נודיע – ואללה, אנשים צריכים להיות הגיוניים; צריכים להבין איפה אנחנו חיים.

חיים כץ: לא יעזור כלום, אבל זה מה שצריך להיות.

חיים כץ: ולכן אתמול הוועדה הביאה למליאה בהצעה לקריאה שנייה ושלישית את הצעת חוק הדיווח, שאומרת שמשרד הבריאות וראשי הרשויות המקומיות, או אנשים מטעמם, יקבלו רשימות של אלה שעדיין לא התחסנו, או התחסנו בחיסון ראשון והגיע זמנם לחיסון השני ולא הגיעו.

חיים כץ: הוועדה לא הסכימה, למשל, שיקבלו נתונים על ילדים שהם לא בני חיסון ועל כאלה שקיבלו שני חיסונים, כי את מי מעניינים הנתונים האלה?

חיים כץ: לצורך העניין, לא מעניינים הנתונים.

חיים כץ: קיבלת שני חיסונים – אתה לא מעניין במשחק הזה.

חיים כץ: כל הנתונים האלה יושמדו כחודשיים אחרי; מההודעה – חודשיים.

חיים כץ: כל הוראת השעה הזאת תלויה בחוקי הקורונה, או שתהיה שלושה חודשים, הפחות מביניהם.

חיים כץ: עשינו את הדיון שלנו, ואישרנו את התקנות האלה.

חיים כץ: אני מאוד רוצה לקוות שגם הכנסת תאשר אותן.

חיים כץ: אני רוצה להקריא גם את מה שכתוב לי, כי זה חוק.

חיים כץ: אני יודע, אחר כך יגידו.

חיים כץ: כל מי שרצה לדבר דיבר, ודיברו בוועדה כל נציגי העמותות, כולם, כולם, לא היה אחד שלא רצה לדבר ולא קיבל את זכות הדיבור.

חיים כץ: אני מתכבד להביא בפני הכנסת לקריאה השנייה והקריאה השלישית את הצעת החוק לתיקון פקודת בריאות העם (מס' 36 – הוראת שעה – נגיף הקורונה החדש), התשפ"א–2021, שהגישה הממשלה, ומטרתה להקנות למשרד הבריאות כלים שיסייעו בעידוד התחסנות באופן ממוקד ויעיל, ובכך יאפשרו הגעה לרמת חסינות גבוהה וצמצום של וריאנטים חדשים, והכול לשם הגנה על בריאות הציבור.

חיים כץ: הצעת החוק מסמיכה את מנכ"ל משרד הבריאות, בהוראת שעה לשלושה חודשים או עד תום תקופת ההכרזה על מצב חירום בשל נגיף הקורונה, לפי המוקדם מביניהם, להעביר מידע הכולל שם, מספר זהות, כתובת ומספר טלפון לגבי מי שטרם התחסנו או לגבי מי שהתחסנו רק בחיסון הראשון וחלף המועד שבו היו אמורים להתחסן בחיסון השני.

חיים כץ: המידע יועבר לעובד רשות מקומית, שמונה לכך בידי ראש הרשות – לגבי מי שמתגורר באותה רשות; למנכ"ל משרד החינוך – לגבי אדם שמועסק במוסד המקיים פעילות חינוך; ולרופא ראשי, מנהל מערך שירותי הבריאות של משרד העבודה, הרווחה והשירותים החברתיים – לגבי אדם המועסק במסגרת הרווחה.

חיים כץ: תמר, אחר כך את משתפת אותנו?

תמר זנדברג: כבר עכשיו אני יכולה, למה אחר כך?

חיים כץ: עוד מעט, אני אסיים, את תעלי – – –

תמר זנדברג: לניצן הורוביץ יש היום יום הולדת.

חיים כץ: בן כמה אתה היום?

חיים כץ: אתה עוד יכול להגיד את הגיל.

חיים כץ: בן כמה אתה היום?

ניצן הורוביץ: 56, חיים.

חיים כץ: 56 ושלושה חודשים.

חיים כץ: אז אני רוצה לברך אותך, כי אתה בדרך לסיים – אתה יותר קרוב לסיים חצי מהחיים.

תמר זנדברג: אוי ואבוי.

חיים כץ: אתה יודע, 60 זה החצי הארוך.

חיים כץ: מעבר ל-60 זה החצי הקצר.

תמר זנדברג: הרגת אותו כבר.

חיים כץ: אז אני מאחל לך שתרווה נחת, שתצליח פה בכנסת להעביר חוקים חברתיים, להגשים משאלות – לא שתעלה לשלטון מהאופוזיציה – שמהאופוזיציה תצליח להגשים משאלות, להעביר חקיקה חברתית ולעזור לאוכלוסיות המוחלשות.

חיים כץ: אני מאחל לך לעזור לילדים בסיכון, לנשים מוכות, למגר את תופעת האלימות בנושא נשים.

חיים כץ: אני מאחל לך שתצליח, ואני בטוח שזאת תהיה המתנה הכי גדולה שאתה יכול לקבל: הצלחה, חקיקה.

ניצן הורוביץ: תודה, תודה.

חיים כץ: אני מקווה שהליכוד יהיה בשלטון, ואז אני אהיה יו"ר ועדת העבודה והרווחה, ואני אמשיך לעזור לך.

ניצן הורוביץ: עכשיו אתה מקלקל.

יריב לוין: אני אחסוך לך את המבוכה – רק מזל טוב.

חיים כץ: אז יום הולדת שמח.

חיים כץ: ושתזכה לעוד 64 מסיבות יום הולדת.

חיים כץ: עד 120.

חיים כץ: בסדר, תמר?

חיים כץ: עד 120.

חיים כץ: אבל 60 זה החצי הארוך של החיים.

חיים כץ: החיים בנויים משני חלקים: 60 ועוד 60.

חיים כץ: כשאתה מגיע ל-60 זה החצי הארוך.

חיים כץ: החצי השני תמיד קצר יותר.

חיים כץ: בכל אופן ככה זה יוצא.

חיים כץ: ברוב המקרים החצי השני קצר יותר.

חיים כץ: ואללה, אז שיהיו לך שני חצאים שווים.

יריב לוין: בכבוד.

יאיר גולן: חיים, אנחנו מאחלים לך שהחצי השני שלך יהיה ארוך כמו הראשון.

חיים כץ: לא רוצה.

יאיר גולן: כמו הראשון.

חיים כץ: אני מאחל לעצמי – – –

יאיר גולן: – – – בריא ושלם.

חיים כץ: אני מאחל לעצמי שביום שאני אתחיל להיות נטל על הילדים שלי; כשהראש לא יעבוד והגוף סוחב אותו או הראש עובד אבל הגוף לא מתפקד, ואני הופך להיות נטל, אני מאחל לעצמי להגיד: תודה, נהניתי, הייתי, שלום ולהתראות.

יאיר גולן: מאחל לך שהכול יתגשם.

חיים כץ: שתמיד תהיה לנו הזכות לתת ולא נצטרך לקבל.

יאיר גולן: אינשאללה.

חיים כץ: אלה דברים שחשוב שיהיו.

חיים כץ: טוב, איפה היינו?

חיים כץ: היינו בזה שהמידע יועבר לעובד רשות מקומית שמונה לכך בידי ראש הרשות – לגבי מי שמתגורר באותה רשות; למנכ"ל משרד החינוך – לגבי אדם שמועסק במוסד המקיים פעילות חינוך; לרופא ראשי, מנהל מערך שירותי הבריאות של משרד העבודה, הרווחה והשירותים החברתיים – לגבי אדם המועסק במסגרת הרווחה.

חיים כץ: זה חשוב במסגרת הרווחה, כי יש הרבה מאוד מוסדות רווחה שחשוב שאנשים שם יתחסנו.

חיים כץ: לחלופין, אם הם לא רוצים להתחסן, שישבו בבית, שלא יבואו, שלא יסכנו אחרים.

חיים כץ: אתמול שמעתי טענות של מישהו בתקשורת על סייעת שהייתה צריכה לעבור בשלושה גנים והיא הייתה חולה.

חיים כץ: וכל שלושת הגנים, 80 ילדים, הלכו לבידוד.

חיים כץ: אף אחד לא בא אליה בטענות שהיא לא התחסנה או שהיא לא באה ואמרה: אני עושה בדיקה.

חיים כץ: על זה לא באו בטענות.

חיים כץ: באו בטענות שבודדו 80 ילדים.

חיים כץ: אז לא.

חיים כץ: כי צריך פה אחריות.

חיים כץ: תנאי להעברת המידע הוא שהמנהל שוכנע כי המידע נדרש למקבל המידע כדי לסייע למשרד הבריאות לעודד את הציבור להתחסן, וכן הוא סבור כי יש למקבל המידע יתרון בביצוע פעולות לעידוד הציבור להתחסן על פני משרד הבריאות והגורמים האחרים העוסקים במתן החיסונים.

חיים כץ: הצעת החוק מאפשרת גם למשרד הבריאות לקבל ממוסד רפואי או מגוף ציבורי מידע מזהה על מי שהתחסן ועל מי שרשאי להתחסן ולא התחסן, וזאת לשם עידוד התחסנות או לצורך הנפקת תעודת התחסנות.

חיים כץ: בהצעת החוק נקבעו תנאים ומגבלות לשימוש במידע.

חיים כץ: ההצעה קובעת כי השימוש במידע ייעשה רק למטרה שלשמה נמסר המידע.

חיים כץ: בנוסף, השימוש יתאפשר לפעולות עידוד התחסנות בהתאם להנחיות מנכ"ל משרד הבריאות וייעשה רק בידי עובד שהתחייב לשמירת סודיות.

חיים כץ: עוד נקבע שכדי לצמצם את הפגיעה בפרטיות, עידוד אדם להתחסנות ייעשה רק בידי מי שאינו מכיר או עשוי להכיר את אותו אדם.

חיים כץ: מי שמכיר אותו לא יבוא ויגיד לו: תשמע, יעקב, אתה צריך ללכת להתחסן – שלא תהיה לזה יכולת השפעה.

חיים כץ: חל איסור לכרוך בין הנכונות להתחסן לבין הפעלת סמכות או מתן שירותים שבסמכות הרשות המקומית או משרד החינוך.

חיים כץ: לא אהבנו את זה, אבל אנחנו עובדים אצל משרד הבריאות, לכן חל איסור לבצע על סמך המידע פעולה הפוגעת בזכויותיו של אותו אדם כתושב או כעובד.

חיים כץ: כמו כן נקבעו הוראות לעניין מחיקת המידע לאחר שחלף המועד לשימוש בו.

חיים כץ: הוועדה נתנה את דעתה לכך שהמידע הרפואי חוסה תחת הזכות לפרטיות, ולכן גם בחנה את פרטי ההסדר, מעבר לתכלית הראויה של החקיקה, כדי לוודא כי הם מידתיים ומכוונים למטרה.

חיים כץ: על כן צמצמה הוועדה את פרטי המידע המועברים לגבי מתחסן, הקפידה שיועבר מידע הנוגע רק למי שרשאי להתחסן לפי הנחיות משרד הבריאות ולא התחסן כלל או לא התחסן בחיסון השני; וכי למשרדי החינוך והרווחה יועבר רק מידע הנוגע לעובדים במוסדות שבאחריותם.

חיים כץ: בנוסף קבעה הוועדה כי עובד מוסמך שקיבל מידע לגבי קטין שלא התחסן או התחסן במנת חיסון אחת, לא יפנה לצורך עידוד התחסנות לקטין עצמו אלא לאפוטרופוס של הקטין.

חיים כץ: הוועדה עמדה על כך שהעברת המידע תיעשה רק לפי בקשה של הרשות המקומית המסוימת או של משרד החינוך, ובבקשה תפורט הפעילות שמבקשים לעשות לעידוד ההתחסנות – הכול כדי לוודא שאכן העברת המידע יכולה לקדם את מטרת עידוד ההתחסנות בדרך טובה יותר מהדרכים שבידי משרד הבריאות לבדו.

חיים כץ: הוועדה הוסיפה עוד תנאים והגבלות שיבטיחו את ההגנה מפני שימוש לרעה במידע ומפני זליגתו, וכך קבעה עניינים שיוסדרו בהנחיות שיקבע משרד הבריאות ושיחייבו את מי שעושה שימוש במידע.

חיים כץ: בעיקר עמדה הוועדה על כך שיוגבלו סוגי הפעולות שניתן לבצע על סמך המידע הפרטני לשם עידוד ההתחסנות מעבר לעצם יצירת הקשר והפנייה לאותו אדם, וכי פעולות אלה יהיו במסגרת הסמכות הנתונה לאותו גורם בדין.

חיים כץ: עוד ביקשה הוועדה כי הנוהל יפרט את אופן הטיפול בבקשתו של אדם שאליו הופנו הפעולות לעידוד התחסנות וביקש למחוק את המידע לגביו או ביקש להימנע מהמשך פעולות העידוד מולו.

חיים כץ: במהלך הדיון ביקשה הוועדה ממשרד הבריאות שהאחראי לביצוע החוק יטפל גם בתלונות של אזרחים בעניין העברת מידע והשימוש בו.

חיים כץ: ההצעה אושרה בוועדה פה אחד ואין לה הסתייגויות.

חיים כץ: לפיכך אני מבקש מהכנסת לאשר את הצעת החוק בקריאה השנייה והשלישית בנוסח שאישרה הוועדה.

חיים כץ: תודה רבה.

יריב לוין: תודה רבה לחבר הכנסת חיים כץ.

יריב לוין: אם כן, להצעת החוק אין הסתייגויות אך ישנן בקשות רשות דיבור.

יריב לוין: ראשון הרשומים – חבר הכנסת ניצן הורוביץ.

יריב לוין: אני רואה שהוא איננו.

יריב לוין: חברת הכנסת תמר זנדברג, בבקשה.

תמר זנדברג: תודה רבה, אדוני היושב-ראש.

תמר זנדברג: מתחילת משבר הקורונה, לדעתי, מרצ הייתה המפלגה שנהגה באחריות הגדולה ביותר.

תמר זנדברג: כמובן, לא פסקנו מלהצביע על כשלים כאשר היו, גם בתחום הבריאותי וכמובן בתחום החברתי, הכלכלי או בתחום הניהולי, אבל ללא שמץ של הפקרות, הכחשת קורונה – שום דבר מן הסוג הזה.

תמר זנדברג: אנחנו קראנו ועדיין קוראים לציבור לשמור על ההנחיות, להתחסן.

תמר זנדברג: מדובר בחיי אדם.

תמר זנדברג: מדובר במגפה קשה, שמפילה חללים ברחבי העולם וגם בישראל.

תמר זנדברג: כבר למעלה מ-5,000 נפטרים, שלפחות את חלקם בהחלט אפשר היה להציל.

תמר זנדברג: בסופו של דבר הדרך להישמרות מפני המחלה היא בהגבלות של פעילות כאלה ואחרות, שיכולות מאוד לכאוב לנו אבל את חלקן חייבים לעשות.

תמר זנדברג: ואני חייבת לומר שחייבים לנהל אותן בצורה הרבה הרבה יותר טובה ונכונה ממה שנעשה.

תמר זנדברג: גברתי שרת התחבורה, זה נכון – ואני אנצל את ההזדמנות שאת נמצאת פה – לנושא ועדת החריגים בטיסות.

תמר זנדברג: אני חייבת לומר לך באופן אישי שהצורך שלא להביא ולא להכניס מוטציות חדשות לישראל, שגם יכולות להתגבר על החיסון ולהפיץ פה מחלה, מובן לנו.

תמר זנדברג: אבל יש תחושה של ברדק לא נורמלי בוועדה הזאת.

תמר זנדברג: יש מצד אחד אישורים שמתקבלים שאנחנו לא יכולים להבין איך ולמה, וחשש למוטציות שנכנסות וטיסות עם זיופים ותחושה שנכנסים לכאן אנשים שאולי לא היו צריכים להיכנס, וזה יכול לעלות בהדבקה; מנגד, יש מקרים באמת הומניטריים ומקרים שעומדים בקריטריונים ולא מקבלים, והאישורים לא מגיעים, לא מגיעים בזמן, ומבקשים כרטיס טיסה בשביל האישור אבל אז בשביל כרטיס הטיסה מבקשים את האישור – ואנשים באמת פונים אלינו.

תמר זנדברג: אנחנו בדמעות עם המקרים.

מירי רגב: אני מזמינה אותך לבקר אצלנו בוועדה ולראות איך היא עובדת בצורה הכי עניינית שיכולה להיות.

תמר זנדברג: יכול להיות, אני לא יודעת.

תמר זנדברג: אבל גברתי השרה, בחוץ יש ציבור, ואי-אפשר לעשות לו ככה.

תמר זנדברג: בחוץ יש ציבור.

מירי רגב: אני מזמינה אותך לראות.

תמר זנדברג: אני מודה לך על ההזמנה, ואני מבקשת ממך, ופונה אלייך בשיא הנימוס ובשיא הכבוד ומבקשת ממך: יש בחוץ ציבור שאי-אפשר לעשות לו ככה.

תמר זנדברג: אנשים חסרי אונים ולא יודעים מה לעשות.

תמר זנדברג: זה שסגרו את נתב"ג מהיום למחר – בכל מדינה אחרת נותנים התראה של כמה שבועות.

תמר זנדברג: סגרו מהיום למחר, ואנשים נתקעו במצבים רפואיים, בלי תרופות, בכל מיני מצבים באמת הומניטריים.

קטי קטרין שטרית: הווירוס לא – – –

תמר זנדברג: חברת הכנסת קטי שטרית, אני אומרת כאן משהו – אנחנו בתקופת בחירות, אל תתנפלו עליי בצורה פופוליסטית – אני אומרת את הדברים כהווייתם.

תמר זנדברג: מצד אחד יש כניסה של אנשים שלא היו צריכים להיכנס, לטורנירים של ספורט וכל מיני מקורבים – אני אומרת את זה כאן, אני שמעתי על סיפורים.

תמר זנדברג: מצד שני, מקרים הומניטריים מתדפקים על הדלתות, כאלה שעומדים בקריטריונים, וממתינים לאישור ולא קיבלו.

תמר זנדברג: אני עומדת מאחורי כל מילה.

קטי קטרין שטרית: תאמיני לי שמטפלים בהם.

קטי קטרין שטרית: מי שפופוליסט זו את.

תמר זנדברג: מי שרוצה לעזור לציבור ולאנשים, שיקשיב לדברים.

תמר זנדברג: מי שרוצה להתגונן בפופוליזם, שיהיה לו לבריאות.

קטי קטרין שטרית: תבואי ותשבי בוועדה, תבואי לוועדה.

קטי קטרין שטרית: אתם – רק דיבורים.

תמר זנדברג: ולנושא אחר, אחרי שאמרתי את זה, אדוני יושב-ראש הוועדה, גם בנושא העברת המידע יש לנו כאן תחושה של יד יותר מדי קלה על ההדק, ואני רוצה לנמק.

תמר זנדברג: אני שוב אומרת: אני קוראת לציבור להתחסן.

תמר זנדברג: אני חושבת שעידוד החיסונים זה המבצע הגדול ביותר והחשוב ביותר שאפשר לעשות ברגע זה במדינת ישראל.

תמר זנדברג: אני בעצמי התחסנתי בשני חיסונים, וכל מי שקרוב אליי וכל מי שקשור אליי הולך וצריך ללכת להתחסן, כי בסופו של דבר זו דרך המלך ליציאה מהמגפה.

קטי קטרין שטרית: למה לא הגשת הסתייגות לחוק?

תמר זנדברג: אבל הקלות שבה מביאים חוקים שמטרתם לכפות העברת מידע רפואי שמהווה פגיעה בפרטיות, בלי שניתנה חלופה ובלי שמוצו כל האופציות הקודמות – אני עוד לא ראיתי קמפיין עידוד התחסנות של משרד הבריאות; לא ראיתי הסברה חיובית; לא ראיתי את המידע יוצא לציבור בצורה נכונה ומעצימה ומחזקת, לפני שבאים ומביאים חקיקה.

תמר זנדברג: אני רוצה להתריע שהנושא הזה של הגירת נתונים והעברת נתונים מחוץ למקום שבו הם צריכים להישמר, שזה בקופות החולים, זה מדרון חלקלק להמון, המון גורמים אינטרסנטיים, ומי כמוך, שעומד בראש ועדת העבודה, הרווחה והבריאות, יודע כמה המידע הזה הוא יקר ערך וכמה מחכים לו בעיניים לוטשות.

תמר זנדברג: וצריך לעשות הגבלות, וצריך לשים גדרות, אבל המהירות שבה מגיעים לפגיעה בפרטיות ולהפרת מידע, בדיוק כמו שהיה באיכוני השב"כ – זו לא הדרך הנכונה להתמודד עם הדברים האלה.

תמר זנדברג: קודם כול, אמון הציבור הוא דרך המלך לעודד התחסנות ולהגיע לשיעור התחסנות של 85% ו-90% מהאוכלוסייה, שיוציא אותנו מהמגפה.

תמר זנדברג: תודה.

יריב לוין: תודה רבה.

יריב לוין: חבר הכנסת יאיר גולן, בבקשה.

יריב לוין: אחריו – אילן גילאון.

יאיר גולן: אדוני היושב-ראש, כנסת נכבדה, אנחנו חיים בתקופה מוזרה.

יאיר גולן: צעירה ישראלית עברה לסוריה והוחזרה.

יאיר גולן: מה שמה?

יאיר גולן: מה פרטי העסקה?

יאיר גולן: מה גלוי ומה לא גלוי בפרשה הזאת?

יאיר גולן: לא ברור.

יאיר גולן: ואני שואל: מה יש להסתיר?

יאיר גולן: אונייה, ככל הנראה – אולי לא אונייה – פלטה זיהום חמור מול חופי הארץ.

יאיר גולן: אני בא עכשיו מחוף ג'יסר א-זרקא, מאיסוף זפת לאורך החוף.

יאיר גולן: הוטל איפול על הפרשה, ואני שואל: מה יש להסתיר?

יאיר גולן: אם זה כל כך פשוט, אם זו האונייה ששחררה איזשהו מטען לחוף הים, למה צריך להסתיר את פרטי החקירה?

יאיר גולן: חודשים אנחנו משתמשים בכלים של השב"כ כדי לאסוף נתונים על אזרחי ישראל.

יאיר גולן: הנושא הזה בא פעם אחר פעם בפני ועדת החוץ והביטחון, ואני יכול להגיד לכם מה שברור לכל מי שעוסק בנושא הזה, שהתרומה של הכלי הזה לבלימת התחלואה היא אפסית, ואנחנו ממשיכים לעשות בו שימוש.

יאיר גולן: ואני שואל את עצמי: מדינה שמסתירה מידע מאזרחיה, מדינה שעושה שימוש בכלים שמיועדים ללחימה בטרור אל מול אזרחיה – איפה אנחנו נמצאים?

יאיר גולן: האם אנחנו עדיין חיים בדמוקרטיה?

יאיר גולן: האם זו דמוקרטיה מהותית או דמוקרטיה לכאורה?

יאיר גולן: וככל שנוקפים הימים, המסקנה שלי היא שאנחנו נעשים יותר ויותר דמוקרטיה לכאורה.

יאיר גולן: עכשיו מבקשים מאיתנו לוותר על הנושא של חיסיון רפואי.

יאיר גולן: אם הצעד הזה היה עומד על רקע של הסברה ראויה לציבור, החלטות מוצדקות ומנומקות, החלטות שמתקבלות באופן שיטתי ובזמן, מתן התראה לאזרחים בפני כל צעד וצעד שהממשלה נוקטת בו על מנת להתמודד עם המגפה – אם על כל הרקע הזה היו מבקשים עכשיו מהכנסת לאשר העברת פרטים לרשויות המקומיות, אני מניח שהייתי אומר כן.

יאיר גולן: אבל היום אני אגיד לא.

יאיר גולן: ולמה אני אגיד לא?

יאיר גולן: כי אין אמון – אין אמון בממשלה הזאת, אין אמון בתהליכי קבלת ההחלטות, אין אמון בניקיון הכפיים, אין אמון בניקיון הדת, אין אמון במקצוענות הנדרשת לטיפול במגפה.

יאיר גולן: מי שרוצה לדרוש מהציבור, מי שרוצה להגיד לציבור "ותר על זכויותיך", צריך לבוא בניקיון כפיים.

יאיר גולן: זה לא המצב שבו אנחנו נמצאים, שבו פרשה מצטרפת לפרשה, והעניין הזה – צריך להביא אותו לכדי סיום.

יאיר גולן: תודה רבה.

יריב לוין: תודה רבה.

יריב לוין: חבר הכנסת עמית הלוי – איננו.

יריב לוין: חברת הכנסת מרב מיכאלי, בבקשה.

מרב מיכאלי: חבריי וחברותיי חברות הכנסת, כרגיל, כמעט כרגיל, צריך להגיד, ראש הממשלה לא נמצא כאן, אבל זה לא צריך למנוע מאיתנו לשאול אותו: מר נתניהו, מה אתה מסתיר?

מרב מיכאלי: מה אתה מסתיר?

מרב מיכאלי: כי אתה כל הזמן מסתיר, פשוט כל הזמן מסתיר.

מרב מיכאלי: לא משנה אם זה אסון אקולוגי – ישר רצה הממשלה שלך לבית המשפט לבקש צו איסור פרסום כדי שהאזרחיות והאזרחים לא ידעו מה גרם לזיהום החמור והקשה הזה; זיהום שהממשלה שלך לא מסוגלת להתמודד איתו.

מרב מיכאלי: כל המשרד הגדול לאיכות הסביבה – בסוף, במה זה נגמר?

מרב מיכאלי: הרשויות המקומיות יבקשו מתנדבות ומתנדבים לעזור בניקוי החופים.

מרב מיכאלי: אז מה אתה מסתיר, אדוני ראש הממשלה?

מרב מיכאלי: מה אתה מסתיר?

מרב מיכאלי: אתה עושה עסקה כדי להחזיר אזרחית ישראלית שעברה את הגבול לסוריה – וטוב שהחזירו אותה, טוב מאוד שהחזירו אותה, אבל אתה משתמש בצנזורה, שנועדה אך ורק למקרה יום הדין של ביטחון חמור, כדי להסתיר את המחיר בעסקה הזאת.

מרב מיכאלי: כאמור, אני שמחה מאוד שהוחזרה הבחורה הזאת, האזרחית הישראלית, אבל באיזה עולם אתה מסתיר מהציבור את המחיר ששולם על ההחזרה הזאת?

מרב מיכאלי: מה אתה מסתיר, מר נתניהו?

מרב מיכאלי: מה אתה מסתיר?

מרב מיכאלי: האמת היא שזה מאוד ברור מה אתה מסתיר.

מרב מיכאלי: אתה מסתיר את כל מה שלפי דעתך לא משרת אותך, לא מצייר אותך באור שאותו אתה מעוניין לצייר את עצמך; כל מה שאולי אתה חושב שלא ימצא חן בעיני הבייס, שרק לו אתה דואג ורק אותו אתה מטפח ורק בו אתה מתחשב.

מרב מיכאלי: מצד אחד, אתה מסתיר מהאזרחיות והאזרחים דברים שזכותם הבסיסית בדמוקרטיה לדעת, וביד השנייה אתה כל הזמן לוקח את האינפורמציה עליהם לשליטתך.

מרב מיכאלי: הקורונה מספקת לך תירוץ אדיר לעקוב אחרי האזרחיות והאזרחים.

מרב מיכאלי: קודם אתה נותן לשירות הביטחון הכללי, החשאי, את הסמכות לעקוב אחרי אזרחיות ואזרחים שלא חשודים בשום דבר, שלא מואשמים בשום דבר.

מרב מיכאלי: פשוט לעקוב אחריהם ולרשום את צעדיהם, כל צעד ושעל.

מרב מיכאלי: ועכשיו אתה נותן רשות למסור מידע רפואי פרטי שאמור להיות תחת כל חיסיון לרשויות אחרות של המדינה.

מרב מיכאלי: הכול כמובן בתואנת המגפה.

מרב מיכאלי: הכישלון בטיפול במגפה, נתניהו, הוא שלך.

מרב מיכאלי: הוא שלך ועל הידיים שלך.

מרב מיכאלי: כישלון מהדהד, עצום.

מרב מיכאלי: מספר אדיר, נוראי, של אבדות.

מרב מיכאלי: מספר לא ייאמן של חולות וחולים.

מרב מיכאלי: מספר עצום של תלמידות ותלמידים שאיבדו שנה מחייהם; שלא רק לא למדו, אלא גם לא פגשו חברות וחברים; ששקועים בדיכאון, באובדן אוריינטציה; שחייהם השתבשו באופן העמוק ביותר.

מרב מיכאלי: הכישלון הזה, של עשרות אלפי עסקים סגורים, של מאות אלפים שאיבדו את הפרנסה שלהם ואת האופק לפרנסה בזמן הנראה לעין, כל זה שלך.

מרב מיכאלי: ואת זה אתה מנסה להסתיר ביחסי ציבור מביכים, מביכים, שבאים יחד עם הסתרה של מידע ששייך לאזרחיות ולאזרחים.

מרב מיכאלי: אנחנו יודעות ויודעים מה אתה מנסה להסתיר, מר נתניהו – להסתיר את הכישלון המחפיר בניהול מדינת ישראל בכלל והמגפה בפרט, הכישלון המחפיר בניהול המשבר מול איראן, והכישלון המחפיר שקוראים לו איתמר בן גביר, שאותו אתה מחזיק בכיס של הז'קט ומנסה כל הזמן להוריד לו את הראש, שלא יציץ החוצה יותר מדי.

מרב מיכאלי: אבל הוא בתוך הז'קט שלך.

מרב מיכאלי: זה מה שאתה מנסה להסתיר, מר נתניהו, על חשבון אזרחיות ואזרחים שהיום אתה לוקח להם את הזכות לפרטיות על המידע הרפואי שלהם.

מרב מיכאלי: אתה ממש ממש צריך ללכת.

יריב לוין: תודה.

יריב לוין: חבר הכנסת אוסאמה סעדי, בבקשה.

יריב לוין: מי שמעוניין להצביע ומקומו למעלה, אנא, שיעלה למעלה.

יריב לוין: אני מבין שחבר הכנסת חיים כץ יסכם, אבל בכל אופן מרגע שהוא ירד אנחנו נעבור להצבעה.

יריב לוין: תודה.

אוסאמה סעדי: אדוני היושב-ראש, כבוד השרה, חבריי חברי הכנסת, כבוד סגן השר, סגן השר פטין מולא.

אוסאמה סעדי: כבוד היושב-ראש, לפני שאני איכנס לחוק נושא הדיון הזה, אני פונה אלייך, וטוב שאת נמצאת כאן, גברתי השרה מירי רגב, שרת התחבורה.

אוסאמה סעדי: ממש בשעות האלה כ-280 סטודנטים שלומדים באוקראינה נמצאים משעות הבוקר המוקדמות בנתב"ג, ויש טיסה לבוקרשט ברומניה, של חברת ארקיע.

אוסאמה סעדי: הם קנו כרטיסים, וחברת ארקיע אמרה שיש אישור של משרד התחבורה.

אוסאמה סעדי: ומאז אתמול אני וחבריי מוצפים בטלפונים.

אוסאמה סעדי: כל הסטודנטים, וגם המשפחות שלהם, מתקשרים אלינו.

אוסאמה סעדי: גם בשעות האלה ממש אנחנו מוצפים בפניות ובקולות שבר: אנחנו נמצאים בנתב"ג ולא מרשים לטיסה לצאת.

אוסאמה סעדי: עכשיו, אני מבין, גברתי השרה – ובימים האחרונים כל הזמן בוועדות, בוועדת חוקה ובוועדת כלכלה, כל הזמן אמרתם לנו שאין בעיה שסטודנטים יצאו למשך כמה חודשים ויחזרו ללימודים שלהם.

אוסאמה סעדי: אין כאן סיכון בריאותי, כי הם לא חוזרים בתקופה הקרובה.

אוסאמה סעדי: הם הולכים ללימודים, יש להם חודשים ארוכים של בחינות.

אוסאמה סעדי: וכל הזמן נציגי משרד הבריאות אמרו לנו בוועדת חוקה – ד"ר פרייס ואחרים וגם אמנון שמואלי ממשרד הפנים – שאין שום בעיה, חיים: סטודנטים יכולים לצאת בתנאי שהם לא יחזרו בשבועות הקרובים.

אוסאמה סעדי: אז איזה סיכון בריאותי יש כאן.

אוסאמה סעדי: אז למה טיסה – – –

חיים כץ: אני מסכים איתך.

אוסאמה סעדי: אתה מסכים איתי?

אוסאמה סעדי: אני רוצה ששרת התחבורה תסכים איתי, לא אתה.

אוסאמה סעדי: אתה בסדר.

מירי רגב: אני רוצה שתגיד כמה סטודנטים נסעו במהלך התקופה האחרונה, לכמה מהם ועדת חריגים אישרה, ובכמה אנחנו מטפלים – באלפי פניות – כדי לשמור מצד אחד על הורדת רמת התחלואה ולאפשר את אותם צרכים של אותם סטודנטים, לא רק ערבים אלא גם סטודנטים אחרים.

מירי רגב: תגיד את הדברים.

אוסאמה סעדי: לא, אני מדבר על הסטודנטים.

אוסאמה סעדי: אני לא דיברתי על הסטודנטים הערבים – דיברתי על כלל הסטודנטים.

אוסאמה סעדי: ואמת ויציב, גברתי השרה, שרת התחבורה; אנחנו בקשר רצוף, כמעט יום-יומי, איתך ועם המשרד שלך.

אוסאמה סעדי: כל הכבוד וההערכה למשרד ולפקידים ולאמונים בוועדת החריגים.

אוסאמה סעדי: כשאנחנו פונים, אנחנו מקבלים – תאמין לי, אדוני היושב-ראש – לפעמים בתוך זמן קצר אישורים, אני וחבריי.

קטי קטרין שטרית: יפה.

אוסאמה סעדי: יפה.

אוסאמה סעדי: כשצריך להגיד מילת תודה, אנחנו אומרים.

קטי קטרין שטרית: כל הכבוד.

אוסאמה סעדי: לכן אני פונה אלייך, גברתי השרה – מכיוון שעכשיו יש בעיה, בעיה קשה, של 280 סטודנטים ואזרחים – – –

משה ארבל: אוסאמה, רק שתדע שמנסור עבאס מקבל יותר אישורים ממך.

משה ארבל: אני אומר.

אוסאמה סעדי: אתה עכשיו רוצה לסכסך?

מירי רגב: איך תמיד ש"ס מחממים, מחממים, מחממים.

אוסאמה סעדי: לא, הוא יודע שהוא לא יכול לחמם, זה בסדר.

אוסאמה סעדי: משה, אתה יכול להיות בטוח שעם משרד התחבורה אין לי מתחרה, בסדר?

אוסאמה סעדי: אבל אנחנו מדברים עכשיו – גברתי השרה, באמת, אני פונה אלייך בכל לשון של בקשה, בשם כל אותם סטודנטים.

אוסאמה סעדי: אני דיברתי איתך עכשיו, עם חברי אחמד טיבי, שעכשיו נמצא בוועדת כלכלה, ברוויזיה על התקנות של נתב"ג.

אוסאמה סעדי: את אומרת לנו שאולי מחר יהיה אישור לקייב, לפריז, כפי שביקשנו.

אוסאמה סעדי: אבל עכשיו יש טיסה לרומניה, לבוקרשט.

אוסאמה סעדי: נכון, חברי סמי אבו שחאדה?

אוסאמה סעדי: היבה?

אוסאמה סעדי: יש טיסה.

אוסאמה סעדי: גם סעיד למעלה.

אוסאמה סעדי: סעיד.

אוסאמה סעדי: הסטודנטים פונים אלינו.

אוסאמה סעדי: מה הבעיה לתת אישור חריג לטיסה הזאת, ושהסטודנטים ילכו משם לאוקראינה, ילכו למולדובה, יחזרו לאוניברסיטאות שלהם.

אוסאמה סעדי: אין שום סיכון תברואתי או תחלואה, כי הם לא חוזרים בשבועות הקרובים או אפילו בחודשים הקרובים.

אוסאמה סעדי: ולכן אני פונה אלייך, גברתי השרה מירי רגב, אנא, אנא, בשם מאות הסטודנטים, בשם המשפחות שלהם, תני אישור חריג לטיסה הזאת – מהבוקר מאות סטודנטים מחכים.

אוסאמה סעדי: תודה רבה.

יריב לוין: תודה רבה.

יריב לוין: אני מזמין את חבר הכנסת חיים כץ לסכם.

יריב לוין: מי שמעוניין להצביע ומקומו למעלה, אנא, שיעלה למעלה, שכן בתום דברי הסיכום אנחנו נעבור להצבעה על הצעת החוק.

חיים כץ: אדוני היושב-ראש, חבריי חברי הכנסת, אני בא לסכם אחרי ששמעתי את דבריה של תמר זנדברג ואת מרב מיכאלי.

חיים כץ: אני רוצה לחזור קצת על הנתונים.

חיים כץ: אנחנו בימים לא נורמליים, ימי הקורונה, עם מגפה שפוגעת בנו, בכל האזרחים, גם ביהודים, גם בערבים, גם במוסלמים, גם בבדואים, גם בצ'רקסים.

חיים כץ: בכולם.

חיים כץ: גם בחרדים, גם בחילונים.

חיים כץ: בכולם.

חיים כץ: נכון להיום יש במדינה 41,369 חולים פעילים.

חיים כץ: יש לנו 715,553 מחלימים.

חיים כץ: יש לנו ארבעה מיליון ו-538,000 שקיבלו חיסון ראשון, אחד, ומתוכם יש עוד שלושה מיליון ו-146,000 שקיבלו את החיסון השני.

חיים כץ: יש לנו, לצערנו, בגלל שהיינו רכים, בגלל שהיינו נחמדים, 5,605 מתים.

חיים כץ: זה המספר.

חיים כץ: אוסאמה, 5,605 נפטרים מהקורונה.

חיים כץ: ואנחנו לא רוצים את זה, לא אני ולא אתה.

אוסאמה סעדי: נכון, כולנו לא רוצים.

חיים כץ: ואנחנו באים ומדברים על ההגנה על הפרטיות.

חיים כץ: אתם יודעים מה זה מזכיר לי?

חיים כץ: אמרתי קודם, קדושת החיים גבוהה מקדושת ההגנה על הפרטיות.

חיים כץ: אבא שלי ואימא שלי שרדו את אושוויץ.

חיים כץ: היו להם מספרים על הידיים.

חיים כץ: אבא שלי היה מספר לי סיפורים, מה הוא עושה ומה זה, והייתי לוקח את זה בעירבון מוגבל.

חיים כץ: אחרי שהוא נפטר, ודפדפתי בניירות, ראיתי את כל מה שהוא סיפר לי והשתגעתי.

חיים כץ: אני התמניתי ליו"ר ועדת העבודה והרווחה, ואני אחראי על הביטוח הלאומי, ומקבל נתונים, ואומר: אני רוצה לנסות לעזור לניצולי השואה.

חיים כץ: המינהלת לניצולי השואה נמצאת במשרד האוצר, והיא לא רוצה לעבור למשרד הרווחה.

חיים כץ: היו שם 196,425 ניצולי שואה, לפני שהוסיפו את יוצאי צפון אפריקה.

חיים כץ: והסתכלתי שם וראיתי 4,943 אנשים מעל גיל 90 שאף פעם לא פנו לביטוח הלאומי.

חיים כץ: זה שיגע אותי – אמרתי: אחרי מה שהם עברו, הם מעל גיל 90 ולא פונים לביטוח הלאומי, זה נראה לי לא סביר.

חיים כץ: יצאתי במבצע.

חיים כץ: יצאתי במבצע של ניסיון לקבל את הנתונים על מנת שהביטוח הלאומי יוכל לפנות ולנסות לעזור לאותם ניצולי השואה.

חיים כץ: מה עברתי, הגנת הפרטיות וצנעת הפרט.

חיים כץ: זה היה מטורף, מטורף.

חיים כץ: ואז קיבלתי הוראה מהיועץ המשפטי לממשלה להקים ועדה שתקבל החלטה שאנחנו יכולים לקבל את הנתונים לביטוח הלאומי – מי ניצולי שואה.

חיים כץ: כינסתי את הוועדה ונתתי לה יום אחד של עבודה, וקיבלתי את הנתונים אחרי קרב נוסף.

חיים כץ: ואז עשינו מבצע של הליכה לבתים של 4,943 ניצולי שואה, ו-700 מהם קיבלו ביום הראשון סיעוד מלא של 5,000 שקל, כי הם לא ידעו איך לפנות.

חיים כץ: ואנחנו באים ומדברים פה על חיסונים.

חיים כץ: אנחנו באים ומדברים על חיסונים, ואנחנו רוצים לקדש את החיים.

חיים כץ: שמעתי פה את מרב מיכאלי.

חיים כץ: כשאנחנו מדברים על החיסונים היא מדברת על איתמר בן גביר.

חיים כץ: ואללה, אני לא אגיד מילה על מספר שבע שלך, מילה.

חיים כץ: אני אפילו לא אזכיר את שמה.

חיים כץ: כלום.

חיים כץ: ואללה, היא לא יותר טובה מאיתמר בן גביר, לא יותר טובה.

חיים כץ: אני בן לניצולי שואה ששרדו את אושוויץ, עם מספרים על הידיים, ובאו לארץ, ואני אבא לשלושה בנים, קצינים בצה"ל.

חיים כץ: היא לא יותר טובה.

חיים כץ: אז ואללה, הפוסל במומו פוסל, כי זה נושא לא פוליטי.

חיים כץ: כולנו, אבל כולנו, כל הבית הזה מקדש את החיים.

חיים כץ: כולם.

חיים כץ: וכולם רוצים שלא יהיו כל כך הרבה נפטרים.

חיים כץ: כולם רוצים שנצא מהקורונה הזאת, שנצא לספורט ונצא לתרבות ונצא לטבע ונצא לחיים.

חיים כץ: ואנחנו חייבים, חייבים, אבל חייבים, לעשות כל אשר ניתן על מנת שאנשים יתחסנו.

חיים כץ: אין ברירה, כי הקורונה לא חושבת בהיגיון.

חיים כץ: ההיגיון שלנו זה לא ההיגיון שלה.

חיים כץ: אני כולי תקווה – ואני כמו כולם סובל מחוסר אינפורמציה וידע בעניינים האלה – שהחיסון יביא לנו את תוצאה.

חיים כץ: אז אני מקווה שכולם, אבל כולם, גם אלה שהתנגדו פוליטית, יתמכו בהצעת החוק, כי אין פה נתונים רפואיים.

חיים כץ: יש פה: התחסן, לא התחסן.

חיים כץ: זה מה שיש, שום דבר אחר.

חיים כץ: מאחר שאני בטוח שהבית יאשר את התקנות האלה, את הצעת החוק הזאת, אז אני כבר רוצה להודות לענת כהן שמואל, מנהלת הוועדה – ולצוותה – שדאגה וטרחה שזה יהיה בתקופה שלפני הבחירות, בקצב מהיר; לענת מימון, היועצת המשפטית, שטרחה והקדישה; לאפרת אביב, שליוותה את הוועדה, ובתור מתמחה התנהגה כמו יועצת משפטית מעולה, בחורה עם פוטנציאל; לצוות העוזרים שלי ולכל אלה שעזבו רגע את מערכת הבחירות והגיעו לכנסת ובאו להצבעה על מנת לנסות למגר את הקורונה.

חיים כץ: תודה רבה.

יריב לוין: תודה רבה לחבר הכנסת חיים כץ.

יריב לוין: חברות וחברי הכנסת, נא לשבת.

יריב לוין: נא לשבת כדי שנוכל לעבור להצבעה.

יריב לוין: חבר הכנסת טייב, חבר הכנסת מרגי, אנא, לשבת, שנוכל לעבור להצבעה.

יריב לוין: נא לשבת.

יריב לוין: חבר הכנסת אזולאי, חברת הכנסת גולן, חברת הכנסת וסרמן לנדה, נא לשבת.

יריב לוין: חברי הכנסת, נא לשבת.

יריב לוין: אנחנו מחכים לכם.

יריב לוין: נא לשבת.

יריב לוין: תודה.

יריב לוין: אם כן, אנחנו עוברים להצבעה על הצעת חוק לתיקון פקודת בריאות העם (מס' 36 – הוראת שעה – נגיף הקורונה החדש), התשפ"א–2021.

יריב לוין: מאחר שלא הוגשו הסתייגויות, אנחנו עוברים להצבעה על הצעת החוק בקריאה השנייה, כנוסח הוועדה.

יריב לוין: הצבעה.

יריב לוין: הצבעה מס' 1 בעד סעיף 1 – 29 נגד – 13 נמנעים – אין סעיף 1 נתקבל.

יריב לוין: אם כן, 29 בעד, 13 נגד, אין נמנעים.

יריב לוין: אני קובע שהצעת החוק התקבלה בקריאה שנייה.

יריב לוין: אנחנו עוברים מכאן להצבעה על הצעת חוק לתיקון פקודת בריאות העם (מס' 36 – הוראת שעה – נגיף הקורונה החדש), התשפ"א–2021, בקריאה השלישית.

יריב לוין: הצבעה.

יריב לוין: הצבעה מס' 2 בעד החוק – 30 נגד – 13 נמנעים – אין חוק פקודת בריאות העם (מס' 36 – הוראת שעה – נגיף הקורונה החדש), התשפ"א–2021, נתקבל.

יריב לוין: אם כן, בעד – 30, נגד – 13, אין נמנעים.

יריב לוין: לפיכך אני קובע שהצעת חוק לתיקון פקודת בריאות העם (מס' 36 – הוראת שעה – נגיף הקורונה החדש), התשפ"א–2021, התקבלה בקריאה שלישית ונכנסה לספר החוקים.

יריב לוין: הודעה למזכירת הכנסת, בבקשה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת – החלטה בדבר אישור תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 20), התשפ"א–2021.

ירדנה מלר-הורוביץ: החלטה בדבר אישור תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 21), התשפ"א–2021.

ירדנה מלר-הורוביץ: הסכם בין-לאומי בין ממשלת מדינת ישראל לבין ממשלת הרפובליקה של הודו בדבר שיתוף פעולה בתחומי הבריאות והרפואה.

ירדנה מלר-הורוביץ: תודה.

יריב לוין: תודה רבה.

יריב לוין: [רשומות (הצעות חוק, חוב' מ/1393).

יריב לוין: ]

יריב לוין: אנחנו עוברים מכאן לנושא הבא על סדר-היום: הצעת חוק סדר הדין הפלילי (סמכויות אכיפה – מעצרים) (שטח מחיה במתקני שירות הביטחון הכללי) (הוראת שעה), התשפ"א–2021, בקריאה ראשונה.

יריב לוין: תציג את הצעת החוק השרה אורית פרקש הכהן בשמו של שר המשפטים.

יריב לוין: בבקשה.

אורית פרקש הכהן: אדוני היושב-ראש, כנסת נכבדה, חבריי חברי הכנסת, אני מציגה את הצעת חוק סדר הדין הפלילי (סמכויות אכיפה – מעצרים) (תיקון – שטח מחיה במתקני שירות הביטחון הכללי) (הוראת שעה), התשפ"א–2021.

אורית פרקש הכהן: בפסק הדין בבג"ץ 1892/14 קבע בית המשפט שטח מחיה מינימלי שיש לתת לכל עצור ואסיר במתקני הכליאה במדינת ישראל.

אורית פרקש הכהן: בהתאם לכך, החליטה המדינה ליישם תוכנית מקיפה, אשר באמצעותה ניתן יהיה להתאים את שטח המחיה שניתן בבתי הכלא לשטח שנקבע בפסק הדין.

אורית פרקש הכהן: בין היתר הוחלט על בנייה מקיפה ושיפוץ של מתקני כליאה קיימים, וכן על יישום תוכניות נוספות שבאמצעותן ניתן להגדיל את שטח המחיה שניתן לעצורים ולאסירים, כמו הגברת השימוש באיזוק אלקטרוני והרחבת תקופות השחרור המינהלי.

אורית פרקש הכהן: אבל בשל המאפיינים המיוחדים של מתקני המעצר שבהם מוחזקים עצורים שנחקרים בידי שירות הביטחון הכללי – שם מדובר בנחקרים שהרבה פעמים גם נמצאים משיקולים של סיכול ולא רק חקירה רגילה ועוד ועוד – התאמת שטח המחיה שנקבע על ידי בית המשפט תארך זמן רב יותר, ולא ניתן יהיה להשלים את התהליך במסגרת הזמנים שנקבעה לגבי כלל המתקנים בבתי הסוהר ובבתי המעצר במדינת ישראל.

אורית פרקש הכהן: מובן כי שטח המחיה שנקבע בפסיקת בית המשפט העליון צריך לחול גם לגבי מתקנים אלו של שירות הביטחון הכללי, אולם לשם כך נדרשת תקופת היערכות ממושכת יותר, וזה מה שהצעת החוק הזאת באה להסדיר.

אורית פרקש הכהן: לאחר שהדברים הוצגו לבית המשפט, נקבע בהתאם מועד נפרד ליישום פסק הדין במתקני מעצר אלה, ובהחלטת בית המשפט עצמו צוין עוד כי ניתן להסדיר את הנושא בחקיקה ייעודית.

אורית פרקש הכהן: משכך, ובהתאם לזה, אנחנו מעלים כעת להצבעה בקריאה ראשונה את הצעת חוק סדר הדין הפלילי (סמכויות אכיפה – מעצרים) (תיקון – שטח מחיה במתקני שירות הביטחון הכללי) (הוראת שעה), התשפ"א–2021, של משרד המשפטים.

אורית פרקש הכהן: בהצעת החוק כמה רכיבים עיקריים: הרכיב הראשון הוא הסמכת ראש הממשלה, שאחראי על השירות הכללי, בהסכמת שר המשפטים ובאישור ועדת השרים לענייני ביטחון לאומי וועדה של הכנסת שתיקבע, לקבוע כללים ביחס לשטח המחיה המינימלי במתקני המעצר שתחת שירות הביטחון הכללי לתקופת הוראת השעה.

אורית פרקש הכהן: על פי המוצע, הכללים ייקבעו בין היתר בהתאם לשיקולים הנוגעים לנתונים הפיזיים של מקום המעצר, שיקולים הנוגעים לעצור עצמו ולשמירה על ביטחונו והצורך למנוע פגיעה בחקירה – והכול בשים לב לחובה, שכמובן חולשת על כל המהלך הזה, לשמור על בריאותו וכבודו של העצור ולחובה להבטיח כי החריגה מההוראות המחייבות בעניין שטח המחיה בכלל מתקני שב"ס לא תעלה על הנדרש.

אורית פרקש הכהן: רכיב שני בהצעת החוק כולל שלושה מנגנוני בקרה ודיווח על קביעת הכללים ועל יישומם: ראשית, ראש שירות הביטחון הכללי יעביר לראש הממשלה, אחת לשנה, המלצה ביחס לאפשרות או לצורך לשנות את הכללים, בשים לב להתקדמות בתוכנית הבינוי, כדי לעמוד בדרישת בג"ץ.

אורית פרקש הכהן: שנית, אחת לחצי שנה ראש השב"כ ידווח לראש הממשלה וליועץ המשפטי לממשלה או למשנה ליועמ"ש שיוסמך לכך על שטח המחיה לעצורים בפועל.

אורית פרקש הכהן: שלישית, אחת לשנה ידווח ראש שירות הביטחון הכללי לוועדה משותפת לוועדת חוץ וביטחון וועדת החוקה, חוק ומשפט של הכנסת על שטח תאי המעצר במתקנים אלה, על התקדמות תוכנית הבינוי ועל נתוני החזקת העצורים במתקן.

אורית פרקש הכהן: לצד כל אלה כוללת הצעת החוק הוראות בעניין חיסיון של הכללים וחיסיון של ישיבות הוועדה המשותפת של הכנסת.

אורית פרקש הכהן: עם זאת, הנתון על שיעור העצורים שניתן להחזיקם בשטח מחיה שהוא קטן משטח המחיה שנקבע לפי בג"ץ לא יהיה חסוי.

אורית פרקש הכהן: מוצע לחוקק את החוק כהוראת שעה למשך שלוש שנים, אשר ניתנת להארכה פעמיים, למשך שנתיים בכל פעם, אם יהיה בכך צורך.

אורית פרקש הכהן: אלה הם עיקרי ההצעה.

אורית פרקש הכהן: אנחנו מבקשים לאשר אותה.

אורית פרקש הכהן: הצעת החוק הזאת היא הכרחית כדי לאפשר למדינה פרק זמן מתאים לצורך היערכות ליישום פסק הדין של בג"ץ בעניין שטח המחיה גם במתקני מעצר אלה, כמתחייב, ויש פה איזון ראוי מבחינת הממשלה בין חירות וכבוד העציר כפי שנקבע בפסיקת בג"ץ לבין מנגנוני פיקוח על ההתקדמות של יישום ההכרעה הזאת, כאשר, שוב, מדובר על שירות הביטחון הכללי בלבד.

אורית פרקש הכהן: נוכח האמור, הממשלה תומכת בהצעת החוק.

קרן ברק: תודה רבה לשרה אורית פרקש הכהן.

קרן ברק: נעבור לדיון.

קרן ברק: ראשונת הדוברים – קטי שטרית.

יעקב מרגי: – – –

קרן ברק: אני לא שומעת.

קרן ברק: חבר הכנסת מרגי, רצית להגיד שאני שוב צודקת?

יעקב מרגי: קטי ראשונה, זה מקרי או – – –

קרן ברק: שמה?

יעקב מרגי: קטי ראשונה, זה מקרי או בגלל – – –

קטי קטרין שטרית: אחווה.

קטי קטרין שטרית: אחווה.

קרן ברק: כן.

קרן ברק: זה פרוטקציה.

קטי קטרין שטרית: אחווה ורעות.

קרן ברק: פרוטקציה לקטי.

אוסאמה סעדי: את המילה "שוויון" לא תרגמו לערבית.

קטי קטרין שטרית: אנחנו מיישמים את זה הלכה למעשה.

קריאות: – – –

קטי קטרין שטרית: מה, לא, עופר?

קריאות: – – –

קטי קטרין שטרית: אנחנו – הלכה למעשה.

קטי קטרין שטרית: וואי וואי, מה קרה לרשימה המשותפת, מה קרה?

קטי קטרין שטרית: מה קרה, מה קרה?

קטי קטרין שטרית: תירגעו.

אוסאמה סעדי: אהבה.

אוסאמה סעדי: אהבה.

מירי רגב: הם משתגעים מזה שאנחנו לוקחים להם את הקולות.

קטי קטרין שטרית: זהו.

קטי קטרין שטרית: את מבינה?

קטי קטרין שטרית: הם משתגעים מזה שערביי ישראל סוף-סוף התפכחו, הם מבינים מי עושה, מי נותן מיליארדים, מי בונה תחנות משטרה, מי עושה ארבעה הסכמי שלום בלי להחזיר אפילו לא שעל אחד מאדמת ישראל.

קרן ברק: זה חלק מהנאום, אני אתחיל בזמנים?

קטי קטרין שטרית: לא.

קטי קטרין שטרית: הם הפריעו לי.

קרן ברק: לא.

קרן ברק: פשוט מעירים לי פה שאת כבר צריכה לעמוד בזמנים.

קטי קטרין שטרית: צודקת, גברתי.

קטי קטרין שטרית: גברתי היושבת-ראש, כבוד השרה, השרה מירי רגב, אהובה, חבריי חברי הכנסת, אחרי שנה של אי-ודאות מוחלטת בצל המשבר הבריאותי שפקד את העולם ואת מדינת ישראל, אנחנו סוף-סוף מתחילים לראות את האור בקצה המנהרה.

קטי קטרין שטרית: היו פה חברי כנסת שטענו שיש קריסה טוטלית של כל המערכות.

קטי קטרין שטרית: עוד מהדהד באוזניי קולו של יושב-ראש האופוזיציה, שהבטיח בחוסר אחריות משווע שנצטרך להגיד תודה אם יהיו פה חמישה חיסונים בארץ בחודש ינואר, ושוב המציאות מוכיחה אחרת: מעל לארבעה מיליון מחוסנים במנה ראשונה, וכמעט שלושה מיליון מחוסנים במנה השנייה.

קטי קטרין שטרית: בעידן טרום המגפה אני זוכרת שלטי חוצות ענקיים שזועקים על המחדל: תיק 5000 – תיק הבריאות.

קטי קטרין שטרית: בפועל – עוד קמפיין הכפשה מתוך רצון לפלג ולהסית.

קטי קטרין שטרית: יש למדינת ישראל מערכת בריאות מצוינת, שמתמודדת בגבורה עם אתגרי המגפה המורכבים.

קטי קטרין שטרית: הממשלה הכינה את מערכת הבריאות לקליטה של חולים רבים, והופנו משאבים רבים לכך.

קטי קטרין שטרית: גם בשיא המשבר בתי החולים ידעו להעניק את הטיפול המקצועי המסור ביותר לכל החולים.

קטי קטרין שטרית: אותם רואי השחורות וזועקי הסיסמאות הריקות מתוכן לא במפתיע טרחו גם לקבור את מערכת היחסים בין ישראל לארצות הברית, ואני לא צריכה לספר לכם על הקשר האיתן בינינו לבין ידידינו האמריקאים.

קטי קטרין שטרית: קל לדבר מתוך פוזיציה של אופוזיציה.

קטי קטרין שטרית: צועקים געוואלד ללא אחריות, כי פשוט אין אחריות, יש פוזיציה.

קטי קטרין שטרית: אותו אדם שטבע את המונח "חקירוקרטיה" תוך כדי קריאה להעביר את החוק הצרפתי כבר אינו תומך בו; פעם הוא תומך בפינוי שדה דב, ורגע אחר כך כבר לא תומך בו; פעם שר האוצר צריך להיות כלכלן ופעם לא; פעם יש הדתה ופעם אין הדתה.

קטי קטרין שטרית: האם הזגזוגים האלה הופכים את מפלגת יש עתיד למפלגת מרכז?

קטי קטרין שטרית: ממש לא.

קטי קטרין שטרית: האם אתם חושבים שכך אפשר לנהל מדינה – בלסמוך על הגורל?

קטי קטרין שטרית: יהודי חכם בשם אלברט איינשטיין אמר פעם:

קטי קטרין שטרית: הגורל הוא הדרך של אלוקים להישאר בעילום שם, כקריצה לעובדה שאין מקריות.

קטי קטרין שטרית: אם היינו מקשיבים לאדוני יושב-ראש האופוזיציה היינו נשארים עם גורלנו הלוט בערפל, ללא חיסונים, ללא מדיניות בכל הקשור לטיפול בקורונה, וסביר להניח שלא היינו עומדים ראשונים בעולם, כפסע מהיציאה, בזמן שמדינות אחרות מחמירות את ההגבלות.

קטי קטרין שטרית: במקום לברך על מדיניות החיסונים שמצעידה את ישראל בחזרה אל השגרה, אתם עוסקים בפוליטיקה של פאבים; מחפשים עוד סיסמה ריקה מתוכן שתוכן להניב לכם רווח פוליטי, אולי מתוך מחשבה שהעם טיפש.

קטי קטרין שטרית: אז תתפלאו, העם לא טיפש, העם חכם.

קטי קטרין שטרית: הוא יודע מי דואג לבריאותו, לחינוכו, לכלכלתו ולרווחתו.

קטי קטרין שטרית: אתם תמשיכו לצעוק ואנחנו נמשיך לעשות.

קטי קטרין שטרית: תודה.

קרן ברק: חברת הכנסת אימאן ח'טיב יאסין.

קרן ברק: אחריה – חברת הכנסת מיכאלי, ואחריה – חבר הכנסת בוסו.

אימאן ח'טיב יאסין: כבוד היושבת בראש, כנסת נכבדה, ביום הראשון בנאום הראשון שלי אמרתי והדגשתי שאני כאן בשביל החברה שלי.

אימאן ח'טיב יאסין: אני כאן שליחה בשביל הנשים, הצעירים, הסטודנטים – בשביל העם שלי.

אימאן ח'טיב יאסין: עכשיו שמעתי אותך, חברת הכנסת קטי, אומרת: אנחנו כאן בשביל לדאוג לעם.

אימאן ח'טיב יאסין: ואני רוצה לשאול: מי יושב בכיסא כשצריך לדאוג לעם?

אימאן ח'טיב יאסין: האם האזרחים הערבים לא חלק מהאזרחים במדינה הזאת?

אימאן ח'טיב יאסין: ושוב, אני רוצה לדבר גם מעל במה זו על הסטודנטים התקועים, על ההורים הממורמרים, על המצב הכלכלי הגרוע, הירוד.

אימאן ח'טיב יאסין: עד שמארגנים טיסה – שתבינו, עכשיו, ברגע זה, בשעה זו, 270 סטודנטים יושבים בתוך שדה התעופה.

אימאן ח'טיב יאסין: הביאו משטרה כדי להוציא אותם.

אימאן ח'טיב יאסין: נכון, אני אישית אמרתי להם לא לצאת לפני שיש אישור לטיסה.

אימאן ח'טיב יאסין: בכל זאת, בגלל שהם מודאגים, הם רצו לא לפספס את הטיסה.

אימאן ח'טיב יאסין: יש את כל האישורים לטיסה, וצריך רק אישור של משרד התחבורה.

אימאן ח'טיב יאסין: גברתי השרה, פניתי אלייך, דרכך ישירות, ודרך עוד אנשים במשרד, ואני לא מקבלת מענה.

אימאן ח'טיב יאסין: בבוקר בישיבה התרענו ואמרנו: כן, יש את התקנה – בשעה 09:00 דיברו על זה שבאחת התקנות יש סמכות לשרה לאשר טיסה חריגה ליעד מסוים, אז אני הגשתי רוויזיה וביקשתי שיוסיפו עוד סעיף לתקנה, שבין הטיסות החריגות, כמו שמוציאים קבוצות ספורט – וכן, ספורט זה חשוב, אבל ברגע זה זה חירום, זה חיים וזה גורל של סטודנטים, אז צריך לדאוג שגם לסטודנטים תהיה טיסה מיוחדת, במיוחד אם אנחנו מדברים על מספרים כל כך גדולים.

אימאן ח'טיב יאסין: לא יכול להיות מה שקורה.

אימאן ח'טיב יאסין: מבקשים שיטוסו דרך גרמניה – אחלה.

אימאן ח'טיב יאסין: למה מראש לא מייעדים טיסה לסטודנטים, שיתחילו לחכות אחד-אחד?

אימאן ח'טיב יאסין: הם מקבלים עכשיו דוחות מהאוניברסיטה, הסטודנטים, על היעדרויות שהן צריכים אולי בגללן להפסיד את הסמסטר ואת הקורס ובנוסף לשלם עבור אותם שיעורים שהפסידו.

אימאן ח'טיב יאסין: לא רק זה, יש סטודנטים שאמורים לחזור למבחנים שלהם.

אימאן ח'טיב יאסין: יש סטודנטים במזרח אירופה שיש להם מבחן בשנה שלישית, שהוא גורלי, והם מפסידים גם אותו.

אימאן ח'טיב יאסין: מה עם הסטודנטים בירדן?

אימאן ח'טיב יאסין: מהתחלה סיפרנו ודיברנו ואמרנו שהנושא של הסטודנטים הוא קריטי, במיוחד הסטודנטים של חו"ל.

אימאן ח'טיב יאסין: ומי לומד בחו"ל?

אימאן ח'טיב יאסין: לצערי הרב הרוב המוחץ זה הסטודנטים הערבים – לא כי בא להם ללמוד בחו"ל, לא כי בא להם להיות רחוקים מהמשפחות שלהם, לא כי יש להם יותר כסף ביד, אלא רק בגלל דבר אחד: כי יש כאן חסמים למקצועות שהם רוצים ללמוד.

אימאן ח'טיב יאסין: והם רוצים ללמוד, שתהיה להם תעודה ושיחיו בכבוד.

אימאן ח'טיב יאסין: זה כרטיס החיים שלהם.

אימאן ח'טיב יאסין: אז המינימום שבמינימום זה שהמדינה הזאת תיתן יד לפחות בטיסה, לא יותר מזה.

אימאן ח'טיב יאסין: תודה רבה.

קרן ברק: תודה רבה, חברת הכנסת יאסין.

קרן ברק: חברת הכנסת מרב מיכאלי, אחריה – חבר הכנסת בוסו, ואחריו – חבר הכנסת כסיף.

מכלוף מיקי זוהר: מרב, מרב, קחי סטודיו.

קרן ברק: למה?

קרן ברק: מה?

קרן ברק: מה הבדיחה?

מכלוף מיקי זוהר: – – –

קרן ברק: אתה אומר: עם הדגלים מאחור.

קרן ברק: יש בתל אביב.

מכלוף מיקי זוהר: סטודיו, שלט של מפלגת העבודה מאחור, דגל ישראל – – –

מרב מיכאלי: היית אומר שאתה חמוץ?

מרב מיכאלי: הייתי אומרת שאתה חמוץ.

מרב מיכאלי: הייתי אומרת שאתה חמוץ, מיקי זוהר – – –

קריאה: אם כבר חמוצה.

מכלוף מיקי זוהר: אנחנו בעד שמנדטים של גדעון סער יעברו אלייך כדי שזה יהיה מראש אצלך, שלא יהיו אצל גדעון סער.

מכלוף מיקי זוהר: אנחנו בעד.

מרב מיכאלי: איך, איך הולכים הקשרים עם הרשות הפלסטינית בשביל להחזיק אתכם בשלטון?

מרב מיכאלי: איך מתקדם המשא ומתן?

מכלוף מיקי זוהר: הרשות הפלסטינית זה אתם.

מרב מיכאלי: איך מתקדם המשא ומתן עם הרשות הפלסטינית?

מכלוף מיקי זוהר: זה אתם, מרב.

מכלוף מיקי זוהר: זה אתם.

מכלוף מיקי זוהר: זה לא אנחנו.

מרב מיכאלי: אני שמחה לגלות שנתניהו מוכן למשא ומתן עם הרשות הפלסטינית כל זמן שזה שומר אותו בשלטון.

קרן ברק: אנחנו כבר בנאום?

מרב מיכאלי: כי הדיבור היה תמיד נגד משא ומתן.

מרב מיכאלי: מסתבר שכשזה משרת אותו, זה אחלה.

מכלוף מיקי זוהר: זה לא נתניהו.

קרן ברק: אנחנו כבר בזמן דיבור?

מרב מיכאלי: לא.

קרן ברק: לא.

מרב מיכאלי: בואי נתחיל לספור, בכיף.

קרן ברק: קדימה.

מרב מיכאלי: פורים שמח, חברות וחברים.

מרב מיכאלי: פורים שמח, כן.

מרב מיכאלי: ראש הממשלה שלנו הזכיר לנו אתמול איך כבר ניצחנו פעם אחת איום פרסי בהיסטוריה שלנו.

מרב מיכאלי: העניין הוא שכל זמן שהוא ראש ממשלה, האיום האיראני הנוכחי הוא רק הולך וגדל.

מרב מיכאלי: כן, כן, מה לעשות, מאחורי כל הדיבורים הגדולים, ב-12 שנות נתניהו האיום האיראני נעשה גדול יותר, קרוב יותר לגבולותינו.

מרב מיכאלי: איראן קרובה יותר לפצצה גרעינית משהייתה אי פעם, וזה ב-12 שנות הקמפיין של נתניהו נגד איראן.

מרב מיכאלי: נתניהו הוא, האמת, צריך להגיד, במיוחד בפורים זה זמן טוב לחשוף את זה, לא מנהיג – שחקן.

מרב מיכאלי: הוא משחק מנהיג בצורה הטובה ביותר עלי אדמות.

מרב מיכאלי: אני גם קראתי בביוגרפיות עליו איזה שיעורים הוא קיבל למשחק ואיך הוא היה עומד מול המראה ומתאמן.

מרב מיכאלי: הוא התאמן מעולה.

מרב מיכאלי: מעולה, הוא התאמן.

מרב מיכאלי: הוא משחק מנהיג ממש בליגה אחרת, אבל במציאות איראן קרובה יותר לפצצה משהייתה כשהוא התחיל את המאבק כביכול שלו נגדה.

מרב מיכאלי: דבר אחד אולי כדאי להגיד לסיום, חברתי היושבת-ראש:

מרב מיכאלי: אנחנו באמת כבר עמדנו מול איום פרסי אחד בהיסטוריה שלנו, אבל מי שהצילה אותנו ממנו הייתה אישה, מנהיגה.

קרן ברק: זה נכון.

קרן ברק: חבר הכנסת יאיר לפיד.

יאיר לפיד: גברתי היושבת-ראש, כנסת נכבדה, שמונה שנים אני חבר כנסת.

יאיר לפיד: אני מודה שאני עדיין מחסיר פעימה כשאני עולה לדוכן הזה.

יאיר לפיד: יש משהו בזה שיש לנו מדינה משלנו.

יאיר לפיד: אבא שלי גדל בבודפשט כשבפרלמנט שם היה שלט "אין כניסה ליהודים ולכלבים", ואני חבר בפרלמנט של היהודים בארץ חופשית.

יאיר לפיד: זה תמיד מרגש אותי מחדש.

יאיר לפיד: אני רוצה להבין: עכשיו על הדוכן הזה יעמוד בן גביר, תומך טרור?

יאיר לפיד: מה הוא יעשה, יסיר משם את התמונה של הרצל ויתלה גם פה את התמונה של ברוך גולדשטיין, שרצח 29 אנשים?

יאיר לפיד: זה מה שאנחנו מחפשים עכשיו – –

קטי קטרין שטרית: שהחברים במשותפת ידליקו משואה ביום העצמאות.

יאיר לפיד: – – שעוד הפעם יעלה הנה דודי אמסלם ויגיד שהיועץ המשפטי לממשלה הוא חזיר ומניאק?

יאיר לפיד: שראש הממשלה ישב שם עם הטלפון ויקבל הוראות מהנכד של קנייבסקי?

יאיר לפיד: זה מה שאנחנו רוצים, שהטירוף הזה יימשך?

יאיר לפיד: או שתהיה פה ממשלה שפויה, הגונה, של אנשים טובים שבאים לעבוד בשביל אזרחי מדינת ישראל?

מכלוף מיקי זוהר: יאיר, אתה מקבל הוראות מנוני, כל אחד ומי שהוא מקבל ממנו.

מכלוף מיקי זוהר: אתה מקבל הוראות מנוני.

יאיר לפיד: אנחנו צריכים ממשלה הגונה ושפויה, לא שיעמדו פה אנשים שהם תומכי טרור, לא שיעמדו פה אנשים שעסוקים בלקעקע ולהרוס את שלטון החוק הישראלי, לא שיהיה לנו ראש ממשלה שפשוט הפסיק לעבוד בשביל אזרחי ישראל ועובד רק בשביל עצמו.

יאיר לפיד: אנחנו צריכים ממשלה שתיקח 10 מיליארד שקל ותשקיע אותם במערכת הבריאות – לא כזאת שלוקחת עוד פעם 10 מיליארד שקלים ומשקיעה אותם במשרדים ממשלתיים מיותרים לחלוטין.

יאיר לפיד: לא צריך משרד לענייני מים, לא צריך משרד לענייני קהילות לא קיימות, לא צריך ג'ובים למקורבים ולא צריך מטוס פרטי לראש הממשלה.

יאיר לפיד: צריך את כל הכסף הזה להשקיע במערכת הבריאות הישראלית, במעמד הביניים הישראלי, שמתרסק בגלל הממשלה הזו.

יאיר לפיד: הגיע הזמן להפסיק את הטרלול הגמור שבתוכו אנחנו חיים.

יאיר לפיד: תהיה לנו ממשלה כזאת שתוכלו לקום בבוקר ולהגיד לעצמכם: בוא'נה, שבועיים לא חשבתי על הממשלה.

יאיר לפיד: היא לא גרה לי בסלון, היא לא משגעת אותי, היא לא עושה לי רעש כל הזמן, היא סתם עובדת בשבילי כי זה תפקידה.

יאיר לפיד: זה מה שאנחנו צריכים פה.

יאיר לפיד: לא תומכי טרור, לא אנשים שנכנעים לסחטנות מהבוקר עד הערב ולא אנשים שעולים ומבזים את הדוכן הזה מפני שהם לא מסוגלים אחרת.

יאיר לפיד: תודה רבה.

קרן ברק: תודה רבה, חבר הכנסת לפיד.

קרן ברק: חבר הכנסת עופר כסיף.

עופר כסיף: גברתי היושבת-ראש, חברי הכנסת, מהטמה גנדי אמר "עין תחת עין, וכל העולם יתעוור".

עופר כסיף: בחירה בדמוקרטיה היא בהכרח בחירה לוותר על גישה של עין תחת עין וענישה סדיסטית, כך שאין כל קשר ואסור שיהיה כל קשר בין חומרת פשעו של אדם לבין זכותו לתנאי כליאה הומניים.

עופר כסיף: גם אדם שביצע את הפשע החמור ביותר זכאי לתנאים אנושיים בכלא.

עופר כסיף: כך קובע החוק בישראל, כך קובעים החוק הבין-לאומי ואמנות בין-לאומיות שונות, כך קובעים עקרונות הדמוקרטיה, וכך קובע הצדק הטבעי.

עופר כסיף: החוק שמובא בפנינו היום נוסח במיוחד כדי לעקוף את העקרונות הללו ואת פסיקת בג"ץ.

עופר כסיף: תחת שימוש ציני בטיעונים כאילו-ביטחוניים הוא מאשר למשטרה החשאית להחזיק בני אדם בתנאי התעללות במשך תקופות ארוכות ללא כל פיקוח.

עופר כסיף: אל לנו לקנות את הסחורה המשומשת שמציע החוק, כאילו שב"כ מבצע פעולות סיכול של "פצצה מתקתקת".

עופר כסיף: אלו שיושבים במעצר שב"כ הם ברוב המקרים שבויים פוליטיים שאין כנגדם שום חשד או ראיה, חלקם אף ילדים, ומעצרם נועד לתכליות מפלצתיות, כגון השפלה, דיכוי, שבירת רוחם אל מול המדכא ואף גיוסם כמשת"פים.

עופר כסיף: לא פעם אנשים מוחזקים באמצעות צו מעצר מינהלי, שזה לא יותר מאשר ביטוי מכובס לחטיפה ושבי, כי שוב ושוב שיחררו אותם השופטים ממעצר רגיל בהיעדר כל ראיות נגדם.

עופר כסיף: החוק הזה נוגס עוד ועוד בזכויותיהם של בני האדם שלא עמדו למשפט ואפילו לא מכירים את החשדות שיש כביכול נגדם.

עופר כסיף: אז עניין ביטחוני לכאורה אין כאן, ועניין לוגיסטי אין כאן, כי היה למדינה כל הזמן שבעולם למימוש פסיקת בג"ץ.

עופר כסיף: אז מה מטרת החוק הזה?

עופר כסיף: מטרת החוק הזה היא לתת עוד כלים בידי השב"כ, והמדינה ככלל, להרתיע ולהעניש ללא משפט באמצעות כליאה, בתנאים שהוגדרו על ידי בית המשפט בלתי ראויים.

עופר כסיף: זו תכלית החוק, והוא כולל בתוכו את כל מה שנדרש כדי להאריכו שוב ושוב בצו וללא חקיקה ראשית; כלי עינויים נוסף בידי מערכת דיכוי אלימה, שלא יודעת צדק ולא מכירה ביקורת.

עופר כסיף: ואל תחשבו שזה יעצור את הפלסטינים, חברי הכנסת, ממש לא.

עופר כסיף: כבר ראינו סיכול ממוקד של הפגנות על ידי מעקב אחרי מפגינים, אפילו בביתם בתוך ישראל.

עופר כסיף: ראינו "מעצרי מנע", במירכאות, לפני הפגנות, ומעצרי נקמה לאחר הפגנות.

עופר כסיף: הכיבוש אכן משחית, וכלי האפרטהייד שלו, כמו זה המובא לכאן היום, ישמשו את המשטר גם נגד אזרחי המדינה היהודים, כי נגד האזרחים הפלסטינים זה כבר נעשה מאז ומתמיד.

עופר כסיף: מאחר שנשאר לי זמן, אני רוצה לומר כמה מילים על הצעת החוק הנבזית שהוצעה והועלתה פה קודם – מסירת מידע על מתחסנים.

עופר כסיף: חברי הכנסת, אני עמדתי פה לפני שנה, כשהתחילה המגפה הנוראית – ואני קורא בהזדמנות הזאת שוב לכל האזרחים להתחסן ולא לזלזל במגפה – עמדתי פה והזהרתי, תוך שימוש והפניה לספרה של נעמי קליין, "דוקטרינת ההלם", שהממשלה הנוראית הזאת, הפשיסטית הזאת, תעשה שימוש במגפה כדי לחסל את שרידי הדמוקרטיה המעטים והרופפים שיש פה וכדי לפגוע עוד יותר בזכויות הפרט, האדם, זכויות האזרח וזכויות העובדים והאוכלוסיות המוחלשות במיוחד.

עופר כסיף: עמד פה קודם השר, סליחה, לא השר; עמד פה קודם – לא זוכר מי זה היה שעמד קודם – –

קרן ברק: רק תסיים, בסדר?

עופר כסיף: אסיים מייד.

עופר כסיף: עוד משפט.

קרן ברק: תודה.

עופר כסיף: – – ואמר שבשם שמירת החיים צריך לפגוע בזכויות.

עופר כסיף: חברים, אין דבר יותר מסוכן מזה – –

קרן ברק: תודה.

עופר כסיף: – – ויותר פשיסטי מזה – –

קרן ברק: תודה רבה.

עופר כסיף: משפט אחרון, ברשותך.

עופר כסיף: – – משום שזכויות זה כלי לריסון השלטון.

עופר כסיף: זכויות זה כלי כדי שהאזרח לא יהפוך לנתין בידי שלטון דכאני ואלים.

קרן ברק: תודה רבה.

קרן ברק: תודה.

קרן ברק: הדברים ברורים, חבר הכנסת כסיף.

עופר כסיף: ברגע שהשלטון משתמש בתירוץ של חיים ומבטל בשל כך את הזכויות, הוא בעצם עושה פלסתר את ההגנה על החיים.

עופר כסיף: תודה.

קרן ברק: תודה רבה, חבר הכנסת כסיף.

קרן ברק: חבר הכנסת טיבי.

קרן ברק: אחריו – חבר הכנסת אבוטבול, אם הוא נמצא.

קרן ברק: אחריו – יזבק.

אחמד טיבי: גברתי היושבת-ראש, רבותיי חברי הכנסת, השרה, האמת היא שבשבועות האחרונים אני מוצא את עצמי, יחד עם חבריי, עוסק רבות בנושא כניסה וחזרה ויציאה של אזרחים.

אחמד טיבי: הייתי בוועדת חוקה שעות על גבי שעות עם חברי הכנסת אוסאמה סעדי ועופר כסיף, וניסינו להעביר את זעקת האזרחים התקועים בחוץ לארץ, חלקם זרוקים בשדות תעופה באיסטנבול, דובאי, בגרמניה, במקומות רחוקים.

אחמד טיבי: וממול – אזרחים, לרבות סטודנטים, שרוצים לנסוע מישראל החוצה לתקופות ארוכות.

אחמד טיבי: אני מבין את הצרכים של משרד הבריאות ואת השמירה, המוטציות וכדומה, אבל אפשר לנהל את זה אחרת, לגלות הבנה, כי בחוק-היסוד אסור למנוע מאזרח להיכנס למדינה, אסור בתכלית האיסור.

אחמד טיבי: עכשיו, יש ועדת חריגים, היא עברה בוסים רבים.

אחמד טיבי: בימים האחרונים אני מטפל בנסיעה של סטודנטים למוסקבה.

אחמד טיבי: פנו אליי מחברת ארקיע, פנוי אליי גם מישראייר לגבי סטודנטים במזרח אירופה לשעבר.

אחמד טיבי: היום הייתה אמורה להיות טיסה לאוקראינה.

מירי רגב: – – –

אחמד טיבי: מייד אני מביא, גברתי השרה.

אחמד טיבי: הסטודנטים הגיעו לנתב"ג, 270 סטודנטים לפחות.

אחמד טיבי: רובם הגיעו לשדה.

אחמד טיבי: הם אמורים לטוס לאוקראינה.

אחמד טיבי: והחברה עשתה כך שהיא טסה לבוקרשט קודם, ומשם למולדובה, ואחר כך להעמיד אוטובוסים ולקחת אותם לאוקראינה.

אחמד טיבי: אגב, גילוי נאות, אוקראינה מסרבת לטיסות ישירות לאוקראינה בגלל השמיים הפתוחים, עקרון ההדדיות.

אחמד טיבי: היא דורשת מישראל: אם אני מנחיתה אזרחים ישראלים, אתם גם צריכים להנחית אזרחים מאוקראינה, וישראל מסרבת.

אחמד טיבי: אבל יש פתרון.

אחמד טיבי: מצאנו פתרון, בתיאום: לוקחים אותם לבירה אחרת, ומשם – באוטובוסים, והסטודנטים הסכימו.

אחמד טיבי: הם עכשיו נמצאים בשדה.

אחמד טיבי: אני כבר שני לילות מטפל בנושא הזה.

אחמד טיבי: למוסקבה הטיסה היום יצאה ריקה.

אחמד טיבי: ריקה, בלי אף סטודנט, ואללה ואחד.

אחמד טיבי: למה ריקה?

אחמד טיבי: כי אין אישור מוועדת חריגים.

אחמד טיבי: אבל גם לגבי מוסקבה אני רוצה גילוי נאות: גם שלטונות רוסיה לא מאפשרים כניסה של אזרחים מישראל.

אחמד טיבי: עכשיו, אוקראינה מאפשרת לסטודנטים להיכנס, מולדובה מאפשרת לסטודנטים להיכנס, רומניה מאפשרת.

אחמד טיבי: היום, בתיאום עם חבר הכנסת מרגי – עכשיו היינו אצלו בלשכה – דיברנו עם המנכ"ל עופר מלכה, שאני מכבד אותו, ודיברנו עם השרה, השרה מירי רגב, כדי שתאשר, כדי שנאשר להם החרגה לאיפה שהם רוצים.

אחמד טיבי: החרגה – שתי טיסות או יותר.

אחמד טיבי: השרה הסכימה להחרגה.

אחמד טיבי: תקשיבי, מירי – שרת התיירות, את מפריעה לי עם הקשבה של השרה, זה נושא אקוטי.

אחמד טיבי: השרה הסכימה עקרונית להחרגה של טיסות.

אחמד טיבי: התקשר אליי עכשיו עופר מלכה, המנכ"ל, והוא אומר לי: זה סעיף 12, צריך סעיף 13 בחוק.

אחמד טיבי: כל עוד לא מאושר סעיף 13, אין להוציא טיסות.

אחמד טיבי: לכן הסטודנטים בנתב"ג, וארקיע עכשיו תוציא הודעה ותגיד שאין טיסה.

אחמד טיבי: אני גם רוצה להגיד לחברות התעופה: עדיף לעדכן את הסטודנטים אם יש אישור או אין אישור.

אחמד טיבי: ובכל זאת, גברתי השרה, אני יודע שיש לחץ על ועדת חריגים ויש המון בקשות, אבל סטודנטים שיוצאים כדי ללמוד, זה העתיד שלהם ולכן הזעקה שלהם היא אותנטית.

אחמד טיבי: מדברים איתי הורים ותלמידים – אגב, יהודים וערבים; אומנם הרוב היום הם סטודנטים ערבים, אבל יש פניות אלינו שמגיעות גם מסטודנטים יהודים שנמצאים בחו"ל או ממשפחות בחוץ לארץ שהוויזה שלהם נגמרה, הם יכולים להיות מגורשים.

אליהו ברוכי: חבר הכנסת טיבי, לקחת גם את שלוש הדקות של מנסור עבאס?

קרן ברק: כן.

קרן ברק: אתה צריך לסיים.

אחמד טיבי: לא.

אחמד טיבי: היא אפשרה לי כי היא חלק מהנושא הזה והייתה בוועדה.

קרן ברק: ועדת כלכלה – –

אחמד טיבי: בוועדת כלכלה.

קרן ברק: – – וזה עניין אותי, הפרטים.

אוסאמה סעדי: התפקיד שלך היום זה – – –

אחמד טיבי: אגב, אני הייתי היום בוועדת כלכלה גם כיושב-ראש הסיעה וגם במקום חברי אנטאנס שחאדה, שלא מרגיש טוב.

אחמד טיבי: אבל, אבל – – –

קרן ברק: אבל תסיים.

אחמד טיבי: אני מבקש – וגם את, היושבת-ראש, יכולה לעזור.

אחמד טיבי: אני מבקש ממך, גברתי השרה, לעשות הכול כדי שהסטודנטים האלה, גם אם היום הם לא הורשו, וזה מאוד כואב ומצער, יורשו לנסוע מהר ככל האפשר, בימים הקרובים, כי זה לימודים.

אחמד טיבי: אם הם לא חוזרים לשם – לחלק יש בחינות, תחילת לימודים – הם יכולים להפסיד את כל עולמם.

אחמד טיבי: אנחנו רוצים לסייע בידיהם כדי שהלימודים האלה יימשכו.

אחמד טיבי: תודה רבה.

קרן ברק: תודה רבה לחבר הכנסת טיבי.

קרן ברק: חבר הכנסת משה אבוטבול – אינו נוכח.

קרן ברק: חברת הכנסת היבה יזבק.

היבה יזבק: כבוד היושבת-ראש, חברות וחברי הכנסת, לא מפתיע שהצעת החוק המזעזעת הזו מגיעה לכאן דווקא בימים אלה, במהלך תקופת הבחירות, במהלך מגפה, רגע אחרי שהכריזו על עוצר לילי בסוף השבוע הקרוב.

היבה יזבק: זה חוק מקומם שהממשלה תשמח להעביר בלי שימשוך תשומת לב, אבל אנחנו כאן דווקא כדי שתהיה תשומת לב וכדי להתנגד לחוק זה.

היבה יזבק: מדובר בחוק אשר פוגע אנושות בזכויות האדם של אוכלוסייה שלאף אחד לא משנה ממנה חוץ מהרשימה המשותפת, אוכלוסייה שגם ככה זכויותיה נרמסות באופן בלתי נסבל.

היבה יזבק: זו הצעה פסולה ולא חוקתית, לא רק בגלל הפגיעה בזכויות אדם אלא גם בגלל הפגיעה בשלטון החוק.

היבה יזבק: זו הצעה שמייצרת ביחס לעצורים הכלואים במתקני החקירה של השב"כ מסלול עוקף בג"ץ.

היבה יזבק: זה מה שההצעה הזו עושה – מסלול עוקף בג"ץ, שמבקש לאפשר המשך פגיעה בלתי מידתית בזכויות יסוד ולהפלות עצורים אלה מיתר הכלואים.

היבה יזבק: בפסק הדין של בג"ץ נקבע כי הפגיעה בזכויות כלל האסירים והעצורים הנובעת מהחזקתם בשטח מחיה הנמוך מ-4.5 מטר היא לא רק בלתי חוקית, אלא גם, ובראש ובראשונה, בלתי חוקתית.

היבה יזבק: מדיניות שנפסק שהיא בלתי חוקתית על רקע פגיעתה הלא-מידתית בזכויות אדם לא הופכת להיות חוקתית רק כי הממשלה הזו החליטה לעגן אותה בחוק.

היבה יזבק: מתקני המעצר של השב"כ הם גם ככה מתקנים נסתרים מעיני הציבור ואף מעיני מרבית מהמבקרים הרשמיים.

היבה יזבק: במתקנים אלה מוחזקים עצורים שמנותקים לרוב גם מעורכי דינם, אין באפשרותם להתריע בזמן אמת על תנאי החזקתם ועל פגיעה בזכויותיהם, והם גם ככה בראש רשימת מתקני הכליאה הצפופים ביותר.

היבה יזבק: זה חוק שבתכליתו עומדות התאכזרות והתעללות, חוק שמטרתו לאפשר לשב"כ לענות את העצורים והאסירים ולגרום להם סבל על ידי הסכמה לכליאתם בתנאים בלתי אנושיים.

היבה יזבק: אם לא די בכך, הממשלה מבקשת להפוך את ההחלטות שמתקבלות מתוקף החוק הזה לחסויות, כלומר להסתיר מהציבור את הפשעים הנתעבים שלה.

היבה יזבק: לכן אנחנו מתנגדים לחוק אכזרי זה.

היבה יזבק: תודה.

קרן ברק: תודה רבה, חברת הכנסת יזבק.

קרן ברק: חברת הכנסת תהלה פרידמן – אינה נוכחת.

קרן ברק: חבר הכנסת אריאל בוסו.

אוריאל בוסו: אוריאל.

קרן ברק: אוריאל.

קרן ברק: אני תמיד – מה אני אעשה.

אוריאל בוסו: גברתי היושבת-ראש, השרות, חברי הכנסת, שמענו היום ברדיו את בתו של אחד מקורבנות הקורונה האחרונים, אטיאס, אברך צעיר מבית שמש שנפטר, והיא אמרה בדמעות ובבכי: דודה שלי מצרפת מתחננת לחיסונים, שמענו אנשים שהלכו 10 קילומטר ברגל לקבל חיסון, ישנם אנשים שמוכנים לבוא מכל העולם לקבל חיסונים.

אוריאל בוסו: לפני שבוע בערך נפטרה גב' בן שטרית מבית שמש, שגם כן במשפחתה, כחלק משטיפת המוח הלא-נכונה, אמרו לה לא להתחסן.

אוריאל בוסו: ואנחנו אומרים, ריבונו של עולם, אנו תמיד, קודם כול, נצמדים לדעת רבותינו.

אוריאל בוסו: נשיא מועצת חכמי התורה מרן הרב שלום כהן שליט"א קרא והורה לכולם ללכת להתחסן, והוא התחסן בעצמו.

אוריאל בוסו: כששאלו אותו, אמרו לו שיש אנשים שאומרים – הוא ענה בפשטות שמסבירה את הכול; הוא אמר: שאלנו, התייעצנו, אמרו רופאים שזה טוב – צריך ללכת להתחסן.

אוריאל בוסו: ואני שומע אנשים שאומרים: כן, תחכו.

אוריאל בוסו: העם היהודי, יש לו תמיד את החלק הזה שכשיש לו שפע הוא משחק עם זה.

אוריאל בוסו: הוציאו את עם ישראל ממצרים, והם באים למשה רבנו: "המבלי אין קברים במצרים לקחתנו", אתה לוקח אותנו עכשיו למדבר?

אוריאל בוסו: הוא מוציא אתכם מעבדות של 200 שנה.

אוריאל בוסו: מתחילים להתפנק.

אוריאל בוסו: במקומות אחרים בעולם – איך ההיא מאוסטרליה אמרה, 24 מיליון תושבים יש במדינה וקיבלנו 150,000 חיסונים.

אוריאל בוסו: בואו תגידו לי למי זה מספיק.

אוריאל בוסו: אבל כאן קיבלנו הרבה, ואנשים אומרים: טוב, בואו נחכה, נראה מה יהיה.

אוריאל בוסו: בינתיים אנשים פשוט מתים – לא נפטרים; אלה הרוגים, קורבנות.

אוריאל בוסו: אני קורא לאותם אנשי הפייק שעסוקים בלשכנע אנשים לא להתחסן: חבר'ה, תזרזו את כולם.

אוריאל בוסו: אתמול היה מבצע חיסונים נוסף של הרשות בפתח תקווה.

אוריאל בוסו: אני בעצמי, כחובש במד"א ובכל ארגוני החירום, שמתי אפודה ועזרתי.

קריאה: – – –

אוריאל בוסו: באיחוד הצלה ובמד"א, מתנדב בזק"א, אבל במקרה הזה מד"א ארגן מקום לחיסונים.

אוריאל בוסו: שמתי אפוד ובאתי לעזור לכולם כדי להראות להם: חבר'ה, תלכו להתחסן.

אוריאל בוסו: נותנים לכם את כל הטוב הזה עד הפה – תצילו חיים, תורו לכולם ללכת לעשות את הדבר הנכון.

אוריאל בוסו: יש הלכה ברורה שאומרת: ברי ושמא – ברי עדיף.

אוריאל בוסו: אנשים אומרים: מה יהיה עוד כמה זמן?

אוריאל בוסו: מה יהיה בעוד כמה חודשים?

אוריאל בוסו: מה יהיה בעוד שנה?

אוריאל בוסו: כרגע, לא מדעית ולא מחקרית, אלא נתון בדוק:

אוריאל בוסו: ב-99.8% זה מונע תמותה למי שמתחסן חיסון שני, וכמובן מונע את המחלות.

אוריאל בוסו: אז אנחנו לא עסוקים בתיאוריות ובכל מיני ספקולציות אלא בנתונים ברורים ובדוקים.

אוריאל בוסו: רוצו להתחסן, ורק כך, בעזרת השם, נעבור גם את חג הפורים – שכולנו נישמר ולא נחגוג את החגיגות הרגילות.

אוריאל בוסו: אנחנו נציל את עצמנו כדי שבליל הסדר נוכל לסעוד עם ההורים שלנו.

אוריאל בוסו: תודה רבה.

קרן ברק: תודה רבה, חבר הכנסת בוסו.

קרן ברק: חברת הכנסת אורלי פרומן – אינה נוכחת; חבר הכנסת ניסים ואטורי – אינו נוכח.

קרן ברק: חברת הכנסת רות וסרמן לנדה.

רות וסרמן לנדה: כנסת נכבדה, לואי אדריס, בן 25 מטמרה, נורה אמש בירכא.

רות וסרמן לנדה: אני, רות וסרמן לנדה, יהודייה, אשכנזייה, ישראלית, הייתי אתמול במקרה בירכא.

רות וסרמן לנדה: כמי שפועלת כ-15 שנים ללא לאות להעצמת החברה הערבית על כל היבטיה בשורת תפקידים שבהם כיהנתי – יועצת הנשיא המנוח שמעון פרס, סגנית השגריר בשגרירות ישראל בקהיר, סמנכ"ל וראש האגף הבין-לאומי במרכז השלטון המקומי – וכאזרחית שרואה בחברה הערבית בשר מבשרה של החברה הישראלית כולה, אני מתריעה בפני כל חברי הבית המכובד הזה שהאלימות שמשתוללת בחברה הערבית הגיעה לנקודת רתיחה, שעלולה להבעיר את כל מדינת ישראל.

רות וסרמן לנדה: רק בשנה האחרונה נרשמו 113 מקרי רצח, ומתחילת השנה – ואני מזכירה לכם, אנחנו רק בפברואר – נרצחו בחברה הערבית לא פחות מ-18 אזרחים, אזרחי מדינת ישראל, מתחילת 2021.

רות וסרמן לנדה: אסור לנו להסכים למציאות זו – גם 18 זה מספיק גרוע – שמרסקת את החיים של מאות משפחות בשנה.

רות וסרמן לנדה: אסור לנו להסכים למציאות שבה יותר ממיליון אזרחים ישראלים חיים בפחד תמידי שכדור האקדח הבא עלול להגיע גם אליהם.

רות וסרמן לנדה: כשבוחנים לעומק את הנתונים אפשר לראות שאין כל פרופורציה בין גודלם היחסי באוכלוסייה לבין מקרי האלימות.

רות וסרמן לנדה: 0.7% מהבוגרים הערבים הורשעו בדין ב-2017, פי שלושה מהמבוגרים היהודים.

רות וסרמן לנדה: כשבוחנים את מעורבות הערבים בפשיעה אלימה כמו רצח, ירי, הצתה, המספרים מטלטלים: 93% מעבירות הירי ב-2018 בוצעו על ידי ערבים; ב-2017 הקטינים הערבים היו 44% מהמורשעים בדין בקבוצה הזאת, פי שניים מחלקם באוכלוסייה; כ-10% מהרציחות בחברה הערבית הם מקרים של טעות בזיהוי וירי תועה.

רות וסרמן לנדה: אלה נתונים שריסקו את תחושת הביטחון האישי – –

קרן ברק: תודה.

רות וסרמן לנדה: – – של יותר ממיליון אזרחים ישראלים – –

קרן ברק: תודה רבה, את צריכה לסיים.

רות וסרמן לנדה: – – ומעוררים בצדק רב זעם ציבורי נרחב.

רות וסרמן לנדה: אבל רבותיי – אני כבר מסיימת – איפה הזעם ברחוב היהודי?

קרן ברק: רות, את צריכה לסיים.

רות וסרמן לנדה: אני מסיימת עוד שנייה.

רות וסרמן לנדה: אם הוועדה – שאני קראתי לכינוסה – שבראשה עומד מנסור עבאס הייתה מתכנסת, הייתי אומרת בפשטות שעל מנת לגדוע את האלימות הזאת, שעוד רגע מגיעה – –

קרן ברק: תודה.

קרן ברק: תודה רבה.

קרן ברק: זהו, תם זמנך.

רות וסרמן לנדה: – – לממדים ברחוב הערבי שלפני אוקטובר 2000 – – –

קרן ברק: תודה רבה.

קרן ברק: די.

רות וסרמן לנדה: משפט אחרון שרלוונטי לכל המדינה ולכל עם ישראל: חברים, כל משרדי הממשלה, זה לא ערבי וזה לא יהודי, זה ישראלי.

רות וסרמן לנדה: חייבים לעמוד על הרגליים האחוריות עכשיו.

רות וסרמן לנדה: זה כבר עבר את הגבול – –

קרן ברק: תודה רבה.

קרן ברק: תודה רבה.

קרן ברק: זהו, תם הזמן.

קרן ברק: תודה רבה.

רות וסרמן לנדה: – – וזה מסכן את כולנו.

רות וסרמן לנדה: תודה רבה.

קרן ברק: אני מבקשת לעמוד בזמנים, במיוחד כשזה חוזר על עצמו.

קרן ברק: זה לא שפספסת בנאום מדף.

קרן ברק: אז אני מבקשת מכולם לעמוד בזמנים מעכשיו.

קרן ברק: חבר הכנסת ישראל אייכלר – אינו נוכח; חבר הכנסת עמית הלוי – אינו נוכח; חבר הכנסת טסלר – אינו נוכח; חברת הכנסת עאידה תומא סלימאן – אינה נוכחת; חברת הכנסת תמר זנדברג – אינה נוכחת.

קרן ברק: חבר הכנסת משה ארבל.

משה ארבל: גברתי היושבת-ראש, חבריי חברי הכנסת, גברתי השרה, במהלך הקדנציה האחרונה זכיתי – ואני אומר זכיתי, כי אני רואה בזה זכות – לבקר כמה פעמים, ביקורים מתואמים וביקורי פתע, בבתי סוהר או במתקני כליאה, מה שנקרא, בין היתר גם באגפי בידוד, מה שנקרא צינוק.

משה ארבל: פסיקת בג"ץ, שהיא מצפן, היא לא מספקת.

משה ארבל: זו פסיקה חשובה שקבעה פרמטרים למרחב מחיה מינימלי לבני אדם, וגם אסיר וגם עציר הוא בן אדם.

משה ארבל: העובדה שממשלת ישראל לא העבירה תקציב ולכן גם לא קידמה את הסוגיה החשובה הזאת של בינוי מתקני כליאה נוספים כדי לעמוד ביעדים שנקבעו על ידי בית המשפט העליון היא אות קין, היא חרפה.

משה ארבל: אם אתם שואלים אותי במה טעינו – טעינו שלא הצלחנו להעביר את זה.

משה ארבל: זה קריטי, זה חשוב, זה אנושי, זו חובה ערכית ומוסרית.

משה ארבל: אנחנו עומדים כאן היום עם הצעת חוק שמבקשת לייצר איזשהו ממד מסתורי של שירות הביטחון הכללי, של עצירים ביטחוניים – או לא רק ביטחוניים, עצירים מינהליים, שמבקשים לפגוע בזכות הכל-כך אנושית שלהם.

משה ארבל: לא מדובר כאן – הייתי עם יושבת-ראש ועדת הפנים חברת הכנסת חיימוביץ' בביקורים כאלה, לא מעטים.

משה ארבל: למרות דוח המבקר מתקני הכליאה במצב קטסטרופלי, עם "בקבקים" ועם פשפשים.

משה ארבל: מדברים על בני אדם, רבותיי.

משה ארבל: ולכן, אני חושב שההצעה הזו היא לא נכונה, היא לא סבירה.

משה ארבל: אילו מדינת ישראל, ממשלת ישראל, רצתה לדחות, לקבל עוד פרק זמן כדי לקדם בינוי – –

אוסאמה סעדי: משה – – –

משה ארבל: – – היא הייתה פונה לבית המשפט העליון, כמו עם האסירים האזרחיים ושירות בתי הסוהר, ומבקשת ארכת זמן.

משה ארבל: לבוא לכאן לכנסת כדי לקבל את האצבעות שלנו לטובת הדבר הזה, לטובת עינוי בני אדם, עינוי בני אדם לא אנושי ולא חוקתי – קשה מאוד לתת יד לדבר הזה.

משה ארבל: וגם הדרישה של חבריי בקואליציה להעביר את זה לדיון בוועדת החוץ והביטחון וחוקה ביחד, לייצר איזה מסתוריות ואיפול על התהליכים האלה, גם היא לא מקובלת.

משה ארבל: זה לא פיקוח אפקטיבי של הכנסת על עבודת הממשלה, זה לא סוגיה של קואליציה ואופוזיציה.

משה ארבל: אנחנו נעמוד על זה שהדיונים על החוק הזה – אם חלילה יעבור, וכנראה שהוא יעבור – יעברו לוועדת הפנים והגנת הסביבה של הכנסת.

משה ארבל: היא הגורם שתמיד מפקח על מתקני כליאה.

משה ארבל: יושבת-ראש הוועדה היא הגורם המוסמך בחוק להיות מבקרת במתקני כליאה.

משה ארבל: מדובר פה על בני אדם, רבותיי.

משה ארבל: זה לא שאלה של קואליציה ואופוזיציה.

משה ארבל: אנחנו צריכים להתעורר ולהבין שהעובדה שאדם לא יכול ללכת – –

קרן ברק: תודה.

משה ארבל: – – מעל 2 מטרים היא לא הגיונית במדינת ישראל.

משה ארבל: תודה רבה.

קרן ברק: תודה רבה לחבר הכנסת ארבל.

סמי אבו שחאדה: כל הכבוד לך – – –

קרן ברק: חבר הכנסת גדי יברקן – אינו נוכח; חבר הכנסת יאיר גולן – אינו נוכח.

קרן ברק: חבר הכנסת אוסאמה סעדי.

קריאה: כל הכבוד, משה.

קרן ברק: כל הכבוד, משה.

אוסאמה סעדי: זה יעזור לו בפריימריז?

קרן ברק: לא, אבל זה יעביר מנדטים מצד לצד.

אוסאמה סעדי: גברתי היושבת-ראש, כבוד השרה, חבריי חברי הכנסת, באמת, טוב שאני מדבר אחריך, משה, טוב שאני מדבר אחריך.

קרן ברק: חבר הכנסת ארבל.

אוסאמה סעדי: הקול הזה, הקול שלך, משה – – –

משה ארבל: אני ערב בחירות.

משה ארבל: בחייאת דינכ – –

אוסאמה סעדי: עזוב, אנחנו לא מדברים עכשיו בחירות.

משה ארבל: – – אל תיתן לי מחמאות.

אוסאמה סעדי: אנחנו מדברים עכשיו על חוק של אסירים, זכויות אסירים, זכויות עצורים, ואני ואתה היינו וגם עבדנו ועמלנו ודנו בנושא הזה של זכויות אסירים, גם בתקופת הקורונה, וביקורי משפחות, וגם נמצאת איתנו חברת הכנסת מיקי חיימוביץ', יו"ר ועדת הפנים, כשהישיבה הראשונה בוועדת הפנים הייתה בעניין מסקנות ועדת דורנר ועל זכויות אסירים וביקור אסירים.

אוסאמה סעדי: אני אומר לכם, הנושא הזה לא צריך להיות נושא לא מפלגתי ולא פוליטי, בכלל, בכלל.

אוסאמה סעדי: לכן, כשאני מדבר על זכויות אסירים וזכויות עצורים אני לא מדבר רק על זכויות אסירים פלסטינים או אסירים ערבים או עצורים ערבים, אני מדבר בכלל.

משה ארבל: ביטחוני – זה גם, לצורך העניין, נער גבעות שנעצר בצו מינהלי.

אוסאמה סעדי: ביטחוני.

משה ארבל: גם – – –

אוסאמה סעדי: אני לא – למשל, מעצרים מינהליים, אני נגד מעצרים מינהליים, נגד כולם, ערבים ויהודים.

אוסאמה סעדי: אבל אני אומר: כאשר מדברים על זכויות אסירים וזכויות עצורים כאילו זה עניין רק של שמאל – לא.

אוסאמה סעדי: זה טוב שאתה נמצא כאן ואתה מעלה את הנושא הזה.

אוסאמה סעדי: ואני מדבר ואני מקבל טלפונים ממשפחות של אסירים יהודים, שאומרים: תעזרו לנו, תעלו את הנושא הזה בכנסת.

אוסאמה סעדי: ודיברנו – אני ואתה, ומיקי גם, כשפנו – שנעשה שדולה, שדולה לעניין זכויות אסירים.

אוסאמה סעדי: לכן, החוק הזה, גברתי היושבת-ראש, השרה פרקש הכהן, אני מתפלא שאתם מציעים את זה.

אוסאמה סעדי: אתם מבזים – הממשלות, הממשלה מבזה את שלטון החוק, כי יש פסק דין של בג"ץ.

אוסאמה סעדי: המנה הראשונה הייתה צריכה להיות כבר לפני שנתיים, והפעימה השנייה הייתה צריכה להיות במאי 2020, לפני כמעט שנה.

אוסאמה סעדי: ומה עושה הממשלה?

אוסאמה סעדי: שום דבר.

אוסאמה סעדי: רק אומרים לנו: אנחנו נבנה ונבנה ונבנה.

אוסאמה סעדי: לא יבנו.

אוסאמה סעדי: מתי בנו בית כלא חדש במדינה?

אוסאמה סעדי: אין.

אוסאמה סעדי: עם האסירים הפלסטינים, על מנת כאילו לעמוד בפעימה הראשונה של 3 מטרים, הלכו ובנו עיר אוהלים בסג'ן א-נקב, באנצאר – סמי – קציעות.

אוסאמה סעדי: זה הפתרון?

אוסאמה סעדי: ועכשיו מה באים לעשות?

אוסאמה סעדי: זה פלסטר.

אוסאמה סעדי: הצעת החוק הזאת למעשה מאיינת לחלוטין את החלטת בג"ץ, כי מה מבקשים פה?

אוסאמה סעדי: מבקשים לדחות את הביצוע בשלוש שנים עם הארכה כל פעם בשנתיים, יעני שבע שנים.

אוסאמה סעדי: זו הצעת החוק?

אוסאמה סעדי: ובמיוחד לגבי עצורים ובמיוחד לגבי עצורים במתקני השב"כ, שאנחנו קוראים לזה "זנאזין", "זנאזין" – –

קרן ברק: תודה.

אוסאמה סעדי: – – רוצים להשאיר את זה במרתפי השב"כ החשוכים – –

קרן ברק: תודה רבה.

אוסאמה סעדי: – – כשקוראים לעינויים לחץ פיזי בלתי מתון.

אוסאמה סעדי: זה בושה וחרפה – –

קרן ברק: תודה.

אוסאמה סעדי: – – שהממשלה מביאה הצעת חוק כזאת.

קרן ברק: תודה רבה.

קרן ברק: חבר הכנסת פינדרוס – אינו נוכח; חברת הכנסת מאי גולן – אינה נוכחת; חבר הכנסת משה טור פז – אינו נוכח.

קרן ברק: חבר הכנסת שבח שטרן.

סמי אבו שחאדה: אני חושב שקפצת מעל השם שלי, לפי הרשימה אצלי.

קרן ברק: לא.

קרן ברק: אתה אחריו מייד.

סמי אבו שחאדה: אוקיי.

סמי אבו שחאדה: אצלי ברשימה זה – – –

קרן ברק: אתה היית אחרון המודפסים, ואחריך יש עוד שנרשמו, זהו.

סמי אבו שחאדה: אני אומר מה מופיע אצלי ברשימה.

קרן ברק: אתה אחרון.

קרן ברק: שבח שטרן היה צריך להיות ממש מזמן, אתה היית צריך להיות אחרי רות, ורות ושבח החליפו, אם אתה באמת רוצה להיכנס לתוך נבכי – אני מאוד מסודרת.

קרן ברק: הוא מוכן לוותר לך, שתחליפו, אם אתה מעוניין.

סמי אבו שחאדה: לא.

סמי אבו שחאדה: אני אומר מה מופיע אצלי במסך, זה לא דרמטי.

קרן ברק: יש לך שלוש דקות.

שבח שטרן: גברתי היושבת-ראש, השרה, חברי הכנסת, כולם מדברים על מס' 7, אף אחד לא מדבר על מס' 1.

שבח שטרן: מועמדת מס' 7, אבתיסאם מראענה, המזלזלת ולועגת לחללי צה"ל, המספרת עד כמה היא נהנית לנסוע בחופשיות בעת צפירת יום הזיכרון; אבתיסאם, שהייתה שמחה להשמיד את זיכרון יעקב וכנראה גם את זיכרון ישראל.

שבח שטרן: ובפוסטים מבישים היא גם מלגלגת על יום השואה ועל נרדפי הנאצים.

שבח שטרן: מה שמאוד מסקרן את אבתיסאם ביום הקדוש הזה הוא מהם אחוזי הגלישה באתרי הפורנו בימי האבל הלאומי של מדינת ישראל, ובפוסט אחר תוהה הפמיניסטית הנאורה איך השואה השפיעה על חיי המין של ניצולות השואה.

שבח שטרן: מה זה אם לא הכחשת שואה?

שבח שטרן: אבל מה לנו להלין על מס' 7 במפלגת העבודה כשיש לה מה ללמוד מהפטרונית שלה, מס' 1, חברת הכנסת מרב מיכאלי, שקוראת לאימהות לא לשלוח את ילדיהן לצה"ל?

שבח שטרן: ואותה מיכאלי ביזתה את זכר נרצחי השואה בהשתמשה בין היתר בבמת הכנסת ביום הזיכרון לשואה ולגבורה לפני שלוש שנים, אז ניצלה גב' מיכאלי את מעמדה כדי לנסות לטהר את סבה רודולף קסטנר מאות קין שדבק בו כאשר מכר את נשמתו לשטן, וכדי להללו על מעשיו.

שבח שטרן: מיכאלי ניסתה אז להפוך את השד קסטנר לפיה טובה, והיא ניצלה את הבמה כאן בכנסת כדי להנציח את זכרו השחור משחור.

שבח שטרן: גברתי, העובדות הן שגם כאשר גרמניה נמצאה על סף תבוסה, עדיין משימתה נותרה להשמיד כמה שיותר יהודים.

שבח שטרן: בהונגריה חיו עדיין כ-800,000 יהודים והוטל על אדולף אייכמן – –

ניצן הורוביץ: – – – אתה מעלה את זה?

ניצן הורוביץ: תתבייש לך – – –

שבח שטרן: – – ליישם את הפתרון הסופי גם שם.

קריאות: – – –

קרן ברק: זה מפריע לך?

שבח שטרן: זה מפריע – – –

ניצן הורוביץ: מה אתה עושה כאן?

ניצן הורוביץ: אתה יצאת נגד השואה – –

עופר כסיף: תתבייש.

עופר כסיף: תתבייש.

עופר כסיף: גועל נפש.

עופר כסיף: גועל נפש.

ניצן הורוביץ: – – נגד הסתרת השואה?

ניצן הורוביץ: אז בזה אתה מתעסק?

קריאה: בן גביר לעומתך הוא גזען קטן – – –

ניצן הורוביץ: מה, אתה יצאת מדעתך?

ניצן הורוביץ: באמת.

ניצן הורוביץ: תפסיק עם זה.

קריאות: – – –

ניצן הורוביץ: – – מה אתה, מה אתה מדבר על סבא שלה.

שבח שטרן: לרשותו של אייכמן ולמשימת ההשמדה עמד רק מספר זעום של אנשי אס.

שבח שטרן: אס, מאות בודדות, ולביצוע המשימה הוא היה זקוק לשקט.

שבח שטרן: את השקט סיפק לו שליח הסוכנות היהודית להצלת יהודים, רז'ו קסטנר.

שבח שטרן: ידידו אדולף אייכמן יספר – – –

עופר כסיף: תתבייש לך, מה זה הדבר הזה?

ניצן הורוביץ: תגיד לי, אתה לא נורמלי?

עופר כסיף: גברתי היושבת-ראש, מה זה להשמיץ קרוב משפחה של חבר כנסת כדי להשמיץ את חבר הכנסת?

עופר כסיף: מה זה הדבר הזה?

עופר כסיף: מינימום של אתיקה אין פה.

ניצן הורוביץ: תפסיק עם זה.

ניצן הורוביץ: תפסיק עם זה מייד.

עופר כסיף: בושה וחרפה, בלי קשר לתוכן, אפילו.

ניצן הורוביץ: מה, אתה לא נורמלי?

עופר כסיף: להשמיץ קרוב משפחה של מישהו?

עופר כסיף: בושה, גועל נפש.

עופר כסיף: מנוול, זה מה שאתה.

קרן ברק: אני מבינה את סערת הרגשות – – –

שבח שטרן: תודה.

שבח שטרן: אני לא מתבייש.

עופר כסיף: מנוול ושקרן.

שבח שטרן: אני לא מתבייש.

אוסאמה סעדי: אתה צריך להתבייש ולרדת.

קרן ברק: אני מבינה את סערת הרגשות – – –

עופר כסיף: זו בושה – – –

אוסאמה סעדי: בושה וחרפה שאתה חבר כנסת.

שבח שטרן: אתם לא תסתמו לי את הפה.

קרן ברק: כל חבר כנסת מותר לו לומר מה שהוא מעוניין.

אוסאמה סעדי: בושה וחרפה שאתה חבר כנסת.

שבח שטרן: אני מודה לך.

אוסאמה סעדי: בושה וחרפה.

שבח שטרן: אני מודה לך, ואני אשמח להמשיך.

קרן ברק: תמשיך, בבקשה.

שבח שטרן: ידידו אדולף אייכמן יספר – –

עופר כסיף: גברתי היושבת-ראש, לא יכול להיות כזה דבר.

שבח שטרן: – – שהוא העניק לו את השקט בהונגריה.

עופר כסיף: מה זה להשמיץ קרוב משפחה?

קרן ברק: אין כאן צנזורה בכנסת.

קרן ברק: זו עדיין מדינה דמוקרטית.

עופר כסיף: הוא יכול להעביר ביקורת על כל חבר כנסת.

עופר כסיף: על סבא של חברת כנסת?

שבח שטרן: אתה מדבר על סתימת פיות, נכון?

שבח שטרן: אתה רוצה שאני אשתוק.

קרן ברק: כשאתה מדבר דברים קשים על אנשים שמכהנים בתפקידיהם גם לי מאוד קשה לשמוע.

קרן ברק: זה לא אומר שאני מסכימה לדבריו של חבר הכנסת שטרן, אבל זכותו לומר את מה שהוא מעוניין לומר.

ניצן הורוביץ: לא, הוא לא יכול להגיד מה שהוא רוצה.

שבח שטרן: אז מה אמר אדולף אייכמן?

שבח שטרן: הוא העניק לי את השקט בהונגריה והביא לכך שלא חוויתי מרד גטו ורשה הונגרי.

שבח שטרן: קסטנר עשה לי עבודה שלמה – הוא נתן לי את כל היהודים מבלי שנורתה ירייה אחת, בלי הפגנות ומבלי שהייתי צריך לתת אדם אחד לעזרת המשטרה ההונגרית.

שבח שטרן: הוא הנעים לי את החודשים בבודפשט וחסך לי צרות ומועקות.

שבח שטרן: היה לו חופש תנועה מלא.

שבח שטרן: קסטנר עשה לי את השהות במטה לעבודה משרדית נעימה – סוף ציטוט.

שבח שטרן: בתמורה יאשר אייכמן לקסטנר חיים טובים ונעימים, והזדמנות להוציא מהונגריה רכבת ובה כמה מאות מיוחסים, ובהם קרובי משפחה.

אוסאמה סעדי: מה זה, הרצאה פה?

שבח שטרן: 550,000 יהודים הונגרים נרצחו באותו פרק זמן.

שבח שטרן: ולמה אני עומד פה ואומר את זה?

שבח שטרן: גם לי היו סבא וסבתא, ועוד סבא וסבתא, שבחיים לא הכרתי.

שבח שטרן: ביניהם היו גם הסבים שלי והסבתא שלי, האחים שלי ואחותי, שנרצחו על ידי הנאצים – –

אוסאמה סעדי: ומרב אשמה בזה?

אוסאמה סעדי: תתבייש לך.

אוסאמה סעדי: צריך לסתום לך את הפה.

שבח שטרן: – – שהלכו לטבח.

שבח שטרן: אני מתבייש.

שבח שטרן: אתה תתבייש שאתה מנסה לסתום לי את הפה.

אוסאמה סעדי: – – –

קרן ברק: חבר הכנסת סעדי, סיימתם.

קרן ברק: די.

שבח שטרן: הקרובים שלי – – –

עופר כסיף: – – – מתאים לך.

קרן ברק: חבר הכנסת כסיף, די.

קרן ברק: פעם אחרונה, חבר הכנסת כסיף.

קרן ברק: אני קוראת אותך לסדר.

עופר כסיף: בושה וחרפה.

קרן ברק: חבר הכנסת כסיף, אני אותך לסדר פעם ראשונה.

קרן ברק: די.

ניצן הורוביץ: זה הכחשת שואה.

עופר כסיף: תתבייש.

שבח שטרן: הקרובים שלי הלכו לטבח מתוך ידיעה מוטעית – – –

ניצן הורוביץ: אתה מטיל את האשמה על היהודים במקום על הגרמנים.

עופר כסיף: – – – תתבייש.

עופר כסיף: נבלה, זה מה שאתה.

ניצן הורוביץ: תתבייש לך.

ניצן הורוביץ: אתה מטיל את האשמה על היהודים במקום על הגרמנים.

ניצן הורוביץ: איך אתה אומר דבר כזה בכנסת?

ניצן הורוביץ: אתה מכחיש שואה.

ניצן הורוביץ: מכחיש שואה, זה מה שאתה עושה.

שבח שטרן: תודה רבה.

ניצן הורוביץ: תתבייש לך.

קרן ברק: חבר הכנסת שטרן, תתכנס לסיום, בבקשה.

שבח שטרן: אני מתכנס.

שבח שטרן: קסטנר עוד הוסיף חטא על פשעיו, ולקראת משפטי נירנברג העיד על כמה ממיודעיו הנאצים כדי להורידם מחבל התלייה.

שבח שטרן: במשפט דיבה נגד מי שחשף את מעלליו קובע השופט המחוזי הלוי: קסטנר מכר את נשמתו לשטן.

שבח שטרן: העם בישראל זועם על קסטנר, המועמד לכנסת מטעם מפא"י, ועל מפא"י.

שבח שטרן: המדינה מערערת, ואז קסטנר נרצח בנסיבות עלומות על ידי שלושה רוצחים, אחד מהם איש שירותי הביטחון לשעבר.

שבח שטרן: אלה נידונים למאסר עולם, אך בתוך זמן קצר הם זוכים לחנינה תמוהה.

שבח שטרן: זמן קצר לאחר הרצח ותחת השפעתו, קסטנר מנוקה חלקית ברוב של שלושה מול שניים בבית המשפט העליון, והשופטים קובעים כי ההיסטוריה תשפוט את קסטנר על מעלליו ולא בית המשפט.

קרן ברק: תודה רבה.

אוסאמה סעדי: מה זה, כמה זמן?

ניצן הורוביץ: – – – תשפוט על הנאום הזה.

שבח שטרן: מפא"י ניצלת מתבוסה בבחירות.

שבח שטרן: עליי להדגיש: נכדתו של קסטנר, מרב מיכאלי, אינה אשמה, חלילה, בהתנהגות המתועבת של סבה, שותפו של השטן, אבל בנסותה לטהר את השרץ באירוע שנועד להנציח את הנספים ובראיונות נוספים, היא ירקה בפרצופם – –

קרן ברק: תודה.

שבח שטרן: – – של נרצחים רבים ושל בני משפחותיהם, אשר יודעים את מי היא מהללת ואת מי היא משבחת.

קרן ברק: תודה רבה.

שבח שטרן: אני מייד מסיים.

שבח שטרן: לא לחינם הלך הזרזיר אצל העורב – –

תמר זנדברג: מה זה?

תמר זנדברג: כמה זמן הנאום הזה?

קרן ברק: תודה רבה.

שבח שטרן: – – אלא מפני שהוא בן מינו.

שבח שטרן: אבתיסאם מראענה ומרב מיכאלי – זהו פרצופה של מפלגת העבודה 2021.

קרן ברק: מצטערת, אני לא יכולתי לאמוד את הזמנים.

תמר זנדברג: מה זה, גברתי היושבת-ראש?

קרן ברק: חבר הכנסת שטרן, קדימה, תסיים.

שבח שטרן: זו המורשת של מה שנשאר ממפלגת מפא"י.

שבח שטרן: תודה רבה.

קרן ברק: תודה.

קרן ברק: תודה רבה, חבר הכנסת שטרן.

עופר כסיף: זה כזה כיעור – – – גועל נפש, יצור מחריד.

קרן ברק: חבר הכנסת כסיף, תחזור למקומך, בבקשה.

שבח שטרן: אתה יכול ללכת להקיא אם לא מתאים לך.

קרן ברק: אני רק רוצה לומר – – – חבר הכנסת שטרן, סיימנו.

אחמד טיבי: אני ערבי ואני מתבייש שאתה קיים.

אחמד טיבי: תתבייש לך.

קרן ברק: חבר הכנסת – – –

אחמד טיבי: אתה טיפוס נתעב, על כל מה שאמרת.

קרן ברק: חבר הכנסת טיבי, אני מבקשת להירגע.

אחמד טיבי: תתבייש לך.

אחמד טיבי: אתה מבזה את זכר הקורבנות והמשפחה שלך.

אחמד טיבי: אתה משתמש בשואה כדי להתקיף את מרב מיכאלי?

קרן ברק: כולם להירגע.

קרן ברק: חבר הכנסת סמי אבו שחאדה.

קרן ברק: חבר הכנסת סמי אבו שחאדה.

אחמד טיבי: תתבייש.

אחמד טיבי: תקרא את ההיסטוריה של העם שלך.

קרן ברק: חבר הכנסת טיבי – – –

אחמד טיבי: תקרא את ההיסטוריה של העם שלך.

אחמד טיבי: היא נתנה לך חצי שעה להשמיץ אותה.

קרן ברק: חבר הכנסת טיבי, אני קוראת אותך לסדר.

קרן ברק: חבר הכנסת סמי אבו שחאדה.

רות וסרמן לנדה: לא היית צריכה לתת לו לסיים – זה מה שהיית צריכה לעשות, קרן.

אחמד טיבי: חצי שעה נתנה לך להשמיץ אותה.

קרן ברק: אני קוראת אותך לסדר.

קרן ברק: חבר הכנסת סמי אבו שחאדה.

רות וסרמן לנדה: הוא לא מתבייש.

רות וסרמן לנדה: אין בושה.

קרן ברק: טוב, אבו שחאדה, אתה מוותר – – –

אחמד טיבי: זה בניגוד לכל כלל בתקנון.

קרן ברק: חבר הכנסת אבו שחאדה, אתה מוותר על זכות הדיבור?

קריאה: לא.

קריאה: עולה.

קרן ברק: זה לא דיון עכשיו פה.

קרן ברק: חבר הכנסת אבו שחאדה, אתה לא מגיע לפה – אנחנו מוותרים על זכות הדיבור שלך.

רות וסרמן לנדה: אז למה נתתם לו – – – בושה.

סמי אבו שחאדה: גברתי היושבת-ראש, חברות וחברי כנסת נכבדים – איפה השרה?

סמי אבו שחאדה: הייתה פה גם השרה.

אחמד טיבי: אני לא יודע מה שמו, אגב.

אחמד טיבי: אני לא יודע מה השם שלך.

ניצן הורוביץ: אתה לא מפסיד הרבה.

סמי אבו שחאדה: לפני יומיים הפתיעה אותנו השרה הערבייה מרים רג'ב: הליכוד הוא הבית של האוכלוסייה הערבית, של הקול הערבי – משהו מוזר כזה.

סמי אבו שחאדה: האמת היא שאם הליכוד לא היה הורס את הבתים לערבים, לערבים היו הרבה יותר בתים.

סמי אבו שחאדה: הניצול הזה, הציני, של ראש הממשלה והאנשים המוזרים האלה שאיתו – אחת ערבייה שבכלל מתביישת בשם שלה ושינתה אותו ממרים רג'ב למירי רגב, ופונה לציבור הערבי.

סמי אבו שחאדה: ערבים כאלה אנחנו בטח לא רוצים, ואנחנו גם לא רוצים לגדל ערבים שמתביישים בזהות שלהם.

סמי אבו שחאדה: אני מניח שהציבור הערבי מספיק חכם והוא לא יצביע לליכוד.

סמי אבו שחאדה: לגבי החוק הספציפי הזה, תשמעו, אני פה חייב להגיד כמה מילים טובות על מדינת היהודים.

סמי אבו שחאדה: אני לא חושב שיש עוד מדינה בשטח הקטן של מדינת ישראל ובגודל האוכלוסייה שמייצרת כל כך הרבה הרס – גם בתוך מדינת ישראל, גם בשטחים הכבושים וגם בעולם.

סמי אבו שחאדה: אני באמת בספק אם אפילו מדינות מאוד גדולות, שעוסקות בעיקר בתעשיית נשק – ביחס לגודל האוכלוסייה שלהן וביחס לשטח של המדינה, האם יש עוד מישהו שמייצר כל כך הרבה דיכוי והרס כמו מדינת היהודים.

סמי אבו שחאדה: כל פעם יש להם את היכולת האדירה להמציא תקנות מוזרות וחוקים מוזרים איך לעשות יותר הרס, יותר דיכוי ויותר סבל לאנשים; איך להתעלל באסירים; איך להרשות לעצמם, בניגוד לכל שכל ישר בעולם, מעצרים מינהליים – כלומר, איך מותר למדינה לחטוף אנשים.

סמי אבו שחאדה: והכיבוש הישראלי, שבצורה יום-יומית ממשיך לייצר לנו עוולות, לא מפסיק לייצר את האנשים המוכשרים האלה, שבאים אלינו עם החוקים האלה.

סמי אבו שחאדה: אני לא יודע אם זה עדיין מקובל באיזשהו פרלמנט אחר בעולם.

סמי אבו שחאדה: ישראל היא מדינה שפשוט הגיעה לרמה של אומנות איך לדכא עם אחר ואיך להתעלל בבני אדם.

סמי אבו שחאדה: בושה וחרפה.

סמי אבו שחאדה: תודה.

קרן ברק: אני מציעה לך לבדוק בפרלמנטים של שכנינו, למדוד את הדמוקרטיה אחד מול השני.

קרן ברק: חבר הכנסת ג'בארין.

סמי אבו שחאדה: – – –

קרן ברק: כיושבת-ראש של כנסת דמוקרטית, אתה אומר לי מה קורה במדינות אחרות – –

סמי אבו שחאדה: – – – אומרת לי לפני, כי הייתי אומר לך מה אתם בדיוק שווים.

קרן ברק: – – במדינות דמוקרטיות.

קרן ברק: אתה משווה פרלמנטים, ואני יושבת בראש.

סמי אבו שחאדה: הייתי אומר לך מה את ומה המפלגה שלך בדיוק שווים בענייני דמוקרטיה.

קרן ברק: אני יושבת-ראש של כנסת דמוקרטית.

סמי אבו שחאדה: אתם צריכים להתבייש כשאתם אומרים "דמוקרטיה".

סמי אבו שחאדה: אתם צריכים להתבייש כשאתם אומרים "דמוקרטיה".

קרן ברק: אז אני מציעה לך לבדוק את שאר המדינות מסביבנו.

סמי אבו שחאדה: זה מה שאתם שווים.

קרן ברק: אתה מוזמן לבדוק.

סמי אבו שחאדה: אני יכול להראות – – –

קרן ברק: תבדוק, תבדוק.

סמי אבו שחאדה: לא רק לבדוק.

סמי אבו שחאדה: אני יכול להרצות לך.

סמי אבו שחאדה: מדינה כובשת לא יכולה לדבר על דמוקרטיה.

סמי אבו שחאדה: תתביישו.

יוסף ג'בארין: סמי, אני אזכיר מייד מיהו בדיוק ראש הממשלה שמנהיג גם את מפלגת השלטון, הליכוד.

סמי אבו שחאדה: הקולגה שלו הולך להיות בן גביר – – –

קרן ברק: אני לא מוסיפה לך זמן.

קרן ברק: הוא מפריע לך – אני לא מוסיפה לך זמן.

קרן ברק: זו הפרעה של חברים שלך – אני לא מוסיפה זמן.

קרן ברק: חברים שלך – – –

קריאות: – – –

קרן ברק: חברים שלך מפריעים לך עכשיו.

קרן ברק: מפריעים לך חברים שלך.

קרן ברק: קדימה.

סמי אבו שחאדה: – – – מי – – – לא יכול להטיף מוסר.

יוסף ג'בארין: זה לא היה הזמן שלי, אני עוד לא התחלתי.

יוסף ג'בארין: אני אפילו עוד לא אמרתי את דברי הפתיחה, אז לכן בבקשה, בכל זאת – – –

קרן ברק: קדימה, תמשיך.

יוסף ג'בארין: חבריי חברי הכנסת, אנחנו יודעים טוב מאוד מיהו נתניהו – נתניהו של חוק הלאום, נתניהו של חוק קמיניץ הפוגעני, נתניהו של חוק המצלמות הגזעני, נתניהו שאמר שהערבים נוהרים לקלפיות, נתניהו שכתב שהערבים רוצים להשמיד את היהודים.

יוסף ג'בארין: זהו נתניהו האמיתי, לפני שהוא התחיל במסע ההתחנפות לאזרחים הערבים בשבועות האחרונים, ולפני שהשרה שלו, השרה רגב, אמרה שהבית של הציבור הערבי הוא הליכוד – הצחקת אותנו.

יוסף ג'בארין: זהו נתניהו האמיתי, שעשה את כל הדברים האלה כאן, בכנסת, ואמר את ההצהרות הגזעניות הללו לפני שהוא התחיל לקושש קולות ביישובים ערביים כדי לנסות ולקבל ממשלת 61, גם כדי לברוח מהכלא.

יוסף ג'בארין: זה גם אותו נתניהו שעכשיו מכניס לכנסת בהסכם עודפים כהניסטים תומכי טרנספר, ממשיכי דרכו של כהנא ותנועת כך, שמוגדרת כארגון טרור גם על ידי האיחוד האירופי וגם על ידי מדינות כמו ארצות הברית וקנדה.

יוסף ג'בארין: בן גביר, שקורא לטרנספר של האזרחים הערבים או מכנה אותנו "אויבים" – –

סמי אבו שחאדה: ספר לי מי חבריך ואגיד לך מי אתה.

יוסף ג'בארין: – – רוצה לכונן מדינת הלכה יהודית.

יוסף ג'בארין: בן גביר עכשיו יכול להיכנס לכנסת בגלל ההתערבות האישית של נתניהו בציונות הדתית והסכם העודפים שחתם איתם.

יוסף ג'בארין: זהו ראש ממשלה שרוצה להימלט מהמשפט, ובדרך הוא מוכן להכניס תומכי עליונות גזעית בעלי סממנים ניאו-נאציים.

יוסף ג'בארין: יש סיכוי אחד שבן גביר וסמוטריץ' לא ייכנסו לכנסת וזה שאנחנו נגדל ברשימה המשותפת ונתחזק, ושהציבור הערבי יצא בהמוניו להצביע.

יוסף ג'בארין: אם אנחנו נעלה את אחוז ההצבעה, סמוטריץ' ובן גביר לא יעברו את אחוז החסימה ואנחנו כן נעשה את זה.

יוסף ג'בארין: אנחנו זוכרים טוב מאוד את נתניהו, ואנחנו זוכרים טוב מאוד מי זה בן גביר – –

קרן ברק: תודה.

יוסף ג'בארין: – – שנתניהו מכניס לכנסת.

יוסף ג'בארין: כתושב אום אל-פחם – –

קרן ברק: תודה.

יוסף ג'בארין: – – אני לא יכול לשכוח את אותו יום באום אל-פחם בשנת 1984.

קרן ברק: תודה רבה.

יוסף ג'בארין: אותו יום כשהייתי עוד בגיל 12, כאשר מנענו את כניסת כהנא ליישוב אום אל-פחם, ובהמשך מנענו את כניסת מרזל ובן גביר – –

קרן ברק: תודה רבה.

יוסף ג'בארין: – – את כניסתם הגזענית והפרובוקטיבית לעיר.

יוסף ג'בארין: הפשיזם שלהם לא יעבור.

קרן ברק: תודה רבה, חבר הכנסת ג'בארין.

קרן ברק: חבר הכנסת אריאל קלנר, ואחריו – אחרון הדוברים, חבר הכנסת סעיד אלחרומי.

קרן ברק: מי שמעוניין להצביע צריך לתפוס את מקומו בהצבעה.

קרן ברק: לא תינתן הצבעה פה, מלמטה.

קרן ברק: שלא תגידו שלא אמרתי מראש.

קרן ברק: לא תהיה הצבעה מלמטה, וגם לא נחכה למצביעים.

קרן ברק: אז כל מי שצריך להצביע, שיעלה למקומו כבר עכשיו.

אריאל קלנר: גברתי היושבת-ראש, כנסת נכבדה, ידעת, גברתי היושבת-ראש, שמותר למערכות האכיפה לעבור על החוק?

אריאל קלנר: זו הבשורה שנתן בית המשפט ביום ראשון.

אריאל קלנר: השופטים קבעו אומנם שמנדלבליט עבר על חוק-יסוד, ואפילו מתחו ביקורת, אבל לא פסלו את כל הליך החקירה של ראש הממשלה, שעכשיו מתברר שהיה מזוהם מההתחלה.

אריאל קלנר: בכך העבירו מסר, ויכול להיות אפילו שברגעים אלה ממש מתנהל מסע ציד כנגד מישהו מאיתנו, נבחרי הציבור, בניגוד לחוק.

אריאל קלנר: מה אכפת להם?

אריאל קלנר: מקסימום יקבלו איזה נו-נו-נו מבית המשפט אחר כך.

אריאל קלנר: האם הניצודים יקבלו סעד בבית המשפט?

אריאל קלנר: אל תבנו על זה, בטח לא לאור התקדים הנוכחי.

אריאל קלנר: בואו נשאל את עצמנו לשם מה קבע החוק שחייבים אישור יועץ משפטי לממשלה כדי לפתוח בחקירה.

אריאל קלנר: החוק בא להגן על הדמוקרטיה, החוק בא להגן על הציבור מפני ניצול לרעה של כוח עצום שמרוכז בידי מערכות האכיפה כנגד נבחרי הציבור, ובמקרה שלנו מדובר בנבחר הציבור הרם ביותר, ראש ממשלת ישראל.

אריאל קלנר: החלטת השופטים לאפשר את המשך קיום המשפט לאחר שהתגלה כי מנדלבליט פעל בניגוד לחוק היא חטא לתפקידו של בית המשפט.

אריאל קלנר: החטא הזה הינו חלק משרשרת שערוריות והפרות חמורות שאליהן נחשפנו זה מכבר בתיקי ראש הממשלה התפורים, ומה שהכי נורא הוא שכשצועקים "המלך הוא עירום" זה כבר לא מפריע.

אריאל קלנר: במקום להתפטר בבושת פנים, ממשיך מנדלבליט את תהלוכת הבושה.

אריאל קלנר: הוא יודע שהוא עירום אבל לא אכפת לו ולא אכפת לסובבים אותו, ולכן ברור לכולנו שהוא גם ימשיך כל עוד יוכל.

אריאל קלנר: תהליך ההתנערות של מערכת אכיפת החוק בישראל והעומד בראשה, אביחי מנדלבליט, מכל מינהל תקין, חקיקה ראשית או משנית, הוא סכנה גדולה.

אריאל קלנר: כל אדם הגון מימין ומשמאל – כולם צריכים היו להיות מאוחדים במערכה לריפוי מערכת האכיפה.

אריאל קלנר: זה לא קורה כי יש כאלה שמבחינתם לתפוס את השלטון זה מעל לכול, ואולי חלקם גם חוששים מהמערכת חשש לא מופרך, לצערי – כבר היו דברים מעולם – אבל אנחנו לא נירתע.

אריאל קלנר: אנחנו נמשיך להיאבק ואנחנו ננצח.

אריאל קלנר: אנחנו נרפא את מערכות האכיפה של מדינת ישראל.

אריאל קלנר: תודה רבה.

קרן ברק: תודה רבה לחבר הכנסת קלנר.

קרן ברק: חבר הכנסת סעיד אלחרומי, ואחריו – אחרון הדוברים, חבר הכנסת ינון אזולאי.

סעיד אלחרומי: גברתי היושבת-ראש, חבריי חברי הכנסת, זה כמה שבועות מתנהל קמפיין הסתה אגרסיבי ומכוער נגד האוכלוסייה הבדואית בדרום הארץ, נגד האוכלוסייה הזאת, ומשתתפים נציגי מפלגות הימין הקיצוני וכמה קיצונים מתושבי הנגב, אנשים שידועים בגישתם הקיצונית והגזענית כלפי האוכלוסייה הערבית בנגב.

סעיד אלחרומי: המצעד הזה של עלייה לנגב כדי להסית נגד האוכלוסייה הבדואית, האוכלוסייה הכי חלשה במדינת ישראל, הניב פירות השבוע כאשר ראינו עשרות כלי רכב של המשטרה, כולל מאות שוטרים, שהגיעו כדי לחרוש שדות ויבולים חקלאיים ביישובי הנגב.

סעיד אלחרומי: היום הגדילו לעשות ותקפו את היישוב ביר הדאג'.

סעיד אלחרומי: ביר הדאג' היה מכותר משעות הבוקר במאות שוטרים ואפילו מנעו מאנשים מבוגרים – אישה מבוגרת אחת, מנעו ממנה שעות אפילו לשתות מים והיא התעלפה והובהלה לבית החולים.

סעיד אלחרומי: ככה זה כאשר מתעמרים באוכלוסייה הכי חלשה.

סעיד אלחרומי: אין סיבה לגשת לאוכלוסייה הזאת בצורה הזאת, להסית נגדה בצורה הכי מכוערת, והכול כדי לרצות את אנשי הימין הקיצוני – שמה מטרתם?

סעיד אלחרומי: מטרתם במובהק היא לעקור את היישובים הבדואיים.

סעיד אלחרומי: כאשר מדברים על פשיעה ודיברו על מישהו שנכנס לנבטים, למקום הכי שמור – אתם יודעים מה, אפילו לא חיכו לחקירת המשטרה, עשו קמפיין עליהום.

סעיד אלחרומי: ובסוף מתברר שהוא לא תושב הנגב, הוא מדאהרייה, האדם הזה.

סעיד אלחרומי: לא חיכו אפילו לחקירת משטרה.

סעיד אלחרומי: כל אירוע פלילי – קורים כמותו עשרות בנגב, ביישובים היהודיים בסביבה.

סעיד אלחרומי: באחד מכלי התקשורת – ואני לא רוצה להזכיר את השם שלו, כי הוא לא שווה – יש פינה שבועית בכל יום חמישי נגד האוכלוסייה הבדואית.

סעיד אלחרומי: הסתה ברורה, מכוערת, מנוולת, נגד האוכלוסייה הבדואית, ואפילו פעם אחת לא קראו לנציג של האוכלוסייה הזאת להגיב.

סעיד אלחרומי: למה?

סעיד אלחרומי: כי נוח יותר לתקוף חלשים; כי נוח יותר לתקוף את האוכלוסייה הכי חלשה ולשים את זה תחת הכותרת "מלחמה באלימות".

סעיד אלחרומי: מי שנלחם באלימות בונה מתנ"סים בכפרים הלא-מוכרים; בונה בתי ספר ביישובים שיש בהם אלפי תושבים, ולא מתעמר באוכלוסייה הכי חלשה.

סעיד אלחרומי: תודה, גברתי.

קרן ברק: תודה רבה, חבר הכנסת אלחרומי.

קרן ברק: אחרון הדוברים, חבר הכנסת ינון אזולאי.

ינון אזולאי: גברתי היושבת-ראש, חבריי חברי הכנסת, האמת, לא תכננתי לעלות לדבר, אבל כשאני רואה את השנאה שהולכת פה במליאה, שמשתוללת בחוצות, וכשאני שומע את התוצאה עכשיו – איציק אוחנה מפרסם בכיכר השבת שברגעים האלו ניסה אדם מעורער בנפשו להיכנס לביתו של מרן הגאון רבי חיים קנייבסקי ולדקור אותו; נמצאה בחיקו סכין – תגידו, אתם מטורפים?

ינון אזולאי: לאן אתם רוצים להגיע, לשפיכות דמים?

ינון אזולאי: אותו אחד לא מעורער בנפשו, אותם מסיתים ומדיחים מהבית הזה – הם מעורערים בנפשם.

ינון אזולאי: יכול לעמוד פה יושב-ראש האופוזיציה ולהגיד: הנכד של קנייבסקי.

ינון אזולאי: מי אתה בכלל שתדבר ככה?

ינון אזולאי: מי אתה בכלל שתקרא לו ככה?

ינון אזולאי: האם אסור לראש הממשלה להתייעץ או לבקש את עזרתם של גדולי הדור, שלמרותם אנחנו נשמעים?

ינון אזולאי: מי אתם?

ינון אזולאי: אתם אותם אלה שבאים ומפיצים שנאה.

ינון אזולאי: כנגד השנאה הזאת אין חיסון.

ינון אזולאי: צריך להיות חיסון.

ינון אזולאי: על זה אנחנו לא נשתוק.

ינון אזולאי: תנועת ש"ס קמה בשביל להרבות אהבה, בשביל להיות אחד עם השני ולא נגד השני.

ינון אזולאי: אנחנו לא ניגרר לשנאה הזאת.

ינון אזולאי: אנחנו נחבק, אנחנו נאהב, אנחנו נדאג לחלשים, כי בשביל זה אנחנו קיימים.

ינון אזולאי: מרן רבנו עובדיה יוסף הקים את התנועה בשביל אותם חלשים.

ינון אזולאי: אנחנו שליחים שלו.

ינון אזולאי: מי שירצה להפיץ את השנאה יקבל אש בחזרה מהעם.

ינון אזולאי: העם יבוז לו, העם לא יבחר בו.

ינון אזולאי: העם יבחר במי שרוצה יהדות, במי שרוצה מסורת, במי שרוצה אהבה, במי שרוצה לדאוג לחלשים – ואנחנו זה התשובה.

ינון אזולאי: תודה רבה.

קרן ברק: תודה רבה, חבר הכנסת אזולאי.

קרן ברק: תשיב – השרה אורית פרקש הכהן תסכם, כן?

קרן ברק: קחי את הזמן, כמו שאומרים.

קרן ברק: לא רוצים להפריע לך.

קרן ברק: מי שמצביע למעלה – שיעלה למעלה, בבקשה.

אורית פרקש הכהן: אם כך, ואחרי ששמענו באמת את ההתייחסויות השונות, אני הייתי מבקשת שהחוק יקבל את התמיכה של הבית הזה, כדי שנוכל לקדם אותו.

אורית פרקש הכהן: כמו שהצגתי בתחילת הדברים, בסופו של דבר מדובר – מה זה?

אוסאמה סעדי: – – – גם מנסור – – – לא יודע.

קרן ברק: את יכולה להמשיך.

אורית פרקש הכהן: בסופו של דבר מדובר בהצעה מאוד מאוזנת.

אורית פרקש הכהן: קודם כול, היא ספציפית לשירות הביטחון הכללי.

אורית פרקש הכהן: היא נועדה, מצד אחד, לתת טווח זמנים שנדרש לשירות הכללי כדי לבנות מתקנים שונים, כדי לעמוד בקריטריון שקבע בית המשפט הגבוה לצדק, שדיבר על שטח מחיה מינימלי לעצורים במתקני השירות בתקופת מעצרים; ומהצד השני היא יצרה מנגנונים של דיווחים שוטפים על ידי ראש השב"כ וראש השירות, גם לראש הממשלה, גם בוועדות בכנסת.

אורית פרקש הכהן: ויש כאן איזשהו איזון שמצד אחד נועד לתת למדינה את השהות לייצר איזושהי אדפטציה מבחינת עבודות תשתית מאוד משמעותיות ובינוי, ומהצד השני, תוך כדי זה, כל הזמן לכוון את הספינה לכיוון אותו בג"ץ חשוב; אותו בג"ץ שבו קובעים לעצורים שטח מחיה מינימלי שיש לתת לכל עצור ואסיר במתקני הכליאה.

אורית פרקש הכהן: אני חושבת שזו הצעת חוק שתואמת גם את העמדה של בג"ץ עצמו, שבעצם מצד אחד נותנת למדינה שהות להתקדם ומצד שני כוללת מנגנוני בקרה ודיווח על קביעת הכללים הללו, וקובעת גם חיסיון, אבל עדיין שקיפות ביחס למספר האנשים העצורים.

אורית פרקש הכהן: מדובר בחוק שהוא הוראת שעה שנועד לגשר על התקופה שעד אליה המדינה תתאים את עצמה לקריטריון המשמעותי שקבע בית המשפט הגבוה לצדק, ומכאן שאנחנו מבקשים לתמוך בהצעה.

אורית פרקש הכהן: טוב, עד שנמתין באמת לקיום ההצבעה, אני אספר לכם קצת על ישיבת הממשלה שהייתה אתמול, שבה בעצם קבענו מגבלות לחג הפורים, וקצת אשתף אתכם במה שקבענו באותה ישיבה.

אורית פרקש הכהן: כמו שכולכם יודעים, יש אפקט חיסונים מצוין במדינת ישראל.

אורית פרקש הכהן: דרך אגב, מה שבאמת מפתיע ומעניין הוא שיש ירידה בתחלואה בכל המדינות בעולם, דרך אגב, וחלקן לא מחוסנות בכאלה היקפים.

אורית פרקש הכהן: אלו תופעות מאוד מעניינות, שלומדים אותן עכשיו בכל העולם.

אורית פרקש הכהן: אבל מכל מקום, אנחנו סברנו שעם הכניסה של חג הפורים, ולאור האירועים שהיו בחג הפורים הקודם, אנחנו רוצים לשמור ולהישמר מפני התכנסויות גדולות, בין שהן טישים ובין שהן מסיבות פורים, וגם כן לייצר כללים שבמסגרתם במשך הערבים שיהיו חגי הפורים ברחבי הארץ: חמישי, שישי, שבת – כמו שאתם יודעים, בירושלים זה בזמן אחר – תהיינה מגבלות בערב, ורק בהם בלבד.

אורית פרקש הכהן: כמו שאתם יודעים, אני וגם כל כחול לבן ניהלנו מאבק מאוד משמעותי על קידום של חיים לצד הקורונה, על שכלול והטמעת השינוי של החיסונים – ועובדה שיש מיליוני מחוסנים – והצלחנו בעצם להשפיע ולהביא מתוך הממשלה להחלטה רחבה על פתיחה רחבה של המשק: פתיחת המסחר, פתיחת בתי המלון, פתיחת הצימרים, פתיחת התרבות, פתיחת עולמות כלכליים שלא היו פתוחים עד עכשיו, חדרי הכושר.

אורית פרקש הכהן: זאת מתוך איזשהו מתווה זהיר, כשמצד אחד מדובר בפתיחה זהירה, ומצד שני אנחנו מעודדים חיסונים.

אורית פרקש הכהן: כמו שתמיד אמרתי: סגר הוא לא כלי עבודה משל עצמו, הוא לא מטפל במחלה, הוא לא עושה כלום – הוא כלי דפנסיבי.

אורית פרקש הכהן: כשאתה יושב בבית, לא מעודדים כך אנשים להתחסן.

אורית פרקש הכהן: פה קבור הכלב: האנשים בני 50 פלוס שצריכים להתחסן, מעל ל-300,000 במספר, ואנחנו שם.

קריאה: – – –

אורית פרקש הכהן: בסדר, מיקי.

אורית פרקש הכהן: אז באמת אתמול קיבלנו החלטה שתגיד לציבור: משעה 20:00 ואילך, במשך שלושה ערבים בלבד, להגביל את מה שנקרא הפעילויות שתייצרנה הדבקות.

אורית פרקש הכהן: אנחנו מקווים ומצפים שהציבור יקשיב.

אורית פרקש הכהן: זה גם בסעודות פורים, דרך אגב, ולא רק בכנסים, ולא רק בטישים או במסיבות פורים.

קרן ברק: תודה רבה.

אורית פרקש הכהן: זהו.

אורית פרקש הכהן: שיהיה חג שמח לכולם.

קרן ברק: חג שמח.

קרן ברק: משנכנס אדר מרבים בשמחה.

אורית פרקש הכהן: ונהפוך הוא.

קרן ברק: חג שמח.

קרן ברק: אנחנו עוברים להצבעה.

קרן ברק: אנא, תפסו את מקומכם.

קרן ברק: מוכנים?

קרן ברק: טוב, אנחנו עוברים להצבעה.

קרן ברק: חבר הכנסת זוהר, אני מציעה שתצביע גם אתה.

קרן ברק: הצבעה.

קרן ברק: הצבעה מס' 3 בעד ההצעה להעביר את הצעת החוק לוועדה – 20 נגד – 11 נמנעים – אין ההצעה להעביר את הצעת חוק סדר הדין הפלילי (סמכויות אכיפה – מעצרים) (שטח מחיה במתקני שירות הביטחון הכללי) (הוראת שעה), התשפ"א–2021, לוועדה שתקבע ועדת הכנסת נתקבלה.

קרן ברק: בעד – 20, ואני מוסיפה את סגן השר יואב קיש – 21, נגד – 11.

קרן ברק: הצעת החוק עברה, ותעבור לוועדת החוקה, חוק ומשפט.

קרן ברק: יש פה קריאות לוועדת הפנים, אז היא תעבור לוועדת הכנסת להכרעה לאיזו ועדה היא תעבור.

קרן ברק: לפני שאנחנו ממשיכים להצעת החוק הבאה, לחברת הכנסת מרב מיכאלי יש הודעה אישית.

קרן ברק: יהיו לך חמש דקות, ואחרי זה אנחנו עוברים להצעת החוק הבאה.

קרן ברק: חבר הכנסת קיש, אתם מפריעים.

מרב מיכאלי: תודה, גברתי.

מרב מיכאלי: אני מודה שלא שמעתי את רוב דברי הבלע, השטנה וההסתה שנאמרו כאן מעל הדוכן לפני לא כל כך הרבה זמן.

מרב מיכאלי: אני רוצה להודות לחבריי וחברותיי שסייעו וניסו לצעוק בקול גדול עד כמה היה מדובר בדברי שטנה, בלע והסתה, וכמה הם רחוקים מן האמת.

מרב מיכאלי: אז הפרוטוקול – אני תמיד זוכרת את הפרוטוקול ולכן אני רוצה להגיד לפרוטוקול, לכל אזרחיות ואזרחי ישראל שיצא להם לראות את הקטע הזה או למי שבדברי הימים יבדוק מה בכל זאת נאמר במקום הזה, שסופג כל כך הרבה אמירות שמעולם מעולם לא האמנתי שיכולות להיאמר בכלל ובבית הזה בפרט.

מרב מיכאלי: ד"ר ישראל קסטנר היה סבא שלי.

מרב מיכאלי: הוא היה עורך דין, הוא היה פוליטיקאי, הוא היה עיתונאי, הוא היה פעיל ציוני בבודפשט, בהונגריה, בתקופת מלחמת העולם השנייה והשואה.

מרב מיכאלי: הוא היה מבכירי החברים בוועדת העזרה וההצלה, שהצילה פליטות ופליטים יהודים שהגיעו ממדינות סמוכות להונגריה בשנים שבהן הונגריה עדיין לא הייתה כבושה על ידי הנאצים.

מרב מיכאלי: הם סידרו להם דרכונים מזויפים, מקומות מחסה, אוכל.

מרב מיכאלי: הם הבריחו אותם, הם סידרו להם מקום לישון בלילה, הם עשו את זה במשך שנים על גבי שנים.

מרב מיכאלי: הם עשו את זה יחד עם המחתרות והם עשו את זה יחד עם תנועות הנוער.

מרב מיכאלי: הם עסקו במפעל הצלה אדיר, כשכל התנועה הציונית בהונגריה כולה הייתה בסך הכול 6% מכל הקהילה היהודית.

מרב מיכאלי: כשהנאצים פלשו להונגריה, הצורר הראשי אייכמן פנה לוועדת העזרה וההצלה והציע להם מין עסקה מגונה שכזאת, להציל את כל יהודי הונגריה תמורת סחורות ומשאיות מבנות הברית.

מרב מיכאלי: הוא הציע להם לקחת את ההצעה הזאת לבנות הברית.

מרב מיכאלי: הם לקחו; מה הייתם אתם עושים?

מרב מיכאלי: למותר לציין שהעסקה הזאת מעולם לא יצאה לפועל אבל קסטנר נשאר אחראי למשא ומתן.

מרב מיכאלי: גם כן, מגוחך להגיד "משא ומתן".

מרב מיכאלי: עומד יהודי ציוני שאין לו כלום בחיים והוא מיועד להשמדה יחד עם כל הקהילה שלו מול אדולף אייכמן, המוציא לפועל של הפתרון הסופי, וקוראים לזה משא ומתן.

מרב מיכאלי: ובכל זאת ישראל קסטנר בחר לא להיות קורבן במקום שהנאצים והגורל כתבו לו תפקיד מושלם של קורבן.

מרב מיכאלי: הוא והחברות והחברים שלו בוועדת ההצלה – והוא לא עשה את זה לבד, אי-אפשר לעשות את זה לבד – הם משכו זמן, הם סיפרו סיפורים, מעשיות, הם הצליחו להוציא רכבת של 1,684 יהודיות ויהודים שהיו להם פספורטים ועוד מלא יתומות ויתומים שפשוט דחפו לרכבת ברגע האחרון, רכבת שהגיעה לשווייץ.

מרב מיכאלי: הם הצליחו להעביר 18,000 זקנים, נשים, חולות, חולים, ממחנה השמדה למחנה עבודה, כאילו, בשטרסהוף, והם כולם כולם ניצלו.

מרב מיכאלי: הינה העובדות: יד ושם מנציח את קסטנר והחברות והחברים שלו בוועדת העזרה וההצלה על הצלה של לפחות 20,000 יהודיות ויהודים.

מרב מיכאלי: המחקר ההיסטורי מדבר על הרבה הרבה יותר.

מרב מיכאלי: בית המשפט העליון במדינת ישראל טיהר את שמו של קסטנר, לא צריך אותי בשביל זה.

מרב מיכאלי: בית המשפט העליון, שאתם כל כך לא מאמינים בו ומנסים לרסק אותו, את אמינותו, את מעמדו ואת הנחיצות האדירה שלו למדינת ישראל ולאזרחיות ולאזרחי ישראל, בית המשפט העליון טיהר את שמו של קסטנר.

מרב מיכאלי: מה שהביא לרצח של הפעיל הציוני מציל היהודיות והיהודים הזה הוא ההסתה המחרידה מצד ימין קיצוני של שנות החמישים במדינת ישראל, הסתה בלתי פוסקת, מאורגנת, שנועדה לצרכים פוליטיים, כי היו מי שראו בסיפור הזה הזדמנות להפיל את בן-גוריון ואת הממשלה שלו.

מרב מיכאלי: לזה זה נועד אז; לזה ההסתה הזאת מיועדת גם היום.

מרב מיכאלי: זאת ההסתה שהביאה לרצח ישראל קסטנר, זאת ההסתה שהביאה לרצח יצחק רבין, זאת ההסתה שמאיימת ומכרסמת ביסודות הדמוקרטיה הישראלית כאן ועכשיו.

מרב מיכאלי: מפלגת העבודה היא המפלגה של יצחק רבין, היא המפלגה שישראל קסטנר היה חבר בה, היא המפלגה שמאמינה שמדינת ישראל צריכה להגשים את החזון הציוני: בית לעם היהודי עם שוויון מלא לכל האזרחיות והאזרחים, עם חתירה מתמדת לביטחון באמצעות שלום, עם כלכלה אנושית וחברה צודקת.

מרב מיכאלי: זוהי מפלגת העבודה שיש לי הזכות לעמוד בראשה היום, זה מה שאנחנו מאמינות ומאמינים בו, זה מה שאנחנו נלחמות ונלחמים עליו וזה גם מה שאנחנו נצליח לעשות – וננצח – בסופו של דבר.

קרן ברק: תודה רבה, חברת הכנסת מיכאלי.

קרן ברק: << נושא >> הצעת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 19), התשפ"א–2021; << נושא >>

קרן ברק: << נושא >> הצעת תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 21), התשפ"א–2021 << נושא >> [נספחות.

קרן ברק: ]

קרן ברק: אנחנו עוברים להצעת החוק הבאה – סליחה, תקנות, הכול דיון משולב – חבר הכנסת קיש, אתה מפריע לי – תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 18), התשפ"א–2021; תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 19), התשפ"א–2021; תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 20), התשפ"א–2021; תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 21), התשפ"א–2021.

קרן ברק: דיון משולב על כל ארבעת התיקונים בתקנות האלה.

קרן ברק: יציג סגן שר הבריאות יואב קיש.

יואב קיש: תודה רבה, היושבת-ראש.

יואב קיש: חברי הכנסת, אני לא הולך להאריך כי מדובר בסך הכול באישור תקנות לחוק הקורונה החדש.

יואב קיש: מכיוון שהן לא הגיעו לאישור ועדה, הגיעו לאישור המליאה.

יואב קיש: והתקנות הן: תיקון מס' 18 – הקנסות הקבועים בתקנות בגין פתיחת מוסד חינוך שפתיחתו נאסרה; תיקון מס' 19 – הוארך תוקפן של התקנות ב-48 שעות; תיקון מס' 20 – הוארך תוקפן של התקנות ב-48 שעות נוספות, עד 11 בפברואר 2021; תיקון מס' 21 – נקבעה פתיחה חלקית של הלימודים לאחר הסגר.

יואב קיש: מאז כבר אושרו בממשלה תיקונים נוספים, ובין היתר הוארכו התקנות פעם נוספת, אך ללא אישור המליאה לתקנות אלה תתבטל האחריות הפלילית לעשיית עבירות הנובעות מהתקנות, יוחזר כל קנס ששולם בגין הפרתן, ויתבטלו הליכי אכיפה שננקטו בגין ההפרות האלה.

יואב קיש: לכן אבקש את אישור התקנות.

יואב קיש: זהו, אני אוסיף עוד כי יש פה עוד מספר נוסף של תקנות שאני רק אגיד ואזכיר אותן.

יואב קיש: ביום 16 בפברואר אישרה הממשלה את תקנות הגבלת פעילות.

יואב קיש: בתקנות אלה תוקנה הגבלת ההתקהלות, כך שהותרה התקהלות של עד עשרה אנשים במבנה ועד 20 בשטח פתוח.

יואב קיש: במסגרת תיקון זה, אישרה הממשלה גם הוראת שעה לסגירת קבר הרשב"י – מניעת כניסת אדם או רכב למתחם ושמירה על כך על ידי המשטרה.

יואב קיש: הוראת השעה הייתה תקפה בין 18 בפברואר בשעה 07:00 ועד 21 בפברואר בשעה 07:00.

יואב קיש: כעת מובאים הסדרים אלה גם לאישורכם.

יואב קיש: כפי שאמרתי, אנחנו צריכים את האישור כמפורט: תיקון תקנות 1–3 לתקנות הגבלת פעילות לעניין הגבלת התקהלות במרחב הפרטי והציבורי, למעט תיקון תקנה 10(ב)(2) ותיקון תקנה 4 לתקנות הגבלת פעילות בעניין הוראת השעה לסגירת מתחם קבר הרשב"י.

יואב קיש: עד כאן, תודה.

יואב קיש: אבקש את תמיכתכם.

קרן ברק: תודה רבה.

קרן ברק: יש רשימת דוברים: חברת הכנסת ענת כנפו – אינה נוכחת; חבר הכנסת עופר כסיף, בבקשה.

עופר כסיף: גברתי היושבת-ראש, חברי הכנסת, אני רוצה להתייחס לדבר הנבזי שקרה פה קודם, כשעלה לדבר חבר כנסת – אני לא אקרא לו אפילו בשמו, אני אקרא לו ש"ש – והתעמר והשתלח.

עופר כסיף: וגברתי, את אפשרת את זה, לדעתי בצורה לא הגונה – – –

קרן ברק: לא הגונה?

קרן ברק: חבר הכנסת כסיף, אני מבקשת ממך שתיזהר בדבריך.

קרן ברק: כל אחד אומר פה דברים חמורים מאוד אחד על השני.

עופר כסיף: לא על זה מדובר – – –

קרן ברק: מאוד חמורים ואפילו יותר.

עופר כסיף: לא על זה.

עופר כסיף: גברתי, אני לא מתכוון להתווכח איתך.

עופר כסיף: אני אסביר מדוע.

עופר כסיף: לא בזמן שלי – – –

קרן ברק: אתה פונה אליי ברמה האישית.

עופר כסיף: לא בזמן שלי.

קרן ברק: אז תתנצל.

עופר כסיף: אני לא אתנצל, ואני אגיד מדוע.

קרן ברק: תתנצל.

קרן ברק: אני מציעה שתתנצל.

קרן ברק: אני מציעה שתתנצל.

עופר כסיף: לא, אני לא.

עופר כסיף: זה שנאמרים פה דברים קשים זה בסדר גמור.

עופר כסיף: אני נתקלתי לא פעם בדברים קשים שנאמרו נגדי, הכול בסדר.

עופר כסיף: לא בזה מדובר.

עופר כסיף: מה שהיה לא הגון זה שעמד פה חבר כנסת והשתלח בחברת כנסת בגלל הקשר המשפחתי שלה.

עופר כסיף: הוא לא דיבר באופן ענייני על עמדותיה, שזה לגיטימי – הוא דיבר על הסבא.

עופר כסיף: תארו לכם שאני הייתי עומד פה – ותאמינו לי שלי ולאחרים יש מספיק מה להגיד על משפחתו הקרובה של ראש הממשלה.

קרן ברק: ואתם לא אומרים?

עופר כסיף: מספיק מה להגיד.

קרן ברק: ואתם אומרים את זה.

עופר כסיף: אנחנו לא אומרים את זה מעל בימת הכנסת משום שזה לא המקום להגיד את זה מעל בימת הכנסת.

עופר כסיף: תראי לי פעם אחת, גברתי היושבת-ראש, שעלה פה מישהו מחבריי לסיעה או אפילו לא מהסיעה – – –

קרן ברק: שלא ישתמע שאני מסכימה עם הדברים שנאמרו.

עופר כסיף: אני לא מייחס לך – – –

קרן ברק: שלא ישתמע שאני מסכימה עם הדברים שנאמרו.

עופר כסיף: גם לא אמרתי.

עופר כסיף: גברתי, אני רוצה שתיתני לי לסיים.

קרן ברק: ויחד עם זאת נאמרים פה דברים על בני משפחה חדשות לבקרים.

עופר כסיף: תני לי לסיים את דבריי בלי הפרעות, בבקשה.

עופר כסיף: אני גם לא ייחסתי לך שום התייחסות לתוכן, אלא רק מה שאמרתי, ואני חוזר ואומר שלדעתי מה שהיה לא הגון זה שלא הפסקת חבר כנסת שהשתלח בקרוב משפחה של חבר כנסת אחר.

עופר כסיף: זה הכול.

עופר כסיף: אני לא מדבר על תוכן.

עופר כסיף: לא יעלה על הדעת שמישהו מאיתנו – ואני אומר בגוף ראשון, כולל אני – ינצל את מעמדו במליאה מעל הבימה הזאת כדי להטיל רפש בקרוב משפחה של חבר כנסת.

עופר כסיף: אתה רוצה להטיל רפש בחבר כנסת?

עופר כסיף: בבקשה.

עופר כסיף: בבן משפחה של חבר כנסת?

עופר כסיף: אני אומר שוב את הדוגמה שנתתי – שאני אעמוד פה ואתפרע כנגד בנו השקרן של ראש הממשלה?

עופר כסיף: אוה, כמה שאפשר לעשות את זה – בלי סוף.

עופר כסיף: לא אעשה את זה.

עופר כסיף: ואני מבקש שאף אחד לא יעשה את זה ושיושבי-ראש של ישיבות לא יאפשרו לעשות דבר כזה – להשתלח בבני משפחה של חברי כנסת.

עופר כסיף: בושה וכלימה.

קרן ברק: תודה רבה, חבר הכנסת כסיף.

קרן ברק: חבר הכנסת אחמד טיבי – אינו נוכח; חברת הכנסת קטי שטרית – אינה נוכחת; חבר הכנסת אוריאל בוסו – אינו נוכח; חבר הכנסת משה אבוטבול – אינו נוכח; חברת הכנסת היבה יזבק – אינה נוכחת; חבר הכנסת אריאל קלנר.

אריאל קלנר: – – –

קרן ברק: אין פה אנשים.

קרן ברק: אתה רוצה, תדבר.

אריאל קלנר: – – –

קרן ברק: מה?

קרן ברק: זה עכשיו.

קרן ברק: אריאל, אתה רוצה עכשיו?

קרן ברק: אני רצה עם זה.

אריאל קלנר: – – –

קרן ברק: אוקיי, אז אנחנו נמתין טיפה, כמה דקות, שתוכל.

קרן ברק: חברת הכנסת תהלה פרידמן – אינה נוכחת; חבר הכנסת משה טור פז – אינו נוכח; חברת הכנסת אורלי פרומן – אינה נוכחת; חבר הכנסת ניסים ואטורי – אינו נוכח; חבר הכנסת שבח שטרן – אינו נוכח; חבר הכנסת ישראל אייכלר – אינו נוכח; חבר הכנסת עמית הלוי – אינו נוכח; חבר הכנסת יעקב טסלר – אינו נוכח; חברת הכנסת עאידה תומא סלימאן – אינה נוכחת; חברת הכנסת תמר זנדברג – אינה נוכחת; חבר הכנסת ינון אזולאי – אינו נוכח; חבר הכנסת ניצן הורוביץ – אינו נוכח; חבר הכנסת יאיר גולן – אינו נוכח; חבר הכנסת אוסאמה סעדי – אינו נוכח; חבר הכנסת גדי יברקן – אינו נוכח; חבר הכנסת יצחק פינדרוס – אינו נוכח; חברת הכנסת מאי גולן – מוותרת; חברת הכנסת מרב מיכאלי – אינה נוכחת; חברת הכנסת אימאן ח'טיב יאסין – אינה נוכחת.

קרן ברק: חבר הכנסת איתן גינזבורג, מדבר?

קרן ברק: ואחריו – חבר הכנסת קלנר, אחרון הדוברים.

איתן גינזבורג: גברתי היושבת-ראש, חבריי חברי הכנסת, כנסת נכבדה, אנחנו עוסקים היום בתקנות החינוך, ואנחנו רואים מה מצב החינוך היום במדינה.

איתן גינזבורג: מחקרים מראים שילדים שיושבים בבית לאורך תקופה כל כך ארוכה סובלים מדיכאון, מעלייה במשקל, מהפרעות קשב, מחרדות, ואפילו מאובדנות.

איתן גינזבורג: הפגיעה ברמת החינוך, אנחנו יודעים שלאורך זמן היא מתורגמת לאובדן כושר הכנסה בעתיד ולהישגים.

איתן גינזבורג: זה פוגע בהישגים של אותם ילדים.

איתן גינזבורג: ולמה אני מציין את כל זה?

איתן גינזבורג: כי דווקא בתקופה כל כך קשה ומשמעותית כמו תקופת הקורונה ודווקא בזמן שילדים נמצאים כל כך הרבה זמן בבית, היינו מצפים שהממשלה תיקח את נושא החינוך לידיים ותעשה עם זה משהו.

איתן גינזבורג: אבל לצערי הנושא הזה של החינוך מופקר לחלוטין.

איתן גינזבורג: משרד החינוך לא מצליח להתמודד מול גורמי הבריאות ולהגיע למתווה מושכל.

איתן גינזבורג: אחרי תשעה חודשי סגר וקורונה עדיין אין מתווה נורמלי וברור למערכת החינוך.

איתן גינזבורג: ותראו מה קורה עכשיו: ילדי כיתות ז'–י' נמצאים בבית, שנה לא ראו בית ספר, ומתי רוצים להחזיר אותם ללימודים?

איתן גינזבורג: שבוע לפני פסח.

איתן גינזבורג: שבוע לפני פסח, כשאחרי זה הם יוצאים לחופשת פסח.

איתן גינזבורג: אין מתווה נורמלי, ואין מי שיפקח על זה.

איתן גינזבורג: הוועדה שאמורה לפקח על כך, ועדת החינוך של הכנסת – לא מתכנסת.

איתן גינזבורג: היא לא מתכנסת כי לא מונה לה יושב-ראש.

איתן גינזבורג: לא מונה לה יושב-ראש כי הליכוד, כי ראש הממשלה, מסרבים למנות יושב-ראש ועדת חינוך; מסרבים שיהיה פיקוח פרלמנטרי על משרד החינוך, על החלטות הממשלה, על התקנות האלה.

איתן גינזבורג: בגלל זה עכשיו צריך לדון פה בארבע או בחמש תקנות של חינוך, שחלקן פג תוקפן וחלקן כבר הולכות להסתיים, כי לא היה מי שישמע מומחים, מי שישמע את דברי משרד החינוך, את התלמידים, את המורים, את ההורים.

איתן גינזבורג: לא היה מי שיפקח על הממשלה.

איתן גינזבורג: אנחנו נמצאים פה היום במין הצגה לא מוסברת מול הדברים שאמר סגן השר.

איתן גינזבורג: נעביר – נכון, סגן השר?

איתן גינזבורג: בוא נגמור עם זה.

איתן גינזבורג: זה בדיוק המקום שאליו דרדרו את הכנסת.

איתן גינזבורג: לא יעלה על הדעת שכמעט חודש אין ועדת חינוך – –

יואב קיש: מה עם שר התקשורת?

איתן גינזבורג: – – והליכוד מסרבים – – –

יואב קיש: מה עם שר התקשורת?

איתן גינזבורג: שר התקשורת?

איתן גינזבורג: בבקשה, גם שר התקשורת, אדוני סגן השר – – –

יואב קיש: – – –

איתן גינזבורג: גם לזה אתה וראש הממשלה מתנגדים להביא מינויים קבועים.

יואב קיש: – – –

איתן גינזבורג: אתם מתנגדים להביא מינויים קבועים.

יואב קיש: – – –

איתן גינזבורג: אני מציע לך לא להיכנס לפינה הזאת – –

יואב קיש: – – –

איתן גינזבורג: – – כי מה שאתה עושה, אדוני – אתה והבוס שלך, ראש הממשלה, מסרבים להביא לממשלה מינוי של קבע לשר התקשורת, מינוי של קבע למשרד משפטים.

איתן גינזבורג: אתם מסרבים לזה כמו שאתם מסרבים למנות לנו יושב-ראש לוועדת החינוך.

יואב קיש: תמנה את גנץ ליו"ר ועדת חינוך.

איתן גינזבורג: אז אתם רוצים למנות אנשים שנוחים לכם, או לחלופין למנוע פיקוח פרלמנטרי, או למנוע מאנשים שיעשו את העבודה שלהם ולשלוט שלטון יחיד – רק שלא יפריעו, רק שלא יפקחו.

אלי כהן: – – – שמתם את רם שפע – עזב, שמתם את – – –

איתן גינזבורג: לא הבנתי, לא הבנתי.

מאי גולן: – – –

איתן גינזבורג: השר כהן, לא הבנתי.

איתן גינזבורג: אתם מוכנים למנות שר משפטים קבוע?

איתן גינזבורג: כי עד היום ראש הממשלה מסרב להביא את המינוי.

איתן גינזבורג: אתם מסכימים למנות שר תקשורת קבוע?

איתן גינזבורג: כי עד היום ראש הממשלה מסרב להעלות את זה לסדר-היום, ולכן אני לא מבין.

איתן גינזבורג: אתם מסכימים למנות יושב-ראש ועדת חינוך?

איתן גינזבורג: תשאל את חברת הכנסת שטרית.

איתן גינזבורג: קטי שטרית שלחה לי מכתב: למה לא ממנים?

איתן גינזבורג: שלחתי אותה לראש הממשלה.

איתן גינזבורג: ראש הממשלה מאשר.

איתן גינזבורג: הוא שלח את מיקי זוהר שהוא לא ימנה, שלא יאשר למנות יושב-ראש ועדת חינוך.

מאי גולן: – – –

איתן גינזבורג: חברת הכנסת גולן, יעלה על הדעת שאת לא תאשרי מינוי של יושב-ראש ועדת החינוך של הכנסת?

מאי גולן: אבל אני שואלת אם הם יישארו.

איתן גינזבורג: על מי את מגינה?

איתן גינזבורג: על מי את מגינה, חברת הכנסת גולן?

איתן גינזבורג: על מי את מגינה, על ילדי ישראל?

איתן גינזבורג: על מי את מגינה?

קרן ברק: חבר הכנסת גינזבורג, נא לסיים.

קרן ברק: חבר הכנסת קיש, השר אלי כהן, תנו לו לסיים.

איתן גינזבורג: לכן אני חושב שהסיפור הזה, שגם בתקופת בחירות – ואנחנו רואים איך הכנסת עובדת גם בתקופת קורונה: כולנו מתגייסים להעביר חוקים, לפעמים גם קונטרוברסליים, שהממשלה רוצה, אבל גם מפקחים.

קרן ברק: תודה.

איתן גינזבורג: עוד משפט אחרון – אגב, לא שמעתי אתכם יותר מדי חזקים – – –

קרן ברק: תודה.

איתן גינזבורג: האמת היא שהיחיד שאמר זה סגן השר קיש – –

קרן ברק: תודה רבה.

איתן גינזבורג: – – שדיבר על כך שיושב-ראש ועדת חוקה לא אישר את המבודדים.

איתן גינזבורג: לא קמה צעקה, אבל ועדת חינוך על ילדי ישראל?

איתן גינזבורג: לזה אתם לא מוכנים.

איתן גינזבורג: תתביישו לכם.

קרן ברק: תודה רבה, חבר הכנסת גינזבורג.

קרן ברק: אחרון הדוברים – חבר הכנסת אריאל קלנר, ואחר כך ישיב השר – סגן השר.

אריאל קלנר: גברתי היושבת-ראש, כנסת נכבדה, אדוני השר אלי כהן, חברי, ידידי, אדוני – השר אלי כהן בתפקידו הקודם כשר הכלכלה העביר רפורמה חשובה במכון התקנים.

אריאל קלנר: מטרתה היא שמוצרים שעומדים בתקנים אירופיים של המדינות המתקדמות ביותר בעולם יאושרו אוטומטית ולא יידרשו לבדיקות נוספות, וזוהי בהחלט מהפכה.

אריאל קלנר: אזרחי ישראל, תבינו, כל הליך של תקינה מעמיס עלויות על המוצרים; עלויות שאתם, אזרחי ישראל, תשלמו – וסתם.

אריאל קלנר: מדובר שוב במוצרים שקיבלו תקינה במדינות אירופה המתקדמות ביותר.

אריאל קלנר: כך נראית הפחתת רגולציה; כך נראית הפחתת מחירים.

אריאל קלנר: על פי דוח משרד הכלכלה, צפויה הפחתה של עד 900 מיליון ש"ח לצרכנים, וזאת עוד הערכה שמרנית.

אריאל קלנר: זה מה שנדרש לעשות בעוד מגוון מקומות:

אריאל קלנר: הנמכת חסמי כניסה, כניסת שחקנים חדשים, ובכך הגברת התחרות.

אריאל קלנר: אבל כנראה שיש כאלה ששוק חופשי מפריע להם.

אריאל קלנר: מכון התקנים, הגוף שמושפע ישירות, פנה לשר הכלכלה הנוכחי עמיר פרץ כדי לשמור בין השאר על פרנסת עובדי המכון.

אריאל קלנר: אזרחי ישראל הם פחות מעניינים.

אריאל קלנר: והשר פרץ לא מפתיע – הוא הודיע מיידית על כוונתו לצמצם את הרפורמה, ובצורה דרמטית, וזאת בניגוד לכל גורמי המקצוע ובניגוד לעמדת משרד האוצר ושר האוצר.

אריאל קלנר: האמת היא, יש לי הצעה: בואו ניקח את כל העובדים שהיו אמורים להיות מפוטרים, ושיקבלו משכורת מלאה; רק בואו נבטל את הצורך הזה בתקינה.

אריאל קלנר: זה עדיין ישתלם לאזרחי ישראל.

אריאל קלנר: בישראל יש יותר מדי תקינה.

אריאל קלנר: אנחנו חייבים להפחית אותה.

אריאל קלנר: צריך להקל על אזרחי ישראל.

אריאל קלנר: לאחרונה, ממש בימים אלה, השיק נפתלי בנט תוכנית שהוא קורא לה "תוכנית סינגפור".

אריאל קלנר: האמת, לא התעמקתי; עדיין לא הספקתי להתעמק בנבכי התוכנית, אבל היא נראית לי, מודה, בהחלט תוכנית בכיוון הנכון.

אריאל קלנר: רק יש בעיה: בנט לא מתחייב שלא להקים קואליציה עם שר האוצר הכושל בתולדות ישראל יאיר לפיד ועם מרב מיכאלי וניצן הורוביץ, אלה שמתנגדים בכל כוחם לכלכלת שוק ותומכים בכלכלה סוציאליסטית נחשלת.

אריאל קלנר: תוכנית סינגפור של בנט לא תוכל להתקיים בקואליציה שבנט מתכנן לנו.

אריאל קלנר: המטוס שבנט רוצה להטיס לסינגפור יגיע בסוף לוונצואלה.

אריאל קלנר: רק קואליציית ימין על מלא בראשות נתניהו, שכבר הוכיח בפועל איך מנהלים כלכלת שוק ואיך מזניקים את ישראל קדימה, תוכל לקדם את מדינת ישראל.

אריאל קלנר: נפעל להמשיך את שיפור הכלכלה, השיפור של העשור האחרון, את השגשוג, את הפריחה, ולהתערב כמה שפחות ולצמוח כמה שיותר.

אריאל קלנר: תודה רבה.

קרן ברק: תודה רבה, חבר הכנסת קלנר.

קרן ברק: ישיב סגן שר הבריאות יואב קיש, ואחרי זה עוברים להצבעה.

קרן ברק: אני צריכה שתתפסו את מקומותיכם.

יואב קיש: כבוד היושבת בראש, חברות וחברי הכנסת, התקנות האלה הן פשוטות; הן גם במידה מסוימת רטרואקטיביות, ואני מניח שהבית הזה יתמוך בהן.

יואב קיש: אבל כן חשוב לי לתת תשובה לחבר הכנסת איתן גינזבורג מכחול לבן, שעלה לפה ושאל למה לא ממנים יושב-ראש ועדת חינוך.

יואב קיש: אני שאלתי אותו למה לא ממנים שר תקשורת ולמה לא ממנים שר משפטים, ואז הוא אמר לי שראש הממשלה לא מוכן.

איתן גינזבורג: נכון.

יואב קיש: אז אני אומר לו: אתה יודע מה, כשאני מסתכל על המינויים שלכם – הם כולם התהפכו; לא עלינו, עליכם.

יואב קיש: זאת לא הממשלה בתוך הממשלה, זאת הממשלה בתוך הממשלה שבתוך הממשלה, כי מי היה לך?

יואב קיש: יועז הנדל עזב אתכם, ניסנקורן עזב אתכם, רם שפע גם עזב.

יואב קיש: את מי אתה רוצה למנות, עוד פעם את בני גנץ ליו"ר ועדת החינוך?

יואב קיש: אז עם כל הכבוד, אולי תקשיבו לנו?

יואב קיש: נשים מינויים שלנו – –

איתן גינזבורג: – – –

יואב קיש: – – ותאמין לי שתהיה לנו ממשלה, נדע לעבוד.

יואב קיש: אבל אתם, את כל זה לא הבנתם.

יואב קיש: בגלל זה אנחנו בבחירות.

איתן גינזבורג: מתאים לכם, זה כל כך מתאים לכם – – –

יואב קיש: מה, את מי שכחתי?

יואב קיש: אלי.

אלי כהן: הבנתי שסגנית יושב-ראש הכנסת כבר חושבת על איזה תפקיד.

יואב קיש: אוקיי.

יואב קיש: מה שאני אומר זה שמינויים מתהפכים זה המומחיות שלכם, ובסוף אין לכם אפילו חברי כנסת כדי לאייש פה את התפקידים, ועם כל הכבוד, בני גנץ – – –

איתן גינזבורג: אל תדאג לנו.

יואב קיש: בני גנץ לא יכול – – –

מאי גולן: לא, הם ילכו לחברת כוח אדם להביא אנשים.

איתן גינזבורג: אל תדאג לנו.

איתן גינזבורג: תדאג לעצמך – לא לאחרים.

יואב קיש: בני גנץ לא יכול לבוא ולמלא גם תפקידים בכנסת.

יואב קיש: יש לו מספיק תפקידים בממשלה.

איתן גינזבורג: – – – שמעתי עליכם.

יואב קיש: דרך אגב, אני לא יודע אם ראש הממשלה אמר או לא, אבל אני אגיד לך דבר כזה – –

איתן גינזבורג: אני יודע, תאמין לי שאני יודע.

איתן גינזבורג: לא רק שאני יודע – – –

יואב קיש: – – אני זוכר שהפריע מאוד להרבה מאוד אנשים שהיו כמה תיקים אצל שר אחד, ראש הממשלה, וכרגע אני רואה שכשזה גנץ פתאום אין עתירות לבג"ץ, לא מעניין אף אחד מה קורה, איך הוא מתפקד.

יואב קיש: אבל בסדר; אמרתי: אתה רוצה, אני מוכן להצביע לגנץ, למנות את גנץ ליו"ר ועדת חינוך.

יואב קיש: דרך אגב, מה עם יו"ר ועדת פנים?

יואב קיש: יש יו"ר ועדת פנים, או גם זה?

איתן גינזבורג: בהחלט יש.

יואב קיש: מי?

איתן גינזבורג: מיקי חיימוביץ'.

יואב קיש: אה, היא לא התפטרה?

איתן גינזבורג: לא.

יואב קיש: היא נשארה?

איתן גינזבורג: כן.

קרן ברק: לא ראית אותה פה היום?

יואב קיש: מה?

יואב קיש: לא, לא ראיתי.

יואב קיש: אני כבר לא עוקב.

מאי גולן: אבל מה זה משנה.

מאי גולן: היא עזבה.

יואב קיש: אני מודה – אני מתנצל בפני חברת הכנסת מיקי חיימוביץ'.

מאי גולן: על מה יש לך להתנצל?

מאי גולן: היא הודיעה קבל עם ועדה שהיא עזבה.

יואב קיש: לא, אני חשבתי שהיא – – –

קרן ברק: לא, אבל היא חברת כנסת.

מאי גולן: בסדר, אבל היא הודיעה שהיא לא חלק מהמפלגה הזאת ולא רצה בקונסטלציה אחרת.

מאי גולן: אז מה נשאר?

קרן ברק: אבל נכון להיום היא עדיין חברת כנסת.

יואב קיש: אני רוצה להסביר על מה אני מתנצל.

מאי גולן: למפלגה שלהם – – –

איתן גינזבורג: – – – אנשים – – –

יואב קיש: אני רוצה להסביר, חברת הכנסת מאי גולן.

מאי גולן: – – – תזכור, תזכור – – –

איתן גינזבורג: קצת צניעות.

איתן גינזבורג: קצת צניעות לא הזיקה לאף אחד.

מאי גולן: – – –

קרן ברק: חברת הכנסת מאי גולן.

איתן גינזבורג: צניעות – לא תזיק לך קצת צניעות.

מאי גולן: – – – אתה הלכת – – – תראה מה יהיה.

מאי גולן: לא עוברים את אחוז החסימה.

קרן ברק: חברת הכנסת גולן, את מפריעה לסגן השר.

יואב קיש: חשוב לי לדייק את דבריי.

יואב קיש: אני מודה שחשבתי שחברת הכנסת חיימוביץ' התפטרה כשהיא הודיעה שהיא לא ממשיכה בכחול לבן, מה שאני חושב שהיה צפוי, וכך ראוי שינהג כל חבר כנסת שעוזב את המפלגה שהוא נמנה עליה.

יואב קיש: הבנתי עכשיו – לא ראיתי אותה היום – שהיא לא התפטרה ושהיא עדיין ממלאת את תפקידה כיו"ר ועדת הפנים.

יואב קיש: אני לא יודע להגיד אם זה כמו האוזר, שגם הוא מינוי של כחול ולבן ולא התפטר.

יואב קיש: להבנתי, זה כמו שיש לנו גם יו"ר ועדת קורונה שנבחרה על ידי הליכוד וממשיכה.

יואב קיש: בקיצור, כנסת מעוותת.

יואב קיש: במידה מסוימת טוב אולי שאנחנו גומרים עם הכנסת הזאת.

יואב קיש: אני מקווה מאוד שהציבור בבית מבין שהבחירה היא פשוטה.

יואב קיש: באמת באמת, ההחלטה היא אם תהיה לנו ממשלת ימין מלא בראשות נתניהו בבחירות הבאות או שיעשו טלאי על טלאי ויביאו לנו את לפיד ואת כחול לבן וכל מיני כאלה יחד עם גדעון ובנט.

יואב קיש: אז אני מקווה שבבחירה הזאת כל אחד ידע לשים מחל ושנצליח בבחירות.

קרן ברק: גדעון או גידי.

יואב קיש: אני אומר עוד פעם: זה פשוט.

יואב קיש: בלי לפיד, לא גדעון ולא גידי יסתדרו.

יואב קיש: תודה.

קרן ברק: תודה רבה.

קרן ברק: אנחנו עוברים עכשיו לארבע הצבעות שונות, על כל תקנה בנפרד, אז אנא תהיו מרוכזים.

קרן ברק: תשבו, בסדר?

קרן ברק: מרגי, אני לא מאמינה שהביאו אותך בשביל זה.

קרן ברק: כל הכבוד.

קרן ברק: כל הכבוד – זה היה בחיוב.

קרן ברק: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 18), התשפ"א–2021 – מצביעים.

קרן ברק: הצבעה מס' 4 בעד התקנות – 6 נגד – אין נמנעים –אין תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 18), התשפ"א–2021, נתקבלו.

קרן ברק: שישה בעד, אין מתנגדים.

קרן ברק: אני מוסיפה את חברת הכנסת מאי גולן – שבעה; את חבר הכנסת קיש – שמונה; את חברת הכנסת מיכל וונש – תשעה; את חבר הכנסת קלנר – עשרה.

קרן ברק: כל השאר הצביעו במקומותיהם?

קרן ברק: אז עשרה בעד, אין מתנגדים.

קרן ברק: התקנות עברו, ויעברו – – –

איתן גינזבורג: לא, זה לא.

קרן ברק: אה, זה רק עבר.

קרן ברק: סליחה, סליחה.

קרן ברק: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 19), התשפ"א–2021 – הצבעה.

קרן ברק: הצבעה מס' 5 בעד התקנות – 6 נגד – אין נמנעים – 1 תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 19), התשפ"א–2021, נתקבלו.

קרן ברק: שישה בעד.

קרן ברק: אני מוסיפה את חברת הכנסת גולן, חבר הכנסת קיש, חבר הכנסת קלנר וחברת הכנסת וונש – עשרה בעד, אין מתנגדים, נמנע אחד.

קרן ברק: מעניין – נמנע אחד.

קרן ברק: אני מודיעה שהתקנות עברו.

קרן ברק: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 20), התשפ"א–2021 – מצביעים.

קרן ברק: הצבעה מס' 6 בעד התקנות – 6 נגד – אין נמנעים – 1 תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 20), התשפ"א–2021, נתקבלו.

קרן ברק: שישה בעד, ועליהם אני מוסיפה את חברת הכנסת גולן, חבר הכנסת קיש, חבר הכנסת קלנר וחברת הכנסת וונש – עשרה בעד, אין מתנגדים ונמנע אחד.

קרן ברק: התקנות עברו.

קרן ברק: תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 21), התשפ"א–2021 – הצבעה.

קרן ברק: הצבעה מס' 7 בעד התקנות – 6 נגד – אין נמנעים – 1 תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות של מוסדות המקיימים פעילות חינוך) (תיקון מס' 21), התשפ"א–2021, נתקבלו.

קרן ברק: שישה בעד.

קרן ברק: אני מוסיפה את חברת הכנסת גולן, חבר הכנסת קיש, חברת הכנסת וונש וחבר הכנסת קלנר – עשרה בעד, אין מתנגדים, נמנע אחד.

קרן ברק: התקנות עברו.

קרן ברק: [נספחות.

קרן ברק: ]

קרן ברק: אנחנו עוברים לסעיף הבא בסדר-היום – תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות שונות) (תיקון מס' 30).

קרן ברק: יציג את התקנות סגן שר הבריאות יואב קיש.

יואב קיש: את מה?

קרן ברק: תיקון 30.

יואב קיש: אני הקראתי את שניהם כשעליתי – – –

קרן ברק: אז תקריא שוב את 30, ושיהיה בהצלחה.

קרן ברק: עדכנתי אותו מייד.

קרן ברק: יש לך פה הוכחה חיה.

מיכל (מיקי) חיימוביץ': הינני כאן.

קרן ברק: כמו שאומרים, הוכחה חיה.

יואב קיש: התנצלתי שטעיתי.

קרן ברק: אתה יכול להתנצל עכשיו – – –

יואב קיש: כבוד היושבת בראש, כן, אני מודה, אני חשבתי שהודעת על עזיבתך את הבית הזה – –

מיכל (מיקי) חיימוביץ': לא.

יואב קיש: – – וכשהסבירו לי שזה לא המצב אז אמרתי: אני מתנצל.

יואב קיש: לא ראיתי אותך היום אז לא ידעתי.

מיכל (מיקי) חיימוביץ': צריך לקרוא יותר – – –

יואב קיש: מאחל לך בהצלחה בקדנציה שעוד נותרה, מה שנקרא.

יואב קיש: אין ספק שהזפת – – –

יעקב מרגי: תאחל לה הצלחה בכל אשר תפנה.

איתן גינזבורג: יושב-ראש אנחנו מביאים להיום.

מיכל (מיקי) חיימוביץ': חבל שלא אמרת "המשיח לא בא", היה בא.

יואב קיש: השר אלי כהן, מה היה קורה אם הייתי מדבר על ניסנקורן כשר המשפטים – אולי גם היה נולד פה איזה משהו.

יואב קיש: בקיצור, את התקנות האלה כבר – – –

מיכל (מיקי) חיימוביץ': תפגין יותר מעורבות באקטואליה.

מיכל (מיקי) חיימוביץ': כן, בבקשה.

יואב קיש: היושבת-ראש, כל הדיון היה בגלל שהסברתי לחבר הכנסת איתן גינזבורג שהצלחה גדולה במינויים שלהם – של שר המשפטים, שר התקשורת, יושב-ראש ועדת החינוך – לא משהו, כולם יצאו נגדם בסוף, אז אמרתי: אולי תיתנו לנו את המינויים ואנחנו נפתור לכם את הבעיה.

יואב קיש: זה פשוט.

יואב קיש: אלא אם כן רוצים לעשות את גנץ גם ליו"ר ועדת חינוך.

יואב קיש: ואז חשבתי שהתפקיד של יו"ר ועדת הפנים – בטעות, מתנצל – גם הוא לא מאויש.

יואב קיש: אני שמח לראות פה את היושבת-ראש, שממלאה את התפקיד בנאמנות.

יואב קיש: אפילו – – –

איתן גינזבורג: אני שמח שגם אתה חושב – – –

יואב קיש: היא אפילו החליפה אותי בתפקידי בכנסת העשרים, כי כבר היו כמה כנסות בלי, אז אני שמח שלפחות פה יש המשכיות ואנחנו לא באירוע של שר משפטים, תקשורת.

יואב קיש: אני גם שמח ששר הרווחה – אני אומר את זה בכנות, בלי ציניות – נשאר בתפקידו.

יואב קיש: אני חושב שזה חשוב.

איתן גינזבורג: אני בטוח, אדוני סגן השר, אני משוכנע בכך – ואני מציע עכשיו בלי פוליטיקה – שגם אתה, בתור מי שהיה יושב-ראש ועדת הכנסת ויושב-ראש ועדת הפנים מוטרד מהעובדה שיש יושב-ראש ועדת חינוך שלא מאפשר להם – – –

יואב קיש: כן, אבל אני חייב לומר לך – – –

איתן גינזבורג: אני לא – – –

יואב קיש: אני חייב לומר לך שכשאני רואה את הפופוליזם שלכם, גם בקבינט הקורונה ובמקומות אחרים – פוליטיקה במקומות האלה לא ניתן לכם לעשות – –

איתן גינזבורג: – – – ועדת חוקה לא אפשרה – – –

יואב קיש: – – כולל פוליטיקה שמונעת פיצוי כספי לעסקים.

איתן גינזבורג: – – –

יואב קיש: לא יכול להיות שגנץ מונע העברת תוכנית לחיזוק עסקים במדינת ישראל.

יואב קיש: עסקים פושטים את הרגל, ואתם וגנץ מונעים העברה של התקציב הזה.

איתן גינזבורג: – – – פופוליזם – – –

יואב קיש: אתה מדבר איתי על מה אני מאמין?

יואב קיש: אני אומר לך מה אני מאמין.

יואב קיש: אנחנו רוצים לחזק את העסקים, לעודד את הכלכלה, להציל עסקים מקריסה, וגנץ בלי בושה עוצר את זה.

יואב קיש: תיתן מענה לזה, אחרי זה תדבר איתי על תפקידים.

יואב קיש: חוצפה.

איתן גינזבורג: – – – תקציב המדינה?

איתן גינזבורג: חצוף.

איתן גינזבורג: איפה תקציב המדינה?

איתן גינזבורג: איפה תקציב המדינה – – –

יואב קיש: מדבר איתי על תקציבים, מדבר איתי על תפקידים, מדבר איתי על יו"ר ועדת חינוך – מה עם העסקים שפושטים את הרגל, הם לא צריכים עזרה עכשיו?

יואב קיש: הם יכולים לשרוד חודשים?

איתן גינזבורג: – – – אמרתי את כל הדברים האלה – – –

יואב קיש: אני שמעתי היום את ראש הממשלה מתחייב, ואני רוצה לומר את זה לציבור: לא משנה אם גנץ יעשה תעלולים פוליטיים, אנחנו נמשיך לדחוף את זה, וגם אם הוא לא יסכים ואם היועמ"ש לא יסכים, אנחנו ביום הראשון שנקים פה ממשלת ימין מלא נעביר את התוכנית הזאת לחיזוק העסקים במדינת ישראל.

יואב קיש: לא ניתן לכם לפגוע בהם.

איתן גינזבורג: לא נעים להגיד לך, אדוני, אבל זה אחד הדברים – – –

יואב קיש: ואתה מדבר איתי על מינויים.

יואב קיש: זה מה שחשוב לך.

יואב קיש: תן אוקיי לעסקים, תציל את העסקים – –

איתן גינזבורג: תגיד, אתה לא מתבייש?

איתן גינזבורג: אתה לא מתבייש?

איתן גינזבורג: אתה משקר, משקר – – –

יואב קיש: – – תתמוך בתוכנית להצלת עסקים במדינת ישראל.

איתן גינזבורג: – – –

יואב קיש: יש קורונה כלכלית, יש קורונה בריאותית, חיסונים – – –

איתן גינזבורג: – – – תחזור בך, חצוף.

איתן גינזבורג: תחזור בך, תחזור בך – – –

יואב קיש: חיסונים אנחנו מביאים – זה בסדר?

יואב קיש: רגע, אולי גנץ רוצה למנוע את החיסונים?

יואב קיש: אולי גנץ רוצה למנוע את החיסונים.

איתן גינזבורג: תחזור בך.

איתן גינזבורג: חצוף.

איתן גינזבורג: חצוף.

יואב קיש: אתם חסרי בושה.

יואב קיש: מתנהלים פוליטית בפורומים הכי רגישים במדינת ישראל.

יואב קיש: אתה יודע מה?

יואב קיש: עם הפריטטיות לא ניתן לכם, ואם בכל זאת תחסמו את זה – על אפכם ועל חמתכם.

יואב קיש: אני אומר לך, ראש הממשלה הבטיח: ביום הראשון שנקים את ממשלת הימין נעביר את התוכנית הזאת.

איתן גינזבורג: הוא גם הבטיח סיפוח.

יואב קיש: ואתם לא נתתם.

יואב קיש: לא אף אחד אחר.

איתן גינזבורג: הוא הבטיח הרבה דברים – – –

יואב קיש: ואני אומר לך, והוא קיים, והוא הביא חיסונים, הוא הביא חיסונים לכל עם ישראל כשלפיד, השותף שלכם – –

איתן גינזבורג: תאמין לי, הוא הבטיח מה – – –

יואב קיש: – – לפיד, השותף שלכם לראשות הממשלה, אמר: יהיו חמישה חיסונים בינואר.

איתן גינזבורג: אתה האחרון שיכול להגיד – – –

יואב קיש: אתה יודע, הוא טעה רק בפקטור של מיליון.

יואב קיש: זו הטעות הקטנה של ראש הממשלה שאתה דוחף אליו – אתה וכל מי שלא יצביע לליכוד.

יואב קיש: ואני אומר לך בצורה הכי פשוטה – –

איתן גינזבורג: – – –

יואב קיש: – – או שיהיה פה אחרי הבחירות ראש ממשלה מהימין, וזה נתניהו, מלא מלא עם ממשלת ימין חזקה, או שיהיה פה ניסיון להמליך מי שמדבר על חמישה חיסונים בינואר.

איתן גינזבורג: – – – שהולכים להביא – – –

יואב קיש: ועשינו ארבעה הסכמי שלום – מי עשה אותם, מי עשה את הסכמי השלום?

יואב קיש: תראה איזו מציאות מדהימה יש פה מדינת ישראל.

איתן גינזבורג: – – –

יואב קיש: אנחנו נס.

יואב קיש: באמת שיש פה נס בלב המזרח התיכון.

יואב קיש: תשווה את עצמך לעולם.

יואב קיש: תראה איפה אתה נמצא.

יואב קיש: תגיד תודה לראש הממשלה נתניהו, כי הוא הביא את ההישגים המדהימים האלה, ותפסיקו לתקוע מקלות בגלגלים.

יואב קיש: אתם נמצאים בכל הפורומים הרגישים – –

איתן גינזבורג: אתה רוצה שנשתחווה?

איתן גינזבורג: להשתחוות – – –

יואב קיש: – – וכל מה שאתם עושים זה רק ורק לתקוע מקלות בגלגלים.

איתן גינזבורג: רציתי לספר לך, סגן השר, שבתוכנית שהוא רוצה להביא יש תקנות לעזרה לרישוי עסקים.

איתן גינזבורג: רק מה שכחו להגיד, שהתקנות האלה אושרו – – –

יואב קיש: ואתם תומכים?

יואב קיש: אתם תומכים בתוכנית?

איתן גינזבורג: אתה רוצה להקשיב לי?

יואב קיש: אתם תומכים בתוכנית?

איתן גינזבורג: אתה רוצה להקשיב?

איתן גינזבורג: אני רוצה – – –

יואב קיש: אבל אתם תומכים בתוכנית?

איתן גינזבורג: אבל אני רוצה להרים לך.

יואב קיש: לא.

יואב קיש: אני רוצה לדעת.

איתן גינזבורג: אני רוצה להרים לך.

יואב קיש: כי יש שם – לא, יש שם גם כסף לעסקים במצוקה, יש שם כסף לצמיחה, יש שם עידוד לאזרחים, שיקבלו מענקים ויוציאו את הכספים האלה.

יואב קיש: אני יודע טוב מאוד.

יואב קיש: אז מה, אתה מחפש איזה סעיף בשביל להסביר את ההתנגדות שלכם?

יואב קיש: אז אני אומר לך: ההתנגדות הזו לא רלוונטית.

יואב קיש: אתם, אני לא יודע אם תהיו קיימים בכלל בבחירות הבאות.

יואב קיש: אנחנו נרכיב את הממשלה ואנחנו נעשה את מה שצריך.

יואב קיש: אנחנו נציל את העסקים במדינת ישראל ונעזור לכלכלה.

יואב קיש: וכמו שהצלנו את הבריאות והבאנו חיסונים והצלחנו להוציא את מדינת ישראל מהמשבר הזה, ראשונה בעולם, כך גם בכלכלה נוביל אותה להצלחה מסחררת.

איתן גינזבורג: כל מה שרציתי להגיד לך – – –

יואב קיש: עזוב.

יואב קיש: מה זה יעזור.

איתן גינזבורג: – – –

יואב קיש: עזוב, זה לא מעניין.

יואב קיש: אתה יודע למה זה לא מעניין?

יואב קיש: כי אני רוצה לשמוע אותך למה אתה מתנגד לתמיכה בצמיחה.

איתן גינזבורג: – – – אז בוא אני אגיד לך.

יואב קיש: אז אתה מחפש איזה סעיף – לך תסביר לי שכן אולי זה ככה או אחרת, הורדת רגולציה קיימת.

איתן גינזבורג: אין לך מושג על מה אתה מדבר.

יואב קיש: אבל מה זה משנה?

איתן גינזבורג: יואב – – –

יואב קיש: תתמוך בהצעה.

איתן גינזבורג: יואב – – –

יואב קיש: תביא אותה לשולחן הממשלה.

יואב קיש: אתה יודע שגנץ מונע אותה מדיון בממשלה?

יואב קיש: למה הוא מונע דיון בממשלה?

יואב קיש: מה ביקשנו?

איתן גינזבורג: יואב, תגיד, אתה רוצה להפסיק לקשקש?

יואב קיש: לא.

יואב קיש: אני אומר לך את האמת בפרצוף.

יואב קיש: קשה לך לשמוע אותה.

איתן גינזבורג: תמשיך לקשקש.

איתן גינזבורג: תמשיך לקשקש.

יואב קיש: דיון בממשלה ביקשנו.

יואב קיש: תן לי תשובה על זה.

יואב קיש: למה גנץ מונע דיון בממשלה?

יואב קיש: לזה אין לך תשובה.

יואב קיש: להתחיל להתחבא לי מאחורי איזה סעיף מס' 50, בסדר, אולי אפילו יש בזה משהו.

יואב קיש: זה לא מעניין אותי.

יואב קיש: תן דיון בממשלה, ענייני – –

איתן גינזבורג: – – – יואב קיש.

יואב קיש: – – על התגמול, על ההצלה של העסקים – –

איתן גינזבורג: – – –

יואב קיש: – – על הרפורמה הכל-כך נדרשת הזאת, ולא על חרטוטים.

איתן גינזבורג: אבל אתה העברת אותו, יואב.

איתן גינזבורג: אתה העברת, אתה אישרת אותו.

איתן גינזבורג: כשהיית יושב-ראש הוועדה, אישרת אותו.

יואב קיש: אני לא אישרתי 15 מיליארד שקלים שמחכים עכשיו לעזור לעסקים.

יואב קיש: על זה המהות של האירוע.

יואב קיש: אתה אפילו את זה לא מבין.

יואב קיש: ואת זה גנץ חוסם מדיון בממשלה, מנצל את הכוח הפריטטי שלו, פוגע בעסקים במדינת ישראל – או לוקח על עצמו אחריות שהיא ברמה, אני אומר לך, של פשע.

איתן גינזבורג: כמו שהעבירו את התקציב.

יואב קיש: עכשיו אני רוצה לחזור לעניין התקנות.

איתן גינזבורג: – – – תקציב, שזה לא פשע.

איתן גינזבורג: זה בסדר גמור.

יואב קיש: הקראתי אותן קודם.

יואב קיש: הן כבר היו בעבר ולא הגיעו לשולחן ועדת החוקה, ואנחנו בעצם היום מאשרים אותן.

יואב קיש: מדברים על הנושא של סגירת קבר הרשב"י, ומדברים על הנושא של מגבלת התקהלויות.

יואב קיש: פירטתי את זה קודם בעמדתי.

יואב קיש: תודה.

מיכל (מיקי) חיימוביץ': תודה רבה.

מיכל (מיקי) חיימוביץ': יש לנו דוברים שנרשמו.

מיכל (מיקי) חיימוביץ': חבר הכנסת עופר כסיף – לא נמצא; חבר הכנסת אחמד טיבי – גם אינו נוכח.

מיכל (מיקי) חיימוביץ': חברת הכנסת מיכל קוטלר וונש, בבקשה.

יצחק פינדרוס: לא הספקתי.

יצחק פינדרוס: זה היה כמה דקות – – –

מיכל (מיקי) חיימוביץ': בבקשה.

יצחק פינדרוס: – – –

מיכל (מיקי) חיימוביץ': בבקשה.

מיכל (מיקי) חיימוביץ': הוספתי אותך בסוף הרשימה.

יצחק פינדרוס: תודה רבה.

מיכל וונש: תודה רבה, גברתי היושבת-ראש.

מיכל וונש: אדוני סגן השר, כנסת נכבדה, אני אדבר קצת על התרגום של ההישגים המדהימים של ממשלת ישראל, ברשותך, ועל ההשלכות על אזרחי מדינת ישראל, גם מתוקף תפקידך, אדוני סגן השר.

מיכל וונש: לפני כמה ימים, בשבוע שבו ציינו שנה לתחילת משבר הקורונה, התוודענו לסיפור טרגי שבו ישראלי בן 42, שהתגורר ועבד כשף בסלובקיה והתחנן לשוב הביתה, בצירוף מסמכים רפואיים, קיבל סירוב כניסה לישראל ולאחר כמה שעות התאבד.

מיכל וונש: סיפורו הטרגי מאיר זרקור על השלכות התסכול הנוכחי בקרב אלה שבעקבות ההחלטה לסגור את השמיים ללא תוכנית ליישום מונגש ושקוף, שמעניק ודאות כלשהי בתקופה קשה זו, אינם יכולים לשוב ארצה או לצאת ממנה, גם, במקרים רבים, מסיבות הומניטריות, שעליהן ועדת החריגים מחליטה באופן לא ברור ושרירותי לחלוטין.

מיכל וונש: לסיפור זה מצטרפים מאות בני אדם, שאל סיפוריהם אני ממשיכה להיחשף.

מיכל וונש: רבים מהם עולים חדשים וותיקים, מועמדים לעלייה וגם מי שבעצמם טרם עלו רשמית כדי לאפשר את עליית משפחתם ארצה, שאת זעקתם אני מבקשת להשמיע כאן היום.

מיכל וונש: מדינת ישראל היא מדינת עולים.

מיכל וונש: לאורך כל שנות קיומה עלו ארצה והותירו מאחור את הכול עולים רבים, להגשמת חזונה, ייעודה וערכיה.

מיכל וונש: לעולים הללו לא מגיעות זכויות יתרות על שאר אזרחי ישראל אלא יש להכיר במצבם ולהשוות את זכויותיהם של מי שהפכו למשפחות מפוצלות מעצם עלייתן, ושמן הסתם נדרשים לנסוע לחו"ל או להגיע ארצה יותר מסיבות אישיות או משפחתיות – על מנת לסעוד או לקבור הורה, לטפל בילד חולה או כל דבר אחר שמי שמשפחתו איננה מפוצלת נדרש ויכול לעשות בנסיעה קלה לחיפה או לפתח תקווה.

מיכל וונש: ההשלכות והמצבים אבסורדיים: זוג עולים עם תינוק טסו לצורך משפחתי טרם סגירת השמיים וכאשר ביקשו לחזור ארצה ההורים קיבלו אישור כניסה אך תינוקם בן שמונת החודשים לא קיבל אישור.

מיכל וונש: אח ואחות ביקשו לצאת מישראל להלוויית אימם בארה"ב ובתשובה האחות קיבלה אישור יציאה בעוד האח לא קיבל.

מיכל וונש: משפחה בת חמש נפשות נתקעה באמצע תהליך העלייה לאחר שכבר מכרה את כל רכושה בבריטניה, הוציאה את הילדים מבית הספר, שלחה את כל הפריטים האישיים שלה לארץ והחלה כבר לשלם שכירות על דירה בנתניה.

מיכל וונש: טיסתם לארץ בוטלה, בקשתם הראשונה לאישור נדחתה, מצבם כמובן לא נלקח בחשבון, כיוון שהם טרם הפכו לאזרחים ישראלים.

מיכל וונש: ויש גם מי שמסיבות שונות עוד לא שינו סטטוס בישראל אך כל משפחותיהם חיות כאן.

מיכל וונש: כך, למשל, עשרות רופאים שממשיכים לעבוד בארה"ב אך המשפחות שלהם – ילדיהם, נכדיהם – הם אזרחים ישראלים וחיים כאן, ביניהם רופא בכיר שאשתו וילדיו חיים בארץ כאזרחים ישראלים, והוא ממשיך לעבוד בארה"ב כדי לקיים את חייהם בארץ; בשבוע בחודש שבו הוא נמצא בארץ הוא מתנדב ומייעץ למחלקת הטראומה בבית החולים שערי צדק.

מיכל וונש: הוא ביקש לחזור למשפחתו בשבוע שהוא אמור להיות בארץ, וגם הבת שלו מאושפזת בבית החולים, אבל בגלל שבמאזן השנתי של הימים לא הוכח שמרכז חייו הוא בישראל – מן הסתם כי הוא עובד בארצות הברית – הוא לא קיבל אישור כניסה.

מיכל וונש: כל אלה הם רק טעימה.

מיכל וונש: כל יום מתווספים עשרות סיפורים אנושיים, קשים.

מיכל וונש: והם לא רק – רובם גם התחסנו, אגב; אזרחים שומרי חוק, שהחוסר, המחסור במנגנון של היישום של ההחלטה לסגור את השמיים נוגע להם ביום-יום, עכשיו.

מיכל וונש: בתקופת מגפה עולמית, שבה אמון הציבור דרוש יותר מכל דבר אחר, במקום לקחת אחריות מגלגלים את האחריות לנושא הזה כמו תפוח אדמה לוהט ממשרד למשרד.

מיכל וונש: וזה קורה שוב ושוב בהקשרים שונים.

מיכל וונש: הכשל בביצוע של ההחלטה לסגירת נתב"ג הוא רק סימפטום לניתוק שהולך וגדל בין מקבלי ההחלטות למי שנדרשים לעמוד בהחלטות – אזרחי מדינת ישראל.

מיכל וונש: ועדות החריגים שהקמתם באמת עברו ממשרד למשרד, וגם ועדת ההשגות, וכל פעם נוצר מנגנון חדש, שעבד פחות ופחות טוב.

מיכל וונש: כתוצאה מכך היום, אחרי שזה עבר ממשרד האנרגיה למשרד העבודה וההתיישבות וגם למשרד התחבורה זה חזר עכשיו, אני חושבת, הוועדה מתגלגלת ואיתה האחריות מתגלגלת מיד ליד, ואיתה הביצוע הכושל מתגלגל – –

מיכל (מיקי) חיימוביץ': מיכל, את צריכה לסיים.

מיכל וונש: אני מסיימת.

מיכל וונש: – – כמו כדור שלג שהולך וגדל עם פגיעה רבה באזרחי מדינת ישראל.

מיכל וונש: שנה למשבר הקורונה, והאיר הזרקור גם על ההכרח ללקיחת אחריות ניהולית וערכית, ליצירת משילות ולמינהל תקין, כדי שניתן יהיה לייצר הפרדה בין הרשויות.

מיכל וונש: פה רבים תוקפים את הרשות השופטת, אבל עד שהרשות המבצעת והמחוקקת, גם בסמכותה כמפקחת, לא תיקחנה אחריות, הרי שלא נוכל לשפר או לתקן את האיזון ואת ההפרדה בין הרשויות.

מיכל וונש: תודה רבה.

מיכל (מיקי) חיימוביץ': תודה רבה לך.

מיכל (מיקי) חיימוביץ': חבר הכנסת אוריאל בוסו – אינו נוכח; חברת הכנסת מרב מיכאלי – גם לא נמצאת; חבר הכנסת אריאל קלנר, הוא היה פה הרגע – אינו נוכח.

מיכל (מיקי) חיימוביץ': חבר כנסת עמית הלוי, בבקשה.

עמית הלוי: גברתי היושבת בראש, חברותיי וחבריי לכנסת, אזרחי ישראל, מועמדת מפלגת העבודה אבתיסאם מראענה נפסלה כאן על ידי ועדת הבחירות.

עמית הלוי: היא נפסלה כי כולנו נחרדנו מהדברים שאמרה בראיונות לתקשורת, מהדברים שהיא פרסמה בפייסבוק.

עמית הלוי: זה לא רק הסגנון הגס והבוטה, גברתי, על גבול המופרע, אלא בעיקר התוכן.

עמית הלוי: והמשותף לכל האמירות שלה הוא אי-הכרה בישראל כמדינתו של העם היהודי, שלילת הזכות של העם היהודי להגדרה עצמית כאן במולדתו.

עמית הלוי: היא נפסלה לא בגלל שהיא לא התאימה למישהו; בגלל שהעמדה הזאת – הוגדר על ידי חוק-יסוד: הכנסת, סעיף 7א, כבלתי לגיטימי שמועמד לכנסת יחזיק בה.

עמית הלוי: אני מצטט: לא יהיה אדם מועמד בבחירות לכנסת אם יש במעשיו של האדם, לרבות בהתבטאויותיו, במפורש או במשתמע, שלילת קיומה של מדינת ישראל כמדינה יהודית ודמוקרטית.

עמית הלוי: עכשיו בואו נשמע את אבתיסאם במפורש, אפילו לא במשתמע:

עמית הלוי: הייתי משמידה את זיכרון יעקב – תדגיש, בלי להרוג; שיחזרו לארצות הברית או לפולניה.

עמית הלוי: נכבה זה אונס קבוצתי; מלחמת העצמאות שלנו – אונס קבוצתי שבוצע על ידי בריונים שממשיכים להסתובב חופשי.

עמית הלוי: לא עמדתי בצפירה, היא אמרה בציטוט אחר, הייתי בנהיגה.

עמית הלוי: כל המדינה עמדה בדום, אני החלטתי להמשיך לנסוע – תקשיבו, אזרחי ישראל – אלו היו שתי דקות מופלאות בזמן הצפירה, אומרת אבתיסאם.

עמית הלוי: מופלאות.

עמית הלוי: איזה ביזוי עמוק, לא רק של המדינה והחיילים – של הכאב של כל הדברים הקדושים לנו כבני אדם.

עמית הלוי: איזה ביזוי, איזו אכזריות.

עמית הלוי: עכשיו באה מרב מיכאלי, ראש מפלגת העבודה – באה מפלגת העבודה, אומרת: תראו, אלו אמירות ישנות, אלו אמירות מהעבר.

עמית הלוי: בסדר, את יודעת, במסורת שלנו יש שערי תשובה.

עמית הלוי: אדם אומר: אני חשבתי ככה, חשבתי, אני חוזר בתשובה, מכיר בחטא, מתחרט באופן עמוק, מתוודה ומקבל לעתיד דרך אחרת.

עמית הלוי: הינה, אז היום היא באה לבית המשפט העליון.

עמית הלוי: באמת, חשבתי שהיא תבוא והיא תתנצל, שלבית המשפט העליון לפחות היא תאמר: לא התכוונתי, הינה, חשבתי על הדברים, אני חוזרת בי.

עמית הלוי: אז היא באה היום – תקשיבו, אזרחי ישראל, מה היא אמרה.

עמית הלוי: חשבתם שהיא מתחרטת חרטה עמוקה?

עמית הלוי: שהיא עלתה להר הרצל, משהו, לחלקת החיילים, ביקשה סליחה?

עמית הלוי: כלום.

עמית הלוי: נאדה.

עמית הלוי: שום דבר.

עמית הלוי: תקשיבו טוב, כי היא אמרה דברים, ותדקדקו בדברים שלה.

עמית הלוי: אני מצטט לכם מה היא אמרה היום לבית המשפט בתצהיר שהיא הגישה: חלק מאותן אמירות הן אכן קשות, וקריאתן אינה נוחה לרבים מאזרחי ישראל.

עמית הלוי: מה זה הדבר הזה?

עמית הלוי: יש לכם חוסר נוחות, היא אומרת, סגן השר, יש לכם חוסר נוחות.

עמית הלוי: השמדה זה עניין של נוחות?

עמית הלוי: להשמיד את זיכרון יעקב זה עניין של נוחות?

עמית הלוי: ביזוי החיילים זה עניין של נוחות?

עמית הלוי: היא גם לא מפספסת את ההזדמנות לומר: לרבים מהאזרחים זה לא נוח – כלומר יש לא מעט אנשים בישראל שזה כן נוח להם.

עמית הלוי: הלאה.

עמית הלוי: היא כותבת – אני מתמצת – –

מיכל (מיקי) חיימוביץ': אתה חייב לסיים.

עמית הלוי: – – אני מבקשת להצר על האופן שבו נכתבו הפרסומים – לא על הדברים, על התוכן.

עמית הלוי: היא לא מצטערת שהיא רוצה להשמיד את זיכרון יעקב או לבזות את חיילי צה"ל, ואני לא נכנס פה לכל מיני דברים בוטים שמפאת כבוד הכנסת אני לא אומר שהיא אמרה.

עמית הלוי: לא.

עמית הלוי: היא אומרת ככה: בראייה בדיעבד היא הייתה מסגננת את הדברים אחרת.

עמית הלוי: מסגננת.

עמית הלוי: מה זה, המדינה שלנו זה מגזין אופנה?

מיכל (מיקי) חיימוביץ': חבר הכנסת הלוי, אנא חתור לסיום, בבקשה.

עמית הלוי: גברתי היושבת-ראש, חיילי צה"ל והילדים שנרצחו באכזריות זה משהו שקשור לעיצוב?

עמית הלוי: לסגנון?

עמית הלוי: היא הייתה מסגננת.

עמית הלוי: אין פה לא תשובה ולא כלום.

עמית הלוי: זו אותה שנאת מדינת העם היהודי, מדינת ישראל.

עמית הלוי: כמה חוצפה יש לאישה הזאת.

עמית הלוי: כמה חוצפה, על כל הטוב שהמדינה מביאה כאן לכל האזרחים, לרבות כולם.

עמית הלוי: כמה חוצפה, כמה כפיות טובה.

מיכל (מיקי) חיימוביץ': תודה.

עמית הלוי: אני רוצה לסיים בדבר אחד.

עמית הלוי: תראי, ראשי מפלגת העבודה, בן-גוריון, כצנלסון, אם היו כאן ורואים שזאת מועמדת שלהם, היו קורעים קריעה ויושבים שבעה; אלו שהגדירו שאלו מטרות הציונות: קיבוץ הגלויות, התיישבות בארץ וביטחון – כל הדברים שגב' אבתיסאם מבזה.

עמית הלוי: אבל מי נותן לזה יד?

עמית הלוי: יאיר לפיד.

עמית הלוי: וחמור מכולם – – –

מיכל (מיקי) חיימוביץ': תודה.

עמית הלוי: אני מסיים.

עמית הלוי: משפט אחרון, גברתי.

מיכל (מיקי) חיימוביץ': כן.

עמית הלוי: החמור מכולם שגדעון סער, זאב אלקין וחבריהם מוכנים לתת יד לקואליציה של לפיד עם אבתיסאם ולא עם נתניהו.

מיכל (מיקי) חיימוביץ': תודה.

עמית הלוי: עליה אתם בונים, לעשות איתה הסכם ולא עם נתניהו?

עמית הלוי: זה ז'בוטינסקי ובגין שאתם מדברים עליהם?

עמית הלוי: אתם מדברים על סיקור אוהד, מושחת – – –

מיכל (מיקי) חיימוביץ': חבר הכנסת הלוי, ביקשתי ממך כבר כל כך הרבה פעמים.

עמית הלוי: בסדר גמור.

מיכל (מיקי) חיימוביץ': אני מבקשת לכבד.

עמית הלוי: יש יותר שחיתות מוסרית מזה?

עמית הלוי: לתת יד להשחתה מוסרית כזאת, והם מדברים על סיקור אוהד?

עמית הלוי: תודה.

מיכל (מיקי) חיימוביץ': תודה רבה.

מיכל (מיקי) חיימוביץ': חבר הכנסת פינדרוס, בבקשה.

יצחק פינדרוס: גברתי היושבת-ראש, אני מודה לך על האפשרות לדבר.

יצחק פינדרוס: אדוני חבר הכנסת עמית הלוי, האמת היא שישבתי והתרגשתי מהאכפתיות שלך למי שלא מבין שמדינת ישראל היא ביתו של העם היהודי ושמזיכרון יעקב צריך להחזיר אותו לארצות הברית.

יצחק פינדרוס: אבל היום כאן בכנסת, וכבר במשך שלושה שבועות, אנחנו מצביעים פעם אחר פעם על תקנות שמונעות מאנשים שכאן ביתם, כאן מרכז חייהם, כאן הם נמצאים, כאן הנשים שלהם, הילדים שלהם, ההורים שלהם נמצאים כאן – אנחנו מונעים מהם להגיע לכאן, לארץ, בצורה לא מאורגנת, בצורה נוראית ומזעזעת.

יצחק פינדרוס: כולם באו והתכנסו היום בוועדות הכנסת, בגיוס מלא, להצביע בשביל להעביר שוב את התקנות האלה.

יצחק פינדרוס: עברנו שבוע – ראינו שזה לא עובד; שבוע שני – ראינו שזה לא עובד; שבוע שלישי – ראינו שזה לא עובד, ושוב אותו דבר.

יצחק פינדרוס: ולא למדנו.

יצחק פינדרוס: אותו דבר היה פה לפני שעה.

יצחק פינדרוס: כולם כבר הבינו מה שאמר מרן שר התורה הרב קנייבסקי, מה אמר הרב אדלשטיין לפני שנה: חבר'ה, אתם נכנסים למשבר, אל תזניחו את החינוך.

יצחק פינדרוס: כל מי שאתה שואל אותו היום מבין ששנה שלמה, שנה שלמה הזניחו את החינוך, לא טיפלו בו.

יצחק פינדרוס: ילדים מסתובבים בחוסר מעש, נערים מסתובבים בחוסר מעש, שרפו שנה ולא עשו כלום.

יצחק פינדרוס: אבל עוד פעם, מתגייסים כולם: בואו נעביר חוק.

יצחק פינדרוס: מהם הפתרונות שמוצעים?

יצחק פינדרוס: אין פתרונות, לא לאנשים שתקועים בחוץ לארץ, שסגרו להם בתוך שש שעות את הגבולות, לא לאנשים ששנה שלמה לא לומדים.

יצחק פינדרוס: אז נכון, האלטרנטיבה להצביע למי שמצהיר שהוא יגרש אותנו מזיכרון יעקב לארצות הברית היא לא אלטרנטיבה, אבל גם למי שעושה את זה בפועל זו אלטרנטיבה מאוד בעייתית.

יצחק פינדרוס: תודה רבה.

מיכל (מיקי) חיימוביץ': תודה.

מיכל (מיקי) חיימוביץ': תודה לך.

מיכל (מיקי) חיימוביץ': סגן השר, אתה תרצה לסכם או שנעבור להצבעה?

יואב קיש: כבוד היושבת-ראש, אני לא אאריך בדבריי, רק שמעתי את חברי הכנסת לפניי ואני חייב לומר שאני מסכים מאוד לכל מה שאמר חבר הכנסת עמית הלוי.

יואב קיש: ולחבר הכנסת פינדרוס, כמובן שיש פה מחיר מאוד כבד בחינוך בגלל התחלואה הזאת.

יואב קיש: אנחנו עושים את כל המאמצים כדי להקטין אותה, ואני מזכיר לך שהיום, בתקופה הזאת, כשאנחנו מול המוטציה הבריטית, עם חשש מאוד גדול דווקא של פגיעה בצעירים, אנחנו טיפה יותר זהירים בעניין הזה.

יואב קיש: אני מאוד מקווה שנעבור את הגל הזה, ובשבועות הקרובים כל מערכת החינוך תוכל להיפתח, בערים הצהובות והירוקות.

יואב קיש: תודה.

יואב קיש: עד כאן.

מיכל (מיקי) חיימוביץ': תודה רבה.

מיכל (מיקי) חיימוביץ': מייד כשסגן השר יתפוס את מקומו אנחנו נעבור להצבעה.

מיכל (מיקי) חיימוביץ': הצבעה.

מיכל (מיקי) חיימוביץ': אנחנו מצביעים על תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות שונות) (תיקון מס' 30), התשפ"א–2021.

מיכל (מיקי) חיימוביץ': הצבעה.

מיכל (מיקי) חיימוביץ': הצבעה מס' 8 בעד התקנות – 1 נגד – אין נמנעים – אין תקנות סמכויות מיוחדות להתמודדות עם נגיף הקורונה החדש (הוראת שעה) (הגבלת פעילות והוראות שונות) (תיקון מס' 30), התשפ"א–2021, נתקבלו.

מיכל (מיקי) חיימוביץ': בעד – אחד.

מיכל (מיקי) חיימוביץ': אנחנו מוסיפים את סגן השר יואב קיש, את חבר הכנסת אריאל קלנר ואת חבר הכנסת עמית הלוי.

מיכל (מיקי) חיימוביץ': אם כך, ארבעה בעד, אין מתנגדים, אין נמנעים.

מיכל (מיקי) חיימוביץ': אני קובעת כי תקנות סמכויות מיוחדות להתמודדות עם נגיף הקורונה אושרו כאן במליאה.

מיכל (מיקי) חיימוביץ': << אחרי_כן >>

מיכל (מיקי) חיימוביץ': [נספחות.

מיכל (מיקי) חיימוביץ': ]

מיכל (מיקי) חיימוביץ': אנחנו עוברים כעת לדיון בהחלטת ועדת חוקה, חוק ומשפט בדבר פיצול הצעת חוק חדלות פירעון ושיקום כלכלי (תיקון מס' 4 – הוראת שעה) (נגיף הקורונה החדש) (עיכוב הליכים לשם גיבוש ואישור הסדר חוב), התשפ"א–2021.

מיכל (מיקי) חיימוביץ': יציג את ההחלטה יו"ר ועדת החוקה, חוק ומשפט יעקב אשר, בבקשה.

יעקב אשר: גברתי היושבת-ראש, חבריי חברי הכנסת, אני מתכבד להביא לכנסת לאישור הצעה לפיצול: על פי הצעת ועדת החוקה, חוק ומשפט מחליטה הכנסת, לפי סעיף 84(ב) לתקנון הכנסת, לאשר את החלטת הוועדה לפצל את הצעת החוק להצעות חוק נפרדות כך שחלק מההצעה יכלול – אני אגיד אולי את ההצעה קודם כול: ההצעה היא בדבר פיצול הצעת חוק חדלות פירעון ושיקום כלכלי (תיקון מס' 4 – הוראת שעה) (נגיף הקורונה החדש) (עיכוב הליכים לשם גיבוש ואישור הסדר חוב), התשפ"א–2021.

יעקב אשר: על פי הצעת ועדת החוקה, חוק ומשפט מחליטה הכנסת, לפי סעיף 84(ב) לתקנון הכנסת, לאשר את החלטת הוועדה לפצל את הצעת את הצעת החוק להצעות חוק נפרדות כך שחלק אחד מההצעה יכלול את סעיפים 1 ו-3 להצעת החוק וחלק אחר מההצעה יכלול את סעיף 2 להצעה.

יעקב אשר: הצעת החוק נדונה בכנסת בקריאה הראשונה ביום כ"ז בטבת התשפ"א, 11 בינואר 2021, והועברה לוועדת החוקה, חוק ומשפט.

יעקב אשר: מוצע כעת לפצל את הצעת החוק לשתי הצעות חוק נפרדות.

יעקב אשר: חלק אחד יכלול את סעיפים 1 ו-3 להצעת החוק, הקובעים הוראות שעה בעניין הוספת הסדר עיכוב הליכים לשם גיבוש הסדר חוב בשל הקשיים הכלכליים עקב מגפת הקורונה ובעניין קיום ישיבות מסוימות באמצעים טכנולוגיים, בין היתר בשל מגבלות הנובעות ממגפת הקורונה – ישיבות לגיבוש הסדר תשלומים ליחיד שסכום חובותיו נמוך.

יעקב אשר: חלק אחר יכלול את סעיף 2 להצעת החוק, הקובע הוראת שעה בעניין הקלות שיינתנו בעת אישור הסדר חוב מהותי בחברת איגרות חוב בשל משבר הקורונה.

יעקב אשר: בשל מורכבות ההסדר המוצע בסעיף 2 וכדי לא לעכב את הליכי החקיקה של יתר ההסדרים המוצעים בהצעת החוק, מוצע לפצל את הצעת החוק לשתי הצעות חוק נפרדות כאמור.

יעקב אשר: בשתי מילים אני אומר, גברתי: מדובר בהצעת חוק חשובה וטובה שקודמה על ידי הממשלה, שבעצם נותנת מסלול של הסדר חוב לאותם אנשים שבגין הקורונה נקלעו למשבר כלכלי.

יעקב אשר: זה גם ליחידים, גם חברות קטנות, גם חברות בינוניות, גם חברות גדולות, אבל הכוונה שלנו היא במיוחד לבינוניות והקטנות והאנשים הפרטיים.

יעקב אשר: במקום להיכנס למסלול של חדלות פירעון, שזה בעצם דבר שבו הם מאבדים את כושר הניהול שלהם בחברה ואף ומקבלים אות קין להמשך הדרך, בנינו כאן באמת הצעת חוק.

יעקב אשר: דנו בה הרבה מאוד זמן.

יעקב אשר: טייבנו אותה, שייפנו אותה, הבאנו באמת הצעת חוק טובה, בשיתוף פעולה עם צוות של משרד המשפטים, הכנ"רית וכל הצוות שלה, שבעצם נותנת מסלול חשוב מאוד.

יעקב אשר: אנחנו נפרט את זה, בעזרת השם – נקווה שביום שני הקרוב זה יעלה לאישור.

יעקב אשר: בינתיים אנחנו מבקשים רק את הפיצול.

יעקב אשר: לקחנו את החלק שמדבר על איגרות חוב, על חברות שסוחרות באיגרות חוב, ששם המשמעויות הן רחבות מאוד ורשות ניירות ערך אמרה לנו שאין צורך כרגע.

יעקב אשר: השארנו את זה בפיצול.

יעקב אשר: במידה שנראה שיש צורך, נביא את זה שוב לדיון בוועדה.

יעקב אשר: אני מבקש מחברי הכנסת לאשר את הפיצול.

יעקב אשר: תודה רבה.

מיכל (מיקי) חיימוביץ': תודה רבה לך.

מיכל (מיקי) חיימוביץ': להצעה זו לא נרשמו דוברים ולכן אנחנו נעבור להצבעה.

מיכל (מיקי) חיימוביץ': אנחנו מצביעים כאמור על החלטת ועדת החוקה, חוק ומשפט בדבר פיצול הצעת חוק חדלות פירעון ושיקום כלכלי (תיקון מס' 4 – הוראת שעה) (נגיף הקורונה החדש) (עיכוב הליכים לשם גיבוש ואישור הסדר חוב), התשפ"א–2021.

מיכל (מיקי) חיימוביץ': אנחנו נעבור להצבעה.

מיכל (מיקי) חיימוביץ': הצבעה מס' 9 בעד ההצעה – 4 נגד – אין נמנעים – אין הצעת ועדת החוקה, חוק ומשפט בדבר פיצול הצעת חוק חדלות פירעון ושיקום כלכלי (תיקון מס' 4 – הוראת השעה) (נגיף הקורונה החדש) (עיכוב הליכים לשם גיבוש ואישור הסדר חוב), התשפ"א–2021, נתקבלה.

מיכל (מיקי) חיימוביץ': בעד – ארבעה, אנחנו נוסיף גם את הצבעתם של חברי הכנסת עמית הלוי ואריאל קלנר.

מיכל (מיקי) חיימוביץ': אם כך, שישה בעד – וכמובן חבר הכנסת יעקב אשר, ולכן שבעה בעד.

מיכל (מיקי) חיימוביץ': אין מתנגדים, אין נמנעים.

מיכל (מיקי) חיימוביץ': אני קובעת כי ההחלטה אושרה ותעבור לוועדת החוקה, חוק ומשפט.

מיכל (מיקי) חיימוביץ': אני מודיעה בזאת שתם סדר-היום.

מיכל (מיקי) חיימוביץ': הישיבה הבאה תתקיים ביום שני, י"ז באדר התשפ"א, 1 במרץ 2021, בשעה 12:00.

מיכל (מיקי) חיימוביץ': אני גם מודיעה כי ישנה היתכנות לישיבות נוספות בימים שלישי ורביעי, י"ח וי"ט באדר התשפ"א, 2 ו-3 במרץ 2021.

מיכל (מיקי) חיימוביץ': ישיבה זו נעולה.

מיכל (מיקי) חיימוביץ': תודה.